**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Ιουλίου 2025, ημέρα Παρασκευή και ώρα 10.10΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

Στη συνεδρίαση παρέστησαν η Υπουργός Παιδείας, Θρησκευμάτων και Αθλητισμού, κυρία Σοφία Ζαχαράκη, ο Υφυπουργός Παιδείας, Θρησκευμάτων και Αθλητισμού, Νικόλαος Παπαϊωάννου, ο Υφυπουργός, Παιδείας, Θρησκευμάτων και Αθλητισμού, κ. Κωνσταντίνος Βλάσης*,* ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, κύριοι Υπουργοί, κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων.

Πριν προχωρήσουμε στη συζήτηση του σχεδίου νόμου, θα ήθελα να σας ενημερώσω ως προς τον προγραμματισμό των επόμενων συνεδριάσεων.

 Η εισήγηση μου είναι να συνεχίσουμε τη Δευτέρα, 28 Ιουλίου 2025, στις 13.00΄, με την ακρόαση των εξωκοινοβουλευτικών προσώπων και να συνεχίσουμε την ίδια ημέρα, στις 16.00, με τη συζήτηση επί των άρθρων. Η επεξεργασία του σχεδίου νόμου προτείνω να ολοκληρωθεί, την Τετάρτη, 30 Ιουλίου 2025 και ώρα 10.00΄, με την τέταρτη συνεδρίαση, που θα διατεθεί για τη δεύτερη ανάγνωση του νομοσχεδίου.

 Θα δώσω το λόγο στους Εισηγητές και τους Ειδικούς Αγορητές για να προτείνουν φορείς. Θα θέλαμε τις προτάσεις σας και γραπτώς, ώστε να καταρτιστεί ο σχετικός κατάλογος, τον οποίο θα σας αναγνώσω εν συνεχεία.

 Προχωράμε στους Εισηγητές και τους Ειδικούς Αγορητές και οι συνάδελφοι που επιθυμούν να τοποθετηθούν, μπορούν να ενημερώσουν τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, κ. Ευάγγελος (Άγγελος) Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Θα μου δώσετε λίγα λεπτά για να τους καταθέσω γραπτώς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Και εγώ γραπτώς θα τους καταθέσω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Τσαπανίδου Παρθένα (Πόπη).

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Τους έχουμε ήδη καταθέσει γραπτώς, οπότε να προχωρήσουμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «Κομμουνιστικό Κόμμα Ελλάδας», κυρία Αφροδίτη Κτενά, τους έχει καταθέσει γραπτώς.

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία-Χάϊδω Ασημακοπούλου, τους έχει καταθέσει επίσης γραπτώς.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Τους έχουμε καταθέσει γραπτώς.

Θα θέλαμε να μας τους ανακοινώσετε, αφού οι περισσότεροι τα έχουμε υποβάλει γραπτώς, γιατί επειδή είναι πολύ μεγάλο το νομοσχέδιο και απ’ ό,τι βλέπω ο χρόνος συζήτησης με τους φορείς είναι εξαιρετικά περιορισμένος, να υπάρξει μια συμφωνία αντιπροσώπευσης, για το οποίο πολλές φορές χρειάζεται να κάνουμε και ανοιχτό διάλογο. Εντάξει;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Βεβαίως,επισημαίνω ότι ο Κανονισμός μιλάει μέχρι 10 φορείς.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ξέρω, αλλά εσείς δείχνετε πάντα κατανόηση. Χρειαζόμαστε περισσότερους, αλλά θα προκύψει από διαλογική συζήτηση.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Φτάσαμε τα 157 άρθρα, κύριε Πρόεδρε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** 157 ήταν εισαγωγικά, τώρα είναι 166 και έχει ο Θεός…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Ευάγγελος (Άγγελος) Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Έχουμε μπροστά μας ένα πολυνομοσχέδιο, το οποίο αφορά στο Υπουργείο Παιδείας, Θρησκευμάτων και Αθλητισμού και το οποίο ξεκινά με μία εξαιρετικά σοβαρή διάταξη. Τη σύσταση Νομικού Προσώπου Δημοσίου Δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα».

Η συγκεκριμένη διάταξη είναι εξαιρετικά σοβαρή, διότι επιλύεται ένα θεμελιώδες πρόβλημα, που υπάρχει με τη νομική προσωπικότητα της Ιεράς Μονής Σινά, παρότι υπάρχει και υφίσταται από τον 6ο αιώνα μετά Χριστόν. Ίσως, κύριε Καλαντζή, το παλαιότερο ορθόδοξο μοναστήρι στον κόσμο. Εκείνη την εποχή, δεν υπήρχαν αστικοί κώδικες, όπως τους γνωρίζαμε και με τη μορφή, που τους γνωρίζαμε. Και επειδή είναι σε έδαφος, το οποίο, κατά καιρούς, έχει περάσει από πολλές αυτοκρατορίες και κράτη, δεν είχε ποτέ αντιμετωπιστεί το θέμα της νομικής του προσωπικότητας.

 Εδώ, λοιπόν, συστήνεται ένα Νομικό Πρόσωπο Δημοσίου Δικαίου. Σπεύδω να διευκρινίσω, ως προς το δημόσιο δίκαιο, ότι αυτό ισχύει γενικότερα για τη νομική οργάνωση της Ορθόδοξης Εκκλησίας, κατά το άρθρο 3 του Συντάγματος και έτσι αποκτούμε ασφάλεια δικαίου και τις απαραίτητες εγγυήσεις για διαφάνεια σε θέματα οικονομικής διαχειρίσεως.

Παράλληλα, δίνεται η δυνατότητα στη Μονή να υποστηρίζει το έργο της. Το Διοικητικό Συμβούλιο έχει κατά πλειοψηφία άτομα, τα οποία είναι από την Ιερά Αδελφότητα και ορίζονται από την Ιερά Αδελφότητα της Μονής και με αυτό τον τρόπο, θεωρώ ότι μπορούμε να έχουμε τη δυνατότητα να ασκήσουμε μία πιο συνεκτική πολιτική για την ενδυνάμωση και την υποστήριξη της Ορθοδοξίας στο χώρο της καθ’ ημάς Ανατολής.

Ένα δεύτερο στοιχείο του νόμου είναι ότι καταργείται το νομοθετικό πλαίσιο για την αδειοδότηση των χώρων λατρείας. Αυτό ίσχυε από τη «Μεταξική» περίοδο και αλλάζει πλέον, ριζικά. Κατά καιρούς, έχουν υπάρξει διορθώσεις, αλλαγές, κάποιες στα όρια, γιατί ήταν με υπουργικές αποφάσεις, αλλά εδώ έχουμε πλέον ένα συνεκτικό πλαίσιο, με το οποίο αδειοδοτούνται οι χώροι λατρείας όλων των θρησκευτικών κοινοτήτων και των μελών τους σε όλη την Ελλάδα. Εννοείται ότι εξαιρείται η Ανατολική Ορθόδοξη Εκκλησία της Ελλάδος, βάσει και λόγω του άρθρου 3 του Συντάγματος, αφορά σε όλες τις άλλες θρησκευτικές κοινότητες.

Επίσης, εξασφαλίζεται η ενίσχυση των Ανώτατων Εκκλησιαστικών Ακαδημιών και των Τμημάτων Σχολών των ΑΕΙ, με τη διευκόλυνση φοιτήσεως σε αυτά αλλοδαπών και αλλογενών φοιτητών. Εδώ, να επισημάνω ένα πρόβλημα, το οποίο, κύριε Παπαϊωάννου, το είχαμε συζητήσει και στο παρελθόν. Στις θεολογικές σχολές δεν υπάρχει πάντοτε υψηλό ενδιαφέρον για εκείνους, οι οποίοι δίνουν εξετάσεις, μέσα από το σύστημα των πανελλαδικών εξετάσεων. Αντιθέτως, υπάρχει εξαιρετικά υψηλό ενδιαφέρον, από αλλογενείς και αλλοδαπούς, που έρχονται στην Ελλάδα να σπουδάσουν, θεωρώντας ότι έρχονται στη «μήτρα» της Ορθοδοξίας και παράλληλα, έχουν και πάρα πολύ μεγάλο αριθμό ατόμων, που θέλουν να περάσουν από κατατακτήριες εξετάσεις στις θεολογικές σχολές.

 Αυτά διευκολύνονται με το παρόν νομοσχέδιο, το οποίο δίνει και μια δυνατότητα στις θεολογικές σχολές να ασκήσουν ευρύτερη επιρροή.

 Μία πολύ σημαντική διάταξη, τουλάχιστον, από τη δική μου πλευρά, είναι αυτή που αφορά στη θρησκευτική κοινότητα των Μπεκτασήδων Αλεβιτών της Θράκης.

Αναγνωρίζονται, ως νομικό πρόσωπο του ν. 4301 του 2014. Πριν από μερικά χρόνια, το 2022, κύριε Καλαντζή; Το 2021, για πρώτη φορά, δόθηκε η δυνατότητα λειτουργίας Ευκτήριου Οίκου για τους Αλεβίτες, για τους Μπεκτασήδες Αλεβίτες της Θράκης. Στο Μέγα Δέρειο στο Νομό Έβρου. Είχα μάλιστα την τιμή να είμαι και ο πρώτος, που το επισκέφθηκα, μόλις είχε ανοίξει.

Είναι πολύ σημαντικό, μιλάμε για μια θρησκευτική μειονότητα μέσα στη μειονότητα, η οποία προστατεύεται καθ’ ολοκληρίαν πλέον, ως προς τα δικαιώματά της. Ιδρύεται και Διαχειριστική Επιτροπή, για να διαχειριστεί την περιουσία της. Θεωρώ ότι είναι ένα πολύ σημαντικό βήμα για την προστασία της θρησκευτικής ελευθερίας και θα παρακαλούσα όλους τους συναδέλφους να το στηρίξουν.

Να επισημάνω ότι παρότι ο αριθμός των Αλεβιτών στην Τουρκία, ίσως γι’ αυτό, φτάνει, είναι μεταξύ 7 και 10 εκατομμυρίων ατόμων. Οι Αλεβίτες στην Τουρκία δεν αντιμετωπίζονται, ως κάτι ξεχωριστό και πολλές φορές αντιμετωπίζουν την εχθρότητα του κράτους. Εδώ πέρα, η Ελλάδα δείχνει σε μια μικρή ομάδα, μέσα στη μειονότητα, μέσα στη θρησκευτική μειονότητα, τον τρόπο προστασίας της θρησκευτικής ελευθερίας.

Διευκολύνεται επίσης το κοινωφελές έργο των εκκλησιαστικών ιδρυμάτων, καθώς και ενδυναμώνονται οι σχολές μαθητείας υποψήφιων κληρικών, με τη διευκόλυνση φοιτήσεως αλλοδαπών μαθητών στα Πρότυπα Εκκλησιαστικά Σχολεία.

 Τέλος, αναγνωρίζεται η Εκκλησία της Σουηδίας στην Ελλάδα, ως θρησκευτικό νομικό πρόσωπο, πάλι βάσει του ν. 4301 του 2014.

Αυτές οι διατάξεις αφορούσαν κυρίως τη Γενική Γραμματεία Θρησκευμάτων.

 Περνάω, τώρα, στο θέμα της προστασίας της ακαδημαϊκής ελευθερίας και της αντιμετωπίσεως της βίας στα πανεπιστήμια. Μέσα στην αίθουσα, αυτή τη στιγμή, είναι τουλάχιστον τρεις καθηγητές ΑΕΙ, που, με διάφορους τρόπους, έχουν υποστεί τη βία των ΑΕΙ στο πετσί τους. Σε αυτήν ακριβώς την Αίθουσα. Οι δύο κάθονται απέναντί μου κι εγώ είμαι ο τρίτος, που κάθομαι από την από ΄δω μεριά.

 Με το ν. 4777 του 2021, προσπαθήσαμε να δημιουργήσουμε ένα συνεκτικό πλαίσιο για το θέμα των πειθαρχικών διατάξεων για τα ΑΕΙ και για την εύρυθμη λειτουργία των Ιδρυμάτων. Το πειθαρχικό πλαίσιο είχε δημιουργηθεί από μία ομάδα νομικών, υπό την εποπτεία πρώην προέδρου του Συμβουλίου της Επικρατείας.

 Μάζεψαν όλο το διάσπαρτο πειθαρχικό δίκαιο, που υπήρχε, από το 1931, μέχρι σήμερα, σε έναν ενιαίο νόμο. Είναι προφανές ότι αυτή ήταν μια κίνηση, που έγινε, για πρώτη φορά. Είναι προφανές ότι πολλά πράγματα δεν μπόρεσαν να αντιμετωπίσουν χρόνιες παθογένειες, στο χώρο της ανώτατης εκπαιδεύσεως και γι’ αυτόν το λόγο, με το παρόν νομοσχέδιο, ερχόμαστε να αποκτήσουμε ένα συνεκτικό νομοθετικό πλαίσιο για άμεση και αποτελεσματική δράση, απέναντι στη βία και στην παραβατικότητα, αλλά και για αυστηρή λογοδοσία, επ’ ωφελεία της φοιτητικής και της ακαδημαϊκής κοινότητας.

Συγκεκριμένα, επεκτείνουμε το άρθρο 168 του Ποινικού Κώδικα, που διευκρινίζει ποια είναι η έννοια της διαταράξεως λειτουργίας της υπηρεσίας, ούτως ώστε να καλύπτει πλέον ρητώς και τη λειτουργία των ΑΕΙ.

Αυστηροποίουμε τις ποινές, όταν δύο ή περισσότερα άτομα οργανωμένα και οπλισμένα, προκαλούν σωματικές βλάβες σε μέλη της ακαδημαϊκής κοινότητας ή στο ίδιο το πανεπιστήμιο, στα κτίρια του πανεπιστημίου ή ματαιώνουν πανεπιστημιακές δραστηριότητες και η πράξη αυτή πλέον θεωρείται κακούργημα, με κάθειρξη έως 10 έτη.

Με το νέο άρθρο 168 Α, παρέχεται η δυνατότητα στον εισαγγελέα εκείνος να κρίνει κατά πόσον απαιτείται να απαγορευθεί στον κατηγορούμενο φοιτητή η είσοδος στους χώρους του πανεπιστημίου, μετά από δίωξη του. Παράλληλα, υπάρχει ταχύρρυθμη προανάκριση και προτεραιότητα εκδικάσεως για όλα τα αδικήματα του άρθρου 168, όταν τελούνται σε ΑΕΙ.

Δε θα αναφερθώ σε άλλες περιπτώσεις, θα αναφερθώ στη δική μου περίπτωση, όταν δέχθηκα επίθεση το 2017 και η υπόθεση τελεσιδίκησε το 2025. Διευκρινίζω ότι επειδή έχω και τη δικηγορική ιδιότητα, γνώριζα πώς να αντιπαρέλθω τα διάφορα τερτίπια για ατελείωτες αναβολές επί αναβολών, αλλά παρ’ όλα αυτά χρειάστηκαν οκτώ χρόνια, για να τελεσιδικήσουν οι υποθέσεις για άτομα, που είχαν συλληφθεί επ΄ αυτοφώρω. Το τονίζω αυτό το πράγμα, δεν ήταν διαδικασία, με την οποία πήγαν και τους συνέλαβαν μετά και άρχισαν να πηγαίνουν στον ανακριτή, να παίρνουν αναβολές κτλ., ήταν συλλήψεις επ’ αυτοφώρω.

Την εποπτεία όλων αυτών των πράξεων θα αναλάβει συγκεκριμένος εισαγγελέας σε Αθήνα, Πειραιά και Θεσσαλονίκη, με κεντρικό συντονισμό από τον Αντεισαγγελέα του Αρείου Πάγου. Τώρα, υπάρχουν ορισμένες αυτοδίκαιες κυρώσεις. Τι εννοώ με αυτό; Με βάση το πειθαρχικό δίκαιο, που περάσαμε, κατεγράφησαν οι κυρώσεις, που επιβάλλονται, αλλά διαπιστώθηκε ότι πλην δύο-τριών ΑΕΙ, πολλά άλλα ΑΕΙ είτε επικαλούνταν προβλήματα στην εφαρμογή του νόμου είτε δεν ήταν διατεθειμένοι να έρθουν σε σύγκρουση με τους συγκεκριμένους «αλήτες» και κυριολεκτώ για τον όρο, οι οποίοι καταστρέφουν τη δημόσια περιουσία και δημιουργούν προβλήματα στο δημόσιο πανεπιστήμιο. Με το νομοσχέδιο, υπάρχει καθιέρωση ορισμένων αυτοδίκαιων κυρώσεων. Μία από αυτές είναι η άμεση αναστολή φοιτητικής ιδιότητας για όσους παρανομούν. Αυτό γίνεται με εισαγγελική διάταξη, που ενεργοποιεί την προσωρινή αναστολή της φοιτητικής ιδιότητας. Μία δεύτερη είναι η αφαίρεση δικαιωμάτων για πρόσβαση παρόχων και συμμετοχή σε ακαδημαϊκές δραστηριότητες και σε περίπτωση, που ο κατηγορούμενος καταδικαστεί αμετάκλητα για βαριά κακουργήματα, υπάρχει οριστική διαγραφή.

Υπάρχει επίσης, εξορθολογισμός της πειθαρχικής διαδικασίας και διασφάλιση της δικαιοδοσίας. Θεσμοθετείται ένα ενιαίο πειθαρχικό συμβούλιο ανά ίδρυμα. Παλιά, με τον υπάρχοντα νόμο, το ν. 4777, υπήρχαν διαφορετικά πειθαρχικά συμβούλια, αλλά στην πράξη απεδείχθη δύσκολο να λειτουργήσουν. Και επίσης, δημιουργείται μια ρήτρα θεσμικής ευθύνης για τα θεσμικά όργανα, τα διοικητικά όργανα, τα οποία αδρανούν να επιβάλλουν πειθαρχικές κυρώσεις και μάλιστα, μπορούν, σε κάποιες περιπτώσεις, να οδηγήσουν και σε έκπτωση από το αξίωμα.

Καθιερώνονται ορισμένα συγκεκριμένα τεχνικά μέσα για την ελεγχόμενη πρόσβαση και ταυτοποίηση των ατόμων, τα οποία εισέρχονται στα πανεπιστήμια, διευκρινίζω ότι η είσοδος παραμένει ελεύθερη. Μόνη προϋπόθεση είναι η καταγραφή όσων εισέρχονται και εξέρχονται. Πριν από τέσσερις μήνες, πήγα στο Πανεπιστήμιο της Σορβόννης, όπου είχα μια ομιλία. Στην είσοδο του Πανεπιστημίου, με κράτησαν περίπου 25 λεπτά, μέχρι να διαπιστώσουν σε ποια αίθουσα πήγαινα να μιλήσω. Έπρεπε να επιβεβαιώσει κάποιος ότι πήγαινα σε αυτή την αίθουσα. Οτιδήποτε άλλο και να τους έλεγα, οτιδήποτε, τους ήταν παντελώς αδιάφορο. «Πρέπει να ξέρουμε πού πηγαίνετε» μου είπαν.

Εδώ πέρα, έχουμε πιο ελαστικό σύστημα. Η είσοδος παραμένει ελεύθερη, αλλά πρέπει να καταγράφονται όσοι μπαίνουν ή όσοι φεύγουν.

Ένα άλλο σημείο αφορά στην αποζημίωση για φθορές δημόσιας περιουσίας. Υπάρχει μια άμεση διαδικασία για την κοστολόγηση των ζημιών, που γίνονται εις βάρος του δημοσίου, εις βάρος των χρημάτων του ελληνικού λαού και καταλογισμός στους υπαίτιους αυτής της πράξεως για βεβαίωση του ποσού, το οποίο θα εισπράττεται για κάθε οφειλή προς το δημόσιο.

 Συστήνεται επίσης, ένα Εθνικό Παρατηρητήριο για τη Βία στα Πανεπιστήμια.

 Κλείνοντας με το θέμα των Πανεπιστημίων, περνάω στο θέμα της ενισχύσεως του ερασιτεχνικού και επαγγελματικού αθλητισμού και την αντιμετώπιση της βίας στον αθλητισμό.

Εδώ, αντιμετωπίζονται μια σειρά από προβλήματα, που αφορούν στον ερασιτεχνικό και επαγγελματικό αθλητισμό. Να αναφέρω παραδείγματα:

- Η μη ισόρροπη εκπροσώπηση των φύλων στα Διοικητικά Συμβούλια των σωματείων, η μη συμμετοχή αθλητών σε αυτά, η μη ταύτιση με τα χρηστά πρότυπα διοικήσεως, που έχουμε και αποσκοπούν στη διαφάνεια και στην ορθολογική λήψη αποφάσεων.

- Κάποια προβλήματα πρακτικής φύσεως, που σχετίζονται με αρκετά αθλητικά σωματεία και οδηγούν σε αδράνεια.

 - Η σύσταση και συγκρότηση Επιτροπών Δεοντολογίας σε όλες τις αθλητικές ομοσπονδίες, ως ανεξάρτητα δικαιοδοτικά όργανα.

- Η εφαρμογή ενιαίου κανονισμού ασφάλειας και προστασίας υπηρεσιών αθλητικών εκδηλώσεων σε επαγγελματικούς συλλόγους έχει διαπιστωθεί ότι δεν καλύπτει όλο το φάσμα των αθλητικών διοργανώσεων και γι’ αυτό το λόγο υπάρχει η δυνατότητα, με το παρόν νομοσχέδιο, οι ως άνω κανονισμοί να εκδίδονται, τόσο για επαγγελματικές όσο και για ερασιτεχνικές ομάδες.

Το θέμα των Εντευκτηρίων Παραρτημάτων, Λέσχες Φιλάθλων. Υπάρχει ένα ανά νομό, ο οποίος θα έχει νόημα σε μικρούς νομούς, όπως ο Νομός Ευρυτανίας, κυρία Υπουργέ, από όπου κατάγεστε ή ο Νομός Γρεβενών, αλλά σε μεγάλες Περιφέρειες, όπως η Αττική ή η Θεσσαλονίκη, όπου ουσιαστικά κατοικεί ο μισός και πλέον πληθυσμός της χώρας, η ύπαρξη ή η υποχρέωση για ένα μόνο Εντευκτήριο Παραρτήματος, Λέσχες φιλάθλων, είναι προβληματικό και γι’ αυτό το λόγο αυξάνεται ο αριθμός.

Τέλος, έχουμε μια σειρά από θέματα, που σχετίζονται με τη βία στον αθλητισμό.

Υπάρχουν επίσης κάποια ζητήματα, που αφορούν στη λειτουργία Πρωτοβάθμιας και Δευτεροβάθμιας Εκπαιδεύσεως, για τα θέματα παράλληλης στηρίξεως, δαπάνης και προμήθειας βιβλίων, τον τρόπο λειτουργίας του Συστήματος e-school, το πολύ σημαντικό θέμα της συστάσεως 700 Οργανικών Θέσεων Ειδικής Αγωγής στα ΚΕΔΑΣΥ., τη διεύρυνση των Θέσεων Ψυχολόγων, με επιπλέον 600, αν δεν κάνω λάθος, κοινωνικούς λειτουργούς και επιπλέον 600 για τη στελέχωση των Επιτροπών Διεπιστημονικής Υποστήριξης των σχολικών μονάδων της γενικής και επαγγελματικής εκπαίδευσης, που θα προσφέρουν υπηρεσίες ψυχοκοινωνικής υποστηρίξεως σε 3.000 σχολεία.

Προβλέπονται διατάξεις για τους Σχολικούς Νοσηλευτές – μάλιστα ελήφθησαν υπόψη και αρκετές από τις παρατηρήσεις, που έγιναν, σε αυτό το θέμα, κατά τη δημόσια διαβούλευση του σχεδίου νόμου.

Υπάρχουν κάποιες συγκεκριμένες διατάξεις. Υπενθυμίζω ότι με το ν. 4957 αποφασίστηκε το θέμα της διαγραφής των φοιτητών, που έχουν ξεπεράσει το ν+2. Τώρα φτάνει η περίοδος εφαρμογής αυτού του νόμου.

Επιβεβαιώνεται η βούληση της εφαρμογής του νόμου, όμως, δίνονται οι δυνατότητες με κάποιους μηχανισμούς τελευταίας ευκαιρίας για ενεργούς φοιτητές, που αφορά σε φοιτητές, που έχουν ολοκληρώσει τουλάχιστον το 70% των απαιτούμενων πιστωτικών μονάδων και έχουν δείξει ενδιαφέρον να εμφανιστούν στα πανεπιστήμια. Υπάρχει ειδική πρόνοια για ορισμένες ειδικές κατηγορίες, όπως φοιτητές με αναπηρία, αθλητές υψηλού επιπέδου, γονείς ανηλίκων, εγκυμοσύνη, σοβαροί λόγοι υγείας, με αναλογική προσμέτρηση του χρόνου. Δίνεται η δυνατότητα σε αυτούς, που θα διαγραφούν, να έχουν νέα ευκαιρία, μέσω κατατακτήριων εξετάσεων στα συγκεκριμένα Α.Ε.Ι. και τέλος ρυθμίζονται διάφορα θέματα του Ιδρύματος Νεολαίας και Δια Βίου Μάθησης (Ι.ΝΕ.ΔΙ.ΒΙ.Μ) και της επαγγελματικής εκπαίδευσης.

Σας ευχαριστώ πολύ, για την ανοχή σας, που ξεπέρασα τον χρόνο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Συρίγο.

Το λόγο έχει ο Εισηγητής της Μειοψηφίας, κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Ξεκινώ με ένα σχόλιο, που σχετίζεται με την ανακοίνωση των Βάσεων Εισαγωγής.

Ένας νεαρός γράφει στα μέσα κοινωνικής δικτύωσης: «Ρίχνοντας μια ματιά στις φετινές βάσεις εισαγωγής στα Α.Ε.Ι., γίνεται εμφανές το αυξανόμενο χάσμα ανάμεσα στα πανεπιστημιακά τμήματα της περιφέρειας και σε εκείνα της Αττικής. Ακόμη και τμήματα υψηλού κύρους, όπως η Αρχιτεκτονική Πάτρας και Χανίων ή των Ηλεκτρολόγων Μηχανικών, καταγράφουν δεκάδες κενές θέσεις. Χαρακτηριστικά: 51.982 οι επιτυχόντες, 10.636 κενές θέσεις, η συντριπτική πλειονότητα εκτός μητροπολιτικών κέντρων».

Ο νεαρός δίνει μια ερμηνεία στη βάση της οικονομικής ένδειας. Πολλές οικογένειες, δηλαδή, δεν μπορούν, πλέον, να αντέξουν το κόστος ζωής, που συνεπάγεται η φοιτητική μετεγκατάσταση.

Το πανεπιστήμιο απομακρύνεται από τα παιδιά των λαϊκών οικογενειών.

Η δημόσια ανώτατη εκπαίδευση, που υποτίθεται θα είναι ισότιμα προσβάσιμη, γίνεται σταδιακά πολυτέλεια για λίγους. Το θέμα, όμως, έχει περισσότερες διαστάσεις και οφείλουμε να τις συζητήσουμε και να δώσουμε λύσεις.

Ο υφιστάμενος ακαδημαϊκός χάρτης δεν είναι βιώσιμος.

Η επιλογή των πανεπιστημίων στην περιφέρεια δεν μπορεί να παραμένει μόνο έσοδο για τις τοπικές κοινωνίες, αλλά η σύνδεση των τοπικών κοινωνιών με τη γνώση.

Σε αυτό, επιπρόσθετα, καταλαβαίνετε τι ρόλο παίζουν τα Νομικά Πρόσωπα Πανεπιστημιακής Εκπαίδευσης (Ν.Π.Π.Ε.), δηλαδή, τα παραρτήματα, τα οποία ψηφίστηκαν και έχει μεγάλη σημασία να το συζητήσουμε αυτό ξανά.

Τώρα πάμε στο νομοσχέδιο επί της αρχής.

Πρόκειται για ένα σχέδιο νόμου, που κυρίως επιχειρεί, εμβαλωματικά και αποσπασματικά, άλλωστε, αυτό κάνουν τα ερανιστικά, ούτως ή άλλως, να καλύψει τρύπες και νομοθετικά κενά.

Η μεγάλη διασπορά των θεμάτων δεν επιτρέπει τη διατύπωση από εμάς μιας ενιαίας άποψης για το σύνολο του νομοσχεδίου.

Είναι, δε, χαρακτηριστικό ότι για πολλοστή φορά τροποποιούνται διατάξεις νόμων της Κυβέρνησης, που είχαν χαρακτηριστεί, ως εμβληματικές μεταρρυθμίσεις, ο ν.4957/2022 για τα Α.Ε.Ι., ο ν.4763/2020 και ο ν.5082/2024 για την επαγγελματική εκπαίδευση.

Ως προς το Μέρος Α΄ του νομοσχεδίου, που περιέχει κυρίως τη σύσταση του Νομικού Προσώπου Δημοσίου Δικαίου (Ν.Π.Δ.Δ.), με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα».

Η ίδρυση του συγκεκριμένου Νομικού Προσώπου Δημοσίου Δικαίου (Ν.Π.Δ.Δ.) έρχεται με πολύ μεγάλη καθυστέρηση.

Είναι χαρακτηριστικό ότι το εν λόγω σχέδιο νόμου παρουσιάστηκε στο Υπουργικό Συμβούλιο από τον κ. Πιερρακάκη, πρώην Υπουργό Παιδείας και Θρησκευμάτων, ήδη, από τον Φλεβάρη του 2025.

Έρχεται καθυστερημένα, λοιπόν, προς ψήφιση, 5 ολόκληρους μήνες μετά, συνεχίζοντας τη ράθυμη προσέγγιση της Κυβέρνησης σε ζητήματα καίριας σημασίας για την εξωτερική μας πολιτική.

Σε ό,τι αφορά, δε, ειδικότερα τη διαχείριση της Ιεράς Μονής Σινά, αλλά και των ευρύτερων εξελίξεων στην περιοχή της Μέσης Ανατολής, η εξωτερική πολιτική των ελληνικών κυβερνήσεων, τα τελευταία χρόνια και ιδιαίτερα, την τελευταία εξαετία, έχει οδηγήσει στη γεωπολιτική φθορά των ελληνικών συμφερόντων και την υποχώρηση της ελληνικής επιρροής, τόσο στο Σινά όσο και στην Ιερουσαλήμ, την Αντιόχεια και την Αλεξάνδρεια.

Ως προς τις ρυθμίσεις. Ένα σχόλιο, μια γενική παρατήρηση, για την ενίσχυση του ερασιτεχνικού και επαγγελματικού αθλητισμού και για την αντιμετώπιση της βίας στον αθλητισμό.

Να πούμε ότι είναι το Μέρος Δ΄ αυτού του ερανιστικού σχεδίου νόμου, αποτελεί την 509η τροποποίηση του βασικού αθλητικού νόμου, του ν. 2725/1999 και την 31η, προσέξτε, από το 2019.

Συνεπώς, είναι προφανές ότι το νομοσχέδιο αυτό, όπως και τα περισσότερα από τα προηγούμενα, είναι, επίσης, αποσπασματικό και περισσότερο δυσχεραίνει την αθλητική δραστηριότητα με τον αυξημένο κρατικό παρεμβατισμό, παρά τη διευκολύνει.

Τώρα, πάμε λίγο στα θέματα της παιδείας, γιατί άκουσα και τον κ. Συρίγο.

Εγώ αυτό που διαπιστώνω, ως προς τη νομοθετική παρέμβαση, εγώ θα έλεγα «αντίδραση» της Κυβέρνησης σε δύο καταδικαστέα περιστατικά βίας εντός του χώρου της Τριτοβάθμιας Εκπαίδευσης, με διαφορετικά χαρακτηριστικά το καθένα, τα οποία έτυχαν εκτεταμένης προβολής, πράγματι, από τα μέσα ενημέρωσης, ώστε να ξεδιπλωθεί για ακόμη μια φορά η προσφιλής ατζέντα της Κυβέρνησης, αυτή του νόμου και της τάξης.

Οι διατάξεις του συγκεκριμένου Μέρους του σχεδίου νόμου διέπονται, ακριβώς, από αυτή τη λογική, καθώς διαμορφώνουν ένα εξαιρετικά αυστηρό πλαίσιο κυρώσεων σε ποινικό και πειθαρχικό επίπεδο, και θα το εξηγήσω, ενώ ταυτόχρονα επιβάλλουν ένα ασφυκτικό ρυθμιστικό πλαίσιο στην πειθαρχική διαδικασία των Α.Ε.Ι., κάμπτοντας για ακόμη μία φορά το αυτοδιοίκητο των πανεπιστημίων. Η λέξη «αυτονομία» εδώ είναι κλειδί για τα πανεπιστήμια μας.

Η τυποποίηση, δε, οιωνοί ιδιώνυμων ποινικών αδικημάτων στα πρότυπα των αδικημάτων, που συσχετίζονται με πράξεις εντός των χώρων της Τριτοβάθμιας Εκπαίδευσης με βαρύτατες ποινές. Εδώ θυμίζει τα ιδιώνυμα, τα οποία συμβαίνουν ουσιαστικά στον αθλητισμό, στα γήπεδα, αλλά η πανεπιστημιακή κοινότητα δεν είναι γήπεδο. Εδώ δημιουργείται, λοιπόν, ένα επικίνδυνο περιβάλλον καταστολής, που μπορεί να οδηγήσει σε εξαιρετικά προβληματικές καταστάσεις στην ακαδημαϊκή και φοιτητική κοινότητα. Και χτυπάει ένα καμπανάκι εδώ.

Η αυστηροποίηση δε έρχεται σε ευθεία αντίθεση με τους ισχυρισμούς της ηγεσίας του Υπουργείου Παιδείας και εκπροσώπων της Κυβέρνησης των τελευταίων μηνών και δεν μιλώ για τη σημερινή, αυτό είναι μια αναφορά από τις προηγούμενες ακόμη ηγεσίες, η οποία θεωρεί ότι πέτυχε στον περιορισμό της βίας στα πανεπιστήμια. Εδώ υπάρχει μια αντίφαση ή η βία έχει υποχωρήσει, αρά, δεν υπάρχει λόγος για περαιτέρω αυστηροποίηση ή δεν έχει υποχωρήσει και, τέλος πάντων, αν δεν έχει υποχωρήσει, ας συζητήσουμε και να δούμε αν αυτό είναι το μέτρο, το οποίο θα βοηθήσει.

Εμείς τι λέμε; Εμείς λέμε ότι το πρόβλημα της βίας στα πανεπιστήμια είναι δομικό και θα το αναλύσουμε περαιτέρω την επόμενη εβδομάδα. Δηλαδή, συνδέεται άρρηκτα με το πρυτανικοκεντρικό μοντέλο διοίκησης των πανεπιστημίων, που καθιέρωσε νόμος «Κεραμέως», ο οποίος αποκλίνει σημαντικά από το κυρίαρχο μοντέλο διοίκησης των ευρωπαϊκών πανεπιστημίων.

Συνδέεται, επίσης, άρρηκτα με το χαμηλότερο βαθμό αυτοδιοίκησης, που έχει το ελληνικό πανεπιστήμιο. Συγκρινόμενο πάλι με το κυρίαρχο ευρωπαϊκό κεκτημένο, μιας και είμαστε Ευρωπαίοι, «Μένουμε Ευρώπη», υποστηρίζουμε την Ευρώπη, αλλά πρέπει να δούμε και πως το κάνουμε αυτό και πως λειτουργούμε.

Αυτοδιοίκηση, λοιπόν, που πρέπει πάντα να νοείται μαζί και να συνοδεύεται απαρέγκλιτα από την απαίτηση για πλήρη λογοδοσία στο χρηματοδότη του δημοσίου πανεπιστημίου, τον ελληνικό λαό.

Όσο, λοιπόν, η Κυβέρνηση εξακολουθεί να αντιμετωπίζει τα πανεπιστήμια με περιφερειακές διευθύνσεις του Υπουργείου Παιδείας, ρυθμίζοντας ακόμα και τις πιο μικρές και ασήμαντες λεπτομέρειες της διοίκησης και λειτουργίας τους. Αυτό συμβαίνει, να είμαστε καθαροί σε αυτό. Ακόμη και εκείνα τα μέτρα ασφαλείας, που έχουν επιτύχει σε άλλες χώρες, είναι μοιραίο να αποτύχουν ή τουλάχιστον, να μην αποδώσουν τα αναμενόμενα.

Ο ακραίος δε και αναποτελεσματικός αυταρχικός βερμπαλισμός υπηρετεί μόνο την επικοινωνία και όχι την ουσία.

Οι αλληλοαναιρούμενες ανακοινώσεις πειθαρχικών και οικονομικών κυρώσεων το μόνο που πετυχαίνουν είναι να ικανοποιούν ιδεοληψίες και να μετατρέπουν τα πανεπιστήμια σε πεδία εντάσεων και πόλωσης.

Το επαναλαμβάνω. Η αυστηροποίηση και ο αυταρχισμός είναι το καταφύγιο του ανίκανου. Όπως και με το φιάσκο της Πανεπιστημιακής Αστυνομίας, περιμένουμε απλά να επιβεβαιωθούμε για ακόμη μία φορά, εδώ θα είμαστε.

Το ΠΑ.ΣΟ.Κ. έχει καταθέσει ολοκληρωμένες προτάσεις τόσο για τη διοίκηση των πανεπιστημίων, με σεβασμό στο αυτοδιοίκητο, αλλά και τη δημοκρατική του λειτουργία, όσο και για τη φύλαξη και για την προστασία των πανεπιστημιακών χώρων.

Πάμε λίγο στους περίφημους «αιώνιους φοιτητές», να κάνω ένα πρώτο σχόλιο, γιατί θα επανέλθω την επόμενη εβδομάδα και εδώ, ενδελεχώς.

Με το άρθρο 130 ρυθμίζεται εκ νέου το έτερο θέμα, που απασχόλησε το τελευταίο διάστημα, την επικαιρότητα, το θέμα των λεγόμενων αιώνιων φοιτητών. Εδώ να πούμε ότι έχουμε μια υπαναχώρηση σοβαρή της Κυβέρνησης, εγώ θα έλεγα ότι ουσιαστικά αλλάζει πεδίο. Η Κυβέρνηση, λοιπόν, μας έλεγε για οριζόντια μέτρα και εφαρμογή του νόμου απολύτως. Εμείς λέγαμε, ότι προφανώς και πρέπει να υπάρχει ανώτατο όριο φοίτησης, αλλά πρέπει να υπάρξουν προϋποθέσεις, διότι κάθε οριζόντιο μέτρο είναι άδικο, αναποτελεσματικό και δεν πληροί και με όρους Συντάγματος την ισότητα. Θα το δούμε κι αυτό βεβαίως, την επόμενη εβδομάδα πιο αναλυτικά.

Μάλιστα θυμίζω ο κ. Μαρινάκης, ως βασιλικότερος του βασιλέως, ως εκπρόσωπος τύπου της Νέας Δημοκρατίας, επιτέθηκε ευθέως στο ΠΑΣΟΚ, τότε, για δήθεν διχογνωμία, ενώ το ρουλεμάν κάποιων φιλοκυβερνητικών μέσων ενημέρωσης δούλεψε αποτελεσματικότατα, αναφέροντας ότι το ΠΑΣΟΚ, δήθεν τοποθετείται υπέρ των αιωνίων φοιτητών, χωρίς κανένα κριτήριο και ότι η Κυβέρνηση μάς παρουσιάζει το μέλλον, ενώ εμείς το παρελθόν.

Υπενθυμίζω δηλώσεις. Στις 22.1.2025, ο κ. Μαρινάκης: «Ο νόμος για τους αιώνιους φοιτητές θα εφαρμοστεί, είναι ζήτημα αξιοπιστίας». Στις 21.10.2024, ο κ. Πιερρακάκης: «Ο νόμος για τις διαγραφές των φοιτητών θα εφαρμοστεί απολύτως και απαρέγκλιτα». Στις 13.2.2025, η Κυβέρνηση για διαγραφές φοιτητών: «Είμαστε πάρα πολύ περήφανοι που θα εφαρμοστεί ο νόμος επί των δικών μας ημερών». Την 1.12.2024, ο Κυριάκος Πιερρακάκης: «Σε εφαρμογή ο νόμος για τις διαγραφές των φοιτητών». Την 1.11.2024, ο ίδιος, πρώην Υπουργός Παιδείας: «Ο νόμος για τους αιώνιους φοιτητές θα τηρηθεί». Στις 4.11.2024: «Αναμένονται οι διαγραφές 300 χιλιάδων αιωνίων φοιτητών». Ο κ. Πιερρακάκης: «Τα πανεπιστήμιά μας δεν πρέπει να εκπέμπουν χαλαρότητα, αλλά δυναμισμό».

Σήμερα, η Νέα Δημοκρατία έρχεται με άλλη ατζέντα, τη δική μας ατζέντα, των προϋποθέσεων. Σωστά; Άρα, εμείς, που υποτίθεται ήμασταν οι αναχρονιστικές και αυτοί οι οποίοι υποστηρίζαμε τους αιώνιους φοιτητές και να μείνουν τα πράγματα, ως έχουν, δικαιωνόμαστε, σε έναν πρώτο βαθμό. Υπάρχει η πρόταση της Συνόδου των Πρυτάνεων, τρίτη φορά έχει επαναληφθεί, διατυπωμένη με σαφήνεια και μάλιστα έρχεται και σε απάντηση σε αυτά, τα οποία έχει φέρει η Κυβέρνηση στο νομοσχέδιο.

Προσωπικά, δεν είμαι ικανοποιημένος από τα αυστηρά κριτήρια. Θα επανέλθω, όμως, αναλυτικά από Δευτέρα.

Αδειοδότηση. Ωραίο θέμα, εμείς το αναδείξαμε και έχουμε βγάλει ήδη τρεις ανακοινώσεις. Επίσης, ενάμιση χρόνο πριν, γιατί πρέπει να θυμόμαστε και να έχουμε μνήμη για τα όσα λέμε, θυμίζω ότι ο Υπουργός Παιδείας, όταν ψηφίστηκε ο νόμος, μιλούσε για τα αυστηρότερα κριτήρια αδειοδότησης στην Ευρώπη. Αυτός ήταν τίτλος. «Αυστηρότερα κριτήρια». Εδώ έχουμε σκανδαλώδεις εκπτώσεις στη διαδικασία των ΝΠΠΕ, με άμεσες συνέπειες σε ζητήματα ασφάλειας φοιτητών και εκπαιδευτικών.

Το φιάσκο του νόμου για την ίδρυση και λειτουργία των Νομικών Προσώπων Πανεπιστημιακής Εκπαίδευσης, που έχει ήδη καταγραφεί, με τη μετατροπή των κολεγίων σε πανεπιστήμια, να το λέμε αυτό, έχει γίνει, τα κολέγια έγιναν πανεπιστήμια, δεν ήρθε κανένα πανεπιστήμιο του εξωτερικού, πλην της Λευκωσίας. Αυτή είναι η πραγματικότητα, δεν ξέρω γιατί δεν τη λέμε, εγώ θα τη λέω, γιατί τη λέγαμε και ενάμιση χρόνο πριν και εξηγούσαμε γιατί τα μεγάλα πανεπιστήμια δεν κάνουν παραρτήματα, όταν διακινούσαν το Χάρβαρντ, το Γέιλ και τη Σορβόννη, όλα τα φίλα διακείμενα στην Κυβέρνηση μέσα ενημέρωσης. Για να ξέρουμε ποιος έλεγε τι και ποιος δικαιώνεται σήμερα με αυτά που έλεγε, να κριθούμε κι εμείς για αυτά, που λέγαμε, ενάμιση χρόνο πριν, να δει ο καθείς την ομιλία του, την ομιλία των Εισηγητών, ενάμιση χρόνο πριν, τι λέγαμε εμείς, αν είναι μη κερδοσκοπικά ή κερδοσκοπικά, εκτός αν πιστεύει κανείς εδώ ότι τα κολέγια είναι μη κερδοσκοπικοί οργανισμοί και παραρτήματα της Εκκλησίας ή της Μητέρας Τερέζας ή είναι πράγματι κερδοσκοπικοί οργανισμοί, για να μην κοροϊδευόμαστε.

Επιστρέφω στην αδειοδότηση. Εδώ έχουμε ελαστική εφαρμογή των προϋποθέσεων που νόμος προβλέπει, είτε μέσω μεταμεσονύκτιων τροπολογιών, που έδωσαν τη δυνατότητα στέγασης εκπαιδευτικών δομών και τη δημιουργία εκπαιδευτικών σούπερ μάρκετ. Δηλαδή, η όλη διαδικασία της αδειοδότησης έχει μετατραπεί σε «λάστιχο», ώστε να χωρέσουν όλοι. Οι εκπτώσεις αυτές συνεχίζονται με ρύθμιση, που περιλαμβάνεται στο υπό διαβούλευση σχέδιο νόμου του Υπουργείου Παιδείας και προβλέπει ότι τα ΝΠΠΕ θα μπορούν να λειτουργούν για χρονικό διάστημα, έως και τριών μηνών, χωρίς την προσκόμιση του πιστοποιητικού ενεργητικής πυροπροστασίας. Ξέρετε, αυτό δεν συμβαίνει ούτε στα ΙΕΚ, ούτε στα ΣΑΕΚ, αυτή είναι η αυστηρή αδειοδότηση.

Εμείς, λοιπόν, καταθέσαμε ερώτηση και αίτηση κατάθεσης εγγράφων προς την Υπουργό Παιδείας, Θρησκευμάτων και Αθλητισμού, σχετικά με τη διαδικασία αδειοδότησης, με την οποία ζητάμε συγκεκριμένα.

Πρώτον, τα φυσικά ή νομικά πρόσωπα, που υπέβαλαν αιτήσεις αδειοδότησης ΝΠΠΕ, καθώς και την εταιρική τους μορφή και τη χώρα έδρας. Δεύτερον, τα πρόσωπα που κατέβαλαν τα παράβολα και τις εγγυητικές επιστολές. Τρίτον, την προσκόμιση βασικών δικαιολογητικών νομιμότητας, ποινικό μητρώο, ασφαλιστική και φορολογική ενημερότητα. Τέταρτον, την ύπαρξη προτύπου εγγυητικής επιστολής, που να πληροί τις προβλεπόμενες νομικές προϋποθέσεις, τη μορφή των φορέων μη κερδοσκοπικού ή κερδοσκοπικού χαρακτήρα, επανερχόμαστε, που έχουν υποβάλει αιτήσεις. Πέμπτον, την ύπαρξη πρόβλεψης για πιθανή συστέγαση ΝΠΠΕ με άλλες εκπαιδευτικές δομές και έκτον, την πρόοδο των ελέγχων των κτιριακών υποδομών από τον ΕΟΠΠΕΠ, καθώς και τη συσχέτιση της πορείας αυτών των ελέγχων, με τις τροποποιήσεις στις κτιριολογικές απαιτήσεις και τους χρόνους αξιολόγησης.

Εγώ θέλω να το ξεκαθαρίσω ότι η Αντιπολίτευση είναι εδώ, ήταν εδώ από την αρχή, εμείς δεν κρυφτήκαμε ούτε πίσω από το Σύνταγμα, ούτε με σκέτα και στείρα «όχι», εμείς αντιπροτείναμε, πήγαμε στη διαίρεση του κέρδους και όχι στη διαίρεση της απαγόρευσης του Συντάγματος, γιατί δεν την πιστεύουμε, θεωρούμε ότι στις δημοκρατίες δεν απαγορεύεις, ρυθμίζεις και είμαστε σήμερα εδώ και εγώ θεωρώ ότι δεν θα ξεμπερδέψει εύκολα η Κυβέρνηση σε αυτό το θέμα.

Επαγγελματική εκπαίδευση, ρυθμίσεις για τα κέντρα επαγγελματικής εκπαίδευσης και κατάρτισης και λοιπά θέματα επαγγελματικής κατάρτισης.

Ένα πρώτο σχόλιο. Με τις διατάξεις του παρόντος Κεφαλαίου, πρακτικά αποδομείται ο ν.5082/2024, ο νόμος Πιερρακάκη για την επαγγελματική εκπαίδευση και μπαίνει ταφόπλακα στα περίφημα campus επαγγελματικής εκπαίδευσης, όπως είχαμε με ακρίβεια προβλέψει, επίσης κατά τη συζήτηση στη Bουλή. Πρέπει να δούμε ξανά τι λέγαμε εμείς και τι έλεγε η Νέα Δημοκρατία. Η Νέα Δημοκρατία έλεγε ότι θα κάνει 60 campus, 60 μέγα δομές το θυμάστε, το θυμόμαστε; Ο κ. Μητσοτάκης βγήκε με τον κύριο Πιερρακάκη στο Πέραμα, σας το θυμίζω, και μιλούσαν για ένα νέο παράδειγμα. Στην πορεία του χρόνου, όταν εμείς επανήλθαμε με ερώτηση, μάς είπαν ότι θα γίνει ένα πιλοτικά, η Υφυπουργός Παιδείας, η οποία άλλαξε, αλλάζουν σαν τα πουκάμισα και οι Υπουργοί και οι Υφυπουργοί, και θα γίνει ένα στη Β΄ Θεσσαλονίκης, στα Κουφάλια, τελικά ούτε αυτό γίνεται και συγχωνεύεται με τη Σίνδο. Δηλαδή, εδώ ακυρώνονται αυτά, τα οποία παρουσιάστηκαν, ως μεγάλες μεταρρυθμίσεις, είναι πρωτοφανή αυτά, τα οποία γίνονται με όρους επικοινωνίας.

Άρα, αποδομούνται πλήρως τα ΚΕΚ, τα campus, και πλέον απαιτούνται δύο, αντί για τρεις δομές, από ΕΠΑΛ, ΣΑΕΚ, ΙΕΣ και Εργαστηριακό Κέντρο πλέον αρκούν μόνο δύο δομές. Εδώ είμαστε. Εγώ το λέω ξανά, καταγράφονται, βεβαίως αυτά, δεν θα προχωρήσει τίποτα. Να είμαστε καθαροί και σε αυτό. Η έκπτωση αυτή αποτελεί την πλήρη απόδειξη της ανοργανωσιάς, της έλλειψης σχεδιασμού και απουσίας διαλόγου, μεταξύ της προηγούμενης ηγεσίας του Υπουργείου Παιδείας με την εκπαιδευτική κοινότητα και τεκμήριο έλλειψης σοβαρότητας στην πολιτική της Κυβέρνησης της Νέας Δημοκρατίας για την επαγγελματική εκπαίδευση. Έρχεται ο Υπουργός Α, η κυρία Κεραμέως, νόμος για την επαγγελματική εκπαίδευση, μεγάλη μεταρρύθμιση, έρχεται ο κ. Πιερρακάκης αναιρεί τον προηγούμενο νόμο, επόμενος νόμος, έρχεται η κυρία Ζαχαράκη, η οποία τώρα ξεκινά και κάνει μια προσπάθεια, επωμίζεται, όμως, την ευθύνη αυτής της Κυβέρνησης.

Είναι μια συνέχεια αυτής της Κυβέρνησης, η οποία, κατά την άποψή μου, ξεγελά τον ελληνικό λαό με μεταρρυθμίσεις, οι οποίες δεν είναι μεταρρυθμίσεις, ούτε καν εφαρμόζονται.

Θα αφήσω ένα σχόλιο για μετά για το Σχολικό Νοσηλευτή, υπάρχει ένα ζήτημα εκεί θα το πούμε από εβδομάδα.

 Βάζοντας μια γενικότερη ατζέντα, έχει μεγάλη σημασία σε τρεις φράσεις και μόνο, η σημερινή Κυβέρνηση, κυρίες και κύριοι συνάδελφοι, και θέλω να το καταστήσω σαφές μεταφέρει την πολιτική συζήτηση από την ελευθερία στην ασφάλεια, από την προστασία των μειονοτήτων στην αρχή της πλειοψηφίας, από την υπεράσπιση των δικαιωμάτων στη σιωπή. Αυτό συμβαίνει και στην Παιδεία, παντού συμβαίνει, αν το παρατηρήσετε. Από το κοινωνικό κράτος στα υπερμεγέθη εξοπλιστικά προγράμματα και από την προστασία του μετανάστη και του πρόσφυγα στην εκδίωξή του, εκχωρώντας χώρο στον αυταρχισμό.

Όλες αυτές οι νομοθετικές πρωτοβουλίες, οι οποίες αυστηροποιούν σε μια εκτελεστική εξουσία, η οποία υπερτροφεί και καταλαβαίνουμε γιατί και θα το εξηγήσουμε βεβαίως και γιατί, είναι εξαιρετικά προβληματικές και δίνουν χώρο στον αυταρχισμό. Είμαστε και εμείς υπόλογοι, δηλαδή, για τα όσα έρχονται.

Αυτό το οποίο έρχεται και επειδή η χθεσινή μέρα ήταν η ημέρα γιορτής της Δημοκρατίας, το πώς τη γιορτάζουμε είναι άλλη συζήτηση, αλλά το πώς θα την υπερασπιστούμε είναι μια άλλη επίσης συζήτηση, η Δημοκρατία βρίσκεται σε κίνδυνο και ευθύνη όλων μας είναι να την υπερασπιστούμε.

Άρα, εμείς θέλουμε ένα περισσότερο δημοκρατικό πανεπιστήμιο, με ενισχυμένο το αυτοδιοίκητο και την αυτονομία και, βεβαίως, αντίστοιχα και για το σχολείο, διότι δημιουργούμε ασυμμετρίες πολιτικής, οικονομικής και κοινωνικής ισχύος, οι οποίες ουσιαστικά τρέφουν ολοένα και περισσότερο την απολυταρχία και εδώ απαιτείται ένα συγκροτημένο δημοκρατικό μέτωπο απέναντι στον αυταρχισμό. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Παραστατίδη.

 Τον λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Ευχαριστώ, κύριε Πρόεδρε.

 Κυρίες και κύριοι, θα μου επιτρέψετε και εμένα να ξεκινήσω, ρίχνοντας μια ματιά στην καυτή πραγματικότητα και επικαιρότητα, διότι ο Φενεός ακόμη καπνίζει και η πολιτική προστασία ασχολείται με την πρόληψη μόνο, όταν οι κάμερες είναι ανοιχτές ή τουλάχιστον έτσι φαίνεται.

Η αγορά βράζει από μία ακρίβεια ρεκόρ, την οποία δεν μπορεί να αντιμετωπίσει ο Έλληνας πολίτης.

 Οι συστημικές τράπεζες θησαυρίζουν με προμήθειες - χαράτσια και η Κυβέρνηση τι κάνει; Αντί να φέρει ένα νομοσχέδιο, που θα τα αντιμετωπίζει όλα αυτά και, δηλαδή, την κλιματική θωράκιση της χώρας, αλλά και τη λήψη των αντιπληθωριστικών μέτρων, κάνει το εξής. Την ώρα που εμείς είμαστε εδώ, έναν όροφο πιο κάτω, στην Ολομέλεια, η Κυβέρνηση συζητά ένα νομοσχέδιο, το οποίο μειώνει το Φ.Π.Α. από το 13% στο 6%. Στα τρόφιμα; Μην αιφνιδιάζεστε, σας βλέπω προβληματισμένους. Όχι, βέβαια, είναι η απάντηση, όχι στα τρόφιμα.

Μειώνει τον Φ.Π.Α. στο 6% από το 13% στην εισαγωγή έργων τέχνης και αρχαιοτήτων, αν είναι δυνατόν!

 Εν πάση περιπτώσει, εδώ τι κάνουμε σε αυτή την αίθουσα; Συζητάμε ένα πολυνομοσχέδιο «ομελέτα», όπου οι πραγματικές προτεραιότητες χάνονται μέσα σε κάμερες στα Α.Ε.Ι., μέσα σε drones στα Α.Ε.Ι., μέσα σε fast track ρυθμίσεις και χαριστικές διατάξεις.

Τιμούμε την 51η επέτειο της αποκατάστασης της Δημοκρατίας και κανονικά θα έπρεπε να θυμόμαστε ότι οι θεσμοί χωρίς λογοδοσία καταρρέουν και ότι οι κοινωνίες χωρίς δικαιοσύνη ανάβουν φωτιές, πολύ πιο γρήγορα, από ό,τι ανάβουν φωτιές στο Αττικό πευκοδάσος. Η Kυβέρνηση, όμως, αντί να τιμήσει την επέτειο αυτή με κοινωνικό κράτος, με καθαρούς κανόνες και με ανοιχτό διάλογο, νομοθετεί πανεπιστήμια – φρούρια, νομοθετεί δύο ταχύτητες στην Ειδική Αγωγή και ένα συνονθύλευμα άρθρων, χωρίς ουσιαστική διαβούλευση. Για να το πω λίγο διαφορετικά και με πολύ απλά λόγια, είναι σαν να καίγεται η χώρα, σαν οι πολίτες να σκάβουν με τα χέρια τους, για να βρουν νερό και σκάει μύτη η Κυβέρνηση με ένα πυροσβεστικό όχημα, το οποίο ψεκάζει βενζίνη.

Όμως, επειδή είμαστε εδώ για να συζητήσουμε και να ασκήσουμε κριτική σε αυτό το νομοσχέδιο - μαμούθ και τόσοι πολλοί άνθρωποι, που αναμειγνύονται στην επεξεργασία του σε αυτή την Αίθουσα, την οποία τη γεμίσαμε, θα ήθελα να ξεκινήσω, αναγνωρίζοντας κάποια βασικά θετικά του σημεία, δηλαδή, να αναγνωρίσω την αναβάθμιση της εκπροσώπησης της Ιεράς Μονής Σινά στην Ελλάδα, τη θεσμική αναγνώριση των Μπεκτασήδων Αλεβιτών, την ποσόστωση των φύλων στα Διοικητικά Συμβούλια των αθλητικών σωματείων, τη δημιουργία της ψηφιακής πλατφόρμας «e-schools» ή την παράταση του επιμισθίου για τους εκπαιδευτικούς, που υπηρετούν στο εξωτερικό, αν και γι’ αυτό το θέμα έχουμε επανειλημμένως ασκήσει κριτική και πίεση στην Κυβέρνηση, ανεπιτυχώς, βεβαίως, για να αντιμετωπιστεί συνολικά το όλο πλαίσιο και να δώσετε, τουλάχιστον, παράταση πέρα από τις τετραετίες για έναν τουλάχιστον χρόνο, μέχρι το τέλος του 2026, για τους ανθρώπους αυτούς, που επιτελούν κάτι περισσότερο από το λειτούργημα, που επιτελεί ένας εκπαιδευτικός.

Βλέπετε ασκούμε και κριτική στα σωστά σημεία σας. Υπάρχει, δηλαδή, από εμάς μια μεγάλη διάθεση να υπάρξει ένας διάλογος και να τα βρούμε, αρκεί να επιδείξετε και εσείς την ανάλογη διάθεση.

Ξεκινάμε θετικά, πάμε όμως τώρα στα αρνητικά, γιατί εδώ μιλάμε για αποτυχίες σε πυλώνες σημαντικότατους. Το ακούσατε και από το συνάδελφο του ΠΑΣΟΚ, επιμένουμε και εμείς ότι έχετε αποτύχει δραματικά σε ό,τι έχει να κάνει με την ασφάλεια στα Ανώτατα Εκπαιδευτικά Ιδρύματα και στην Ειδική Επαγγελματική Εκπαίδευση.

 Θα τα δούμε αναλυτικά. Δεν μπορώ να περάσω, όμως και να μην μείνω έστω και για ένα λεπτό ότι πάλι κατεβάζετε ένα νομοσχέδιο, με πλήθος ρυθμίσεων, σε διαφορετικά θεματικά πεδία, τα οποία δεν έχουν καμία συνοχή μεταξύ τους, δεν υπάρχει ένας στρατηγικός κοινός άξονας. Το συνηθίζετε αυτό, απλά για μία φορά κάντε μας τη χάρη να το παραδεχτείτε και μην το διαφημίζετε, ως μεταρρύθμιση. Μην το καυχιέστε. Παραδεχτείτε ότι βάζετε ένα νομοσχέδιο τελευταία στιγμή, λίγο πριν κλείσει για το καλοκαίρι η Βουλή, το οποίο είναι «ομελέτα».

Μην το λέτε, δηλαδή, «τεχνική ευκολία», μη λέτε ότι είναι επιτακτικός χαρακτήρας των ρυθμίσεων. Δεν είναι επιχείρημα αυτό, αυτό είναι καθαρή πρόφαση.

 Το πολυνομοσχέδιο, λοιπόν, συρραφή, που συζητάμε, περιλαμβάνει διατάξεις, που θα έπρεπε να αποτελούν αντικείμενο ξεχωριστών και θεματικά εστιασμένων νομοθετημάτων, με ουσιαστική επεξεργασία, με ουσιαστική κοινωνική διαβούλευση και με συνταγματικά θεμελιωμένη κοινοβουλευτική διαδικασία και εσείς περνάτε και το «σκουπίζετε» σε ένα. Τόσο πολύ δείχνετε ότι σας ενδιαφέρουν αυτά τα κρίσιμα ζητήματα, τα οποία επηρεάζουν την καθημερινότητα όλων των πολιτών, των οικογενειών, των φοιτητών, των εκπαιδευτικών και των εργαζομένων. Τόσο πολύ δείχνετε να σας απασχολούν, που τα περνάτε όλα μια σκούπα.

 Πάμε να τα δούμε λίγο επιμέρους.

Η υπόθεση της Ιεράς Μονής της Αγίας Αικατερίνης στο Σινά αναδεικνύει, με τον πιο εύγλωττο τρόπο, τα ελλείμματα στρατηγικής και σοβαρότητας στην εξωτερική πολιτική της Κυβέρνησης. Δηλαδή, η ανατροπή του ιδιοκτησιακού καθεστώτος της Μονής από το Αιγυπτιακό Δικαστήριο, ενταγμένη στο πλαίσιο ευρύτερων σχεδίων τουριστικής εκμετάλλευσης της περιοχής, δεν ήταν για την Κυβέρνηση ένα αιφνίδιο γεγονός. Υπήρχαν προειδοποιήσεις, οι οποίες είχαν προηγηθεί, σε υψηλότατους τόνους και από υψηλότατα επίπεδα, από την UNESCO, από ανεξάρτητα Διεθνή Δίκτυα Προστασίας της πολιτιστικής κληρονομιάς.

Τι κάνατε, τι έκανε η ελληνική Κυβέρνηση;

Περιορίστηκε σε γενικόλογες διαβεβαιώσεις, επικοινωνιακού χαρακτήρα δηλώσεις, δεν έλαβε κανένα συγκεκριμένο νομικό ή διπλωματικό μέτρο για τη διασφάλιση της Μονής, δεν ενεργοποίησε τη διεθνή της θέση, δεν προσέφυγε στα αρμόδια όργανα της UNESCO, παρότι η Μονή ήταν, ήδη, αναγνωρισμένο Μνημείο Παγκόσμιας Κληρονομιάς, κινήθηκε σε δεύτερο χρόνο. Το συνηθίζετε αυτό, να κινείστε σε δεύτερο χρόνο, να αφήνετε τις εξελίξεις να τρέχουν και να προχωράτε, στη συνέχεια, σε κάποιες ενέργειες, όπως αυτή, η ίδρυση, δηλαδή, ενός Νομικού Προσώπου Δημοσίου Δικαίου για τη Μονή. Θετική κατεύθυνση - το είπαμε και στην αρχή - λύνεται ωστόσο το πρόβλημα του ιδιοκτησιακού καθεστώτος; Όχι, κάθε άλλο. Καμία σχέση, δηλαδή.

Το βασικότερο, βεβαίως, επαναλαμβάνω, είναι ο χρόνος αντίδρασής σας. Σαν να μην βλέπετε τι συμβαίνει, σαν να κλείνετε τα αυτιά σας σε ό,τι έρχεται από τη διεθνή κοινότητα, σαν να μη θέλετε να μπείτε μπροστά, να αντιμετωπίσετε, δηλαδή, με ένα Εθνικό Στρατηγικό Σχέδιο θέματα, που θα τα βρίσκουμε μπροστά μας μακροχρόνια και σε πολλά επίπεδα και είναι και λίγο σα να ζούμε μια «ημέρα Μαρμότας» σε αυτές τις Επιτροπές, που σχεδόν 10 - 11 μήνες, έχω την τιμή να παρακολουθώ.

Σας επαναλαμβάνουμε μονότονα, δεν κάνετε επαρκή διαβούλευση. Δεν σας το λέμε μόνο εμείς, σας το λένε οι ίδιοι οι φορείς, που έρχονται. Σας λένε ότι «λαμβάνουμε μια πρόσκληση, για να έρθουμε να συζητήσουμε, το βράδυ της προηγούμενης από την ημέρα, που μας καλείτε να έρθουμε, δώστε χρόνο σε εμάς να μπορέσουμε να επεξεργαστούμε όλα αυτά, που κατεβάζετε, τα μεσάνυχτα, τελευταία στιγμή, να τα επεξεργαστούμε για να σας κάνουμε προτάσεις προς τη βελτίωση των νόμων, που κατεβάζετε».

 Τίποτα, εσείς εκεί, τελευταία στιγμή. Ένας πρόχειρος σχεδιασμός, λύσεις αποσπασματικές και καθυστερημένες.

Η προστασία της Ιεράς Μονής Σινά δεν μπορεί να επαφίεται ούτε στις διαθέσεις τρίτων κρατών ούτε στις ελπίδες για ευνοϊκές συγκυρίες. Απαιτείται αποφασιστική παρέμβαση, σεβασμός στη φωνή της ίδιας της Μονής και ενεργοποίηση όλων των διεθνών μηχανισμών, που έχει η Ελλάδα στη διάθεσή της.

Κάθε άλλη στάση εκθέτει και τη χώρα και την Ιερά Μονή και την ίδια την έννοια της εθνικής ευθύνης. Βεβαίως, για μια συνολικότερη τοποθέτηση, πάνω στο θέμα αυτό, περιμένουμε και την τοποθέτηση του Αρχιεπισκόπου Δαμιανού, τον έχουμε συμπεριλάβει στους φορείς, για να προσκληθεί.

Πάμε στις ρυθμίσεις, που άπτονται της αρμοδιότητας της Γενικής Γραμματείας Θρησκευμάτων. Στη διάρκεια της διαβούλευσης, για τους χώρους λατρείας και τους θρησκευτικούς λειτουργούς, κατατέθηκαν από τους φορείς ουσιώδεις παρατηρήσεις, δηλαδή, ενδεικτικά, η Σύνοδος της Αποστολικής Εκκλησίας Πεντηκοστής Ελλάδας και η Ιερά Σύνοδος Καθολικής Ιεραρχίας Ελλάδας, οι μεν ζήτησαν την αναθεώρηση του ορίου των 150 τετραγωνικών μέτρων για το χαρακτηρισμό ναού. Αυτό έχει πολλές ερωτήσεις, τις οποίες θα τις θέσουμε και στις επόμενες συνεδριάσεις. Τι ακριβώς σημαίνει αυτό; Τι σημαίνει για τους υπάρχοντες λατρευτικούς χώρους; Θα το δούμε στις επόμενες συνεδριάσεις. Σας είπαν, όμως, αναθεωρήστε το όριο αυτό και επικαλούνται μάλιστα λειτουργικές ιδιαιτερότητες των χώρων της. Επισημαίνουν, επίσης, από την Αποστολική Εκκλησία της Πεντηκοστής, την ανάγκη πρόβλεψης προσωρινής φιλοξενίας, σε περιόδους κρίσης, την αποφυγή αναστολής άδειας, λόγω διοικητικών καθυστερήσεων στην έκδοση ΑΦΜ, την ευελιξία στην εγγραφή λειτουργών, σε περιπτώσεις πλημμελημάτων κ.λπ.. Εκφράζουν δε και μια έντονη διαφωνία για τη διάταξη της παραγράφου 7 του άρθρου 27, που θεωρεί υπερβολικά παρεμβατική στην ελευθερία έκφρασης και ιδιωτικότητας των μελών των θρησκευτικών κοινοτήτων.

Η Καθολική Εκκλησία, από την άλλη, εστιάζει στην ανάγκη διαφύλαξης των ιστορικών ναών και ευκτήριων οίκων, που προϋφίστανται του 1955, ανεξαρτήτως συχνότητας λειτουργίας και επισημαίνει την ανάγκη διατήρησης χώρων διαμονής των λειτουργών εντός των κτιρίων και ζητά την εξαίρεση μικρής κλίμακας οικοδομικών εργασιών από πρόσθετη έγκριση του Υπουργείου, για αποφυγή περιττής γραφειοκρατίας. Το ερώτημα, τώρα, ξέρετε ποιο είναι; Αν οι συγκεκριμένες προτάσεις, που τέθηκαν στη διαβούλευση, ελήφθησαν σοβαρά υπόψη από εσάς, διότι αυτό το νομοσχέδιο, το οποίο κατεβάσατε στη διαβούλευση, αυτό φέρατε κι εδώ. Δεν βλέπω καμία ιδιαίτερη, δηλαδή, αλλαγή. Μάλλον διεκπεραιωτική ήταν για εσάς η διαβούλευση και όχι ουσιαστική.

Πάμε στις ρυθμίσεις, που αφορούν στην αναγνώριση των εκτάσεων των Μπεκτασήδων Αλεβιτών Μουσουλμάνων της Θράκης. Ο ΣΥΡΙΖΑ – Π.Σ. θεωρεί ότι κινούνται προς τη σωστή κατεύθυνση. Η θεσμική αναγνώριση της συγκεκριμένης θρησκευτικής κοινότητας ενισχύει την αρχή της ισονομίας, της ισοπολιτείας και της θρησκευτικής ελευθερίας. Αποτελούν ιστορικό και αναπόσπαστο κομμάτι του κοινωνικού ιστού της Θράκης, με διακριτή θρησκευτική και πολιτισμική ταυτότητα, διαφορετική από αυτή της κυρίαρχης σουνιτικής μουσουλμανικής παράδοσης. Εξάλλου, οι ρυθμίσεις αυτές είναι και ασύμβατες με το διεθνές δίκαιο και τις υποχρεώσεις της χώρας, ειδικά στο πλαίσιο της Συνθήκης της Λωζάνης και απαντά και σε διαχρονικά αιτήματα των Αλεβιτών της περιοχής.

Ο ΣΥΡΙΖΑ – Π.Σ., τόσο ως Κυβέρνηση όσο και ως Αντιπολίτευση, έχει στηρίξει σταθερά μεταρρυθμίσεις, που προωθούν τη δημοκρατία, τα ατομικά δικαιώματα, τα κοινωνικά δικαιώματα και την ειρηνική συνύπαρξη.

Πάμε στα φλέγοντα μέρη του νομοσχεδίου αυτού, αυτά, δηλαδή, που φέρουν, θα έλεγα, ακέραια το στίγμα της Κυβέρνησης. Είναι βαριές οι λέξεις, αλλά ειλικρινά δεν μπόρεσα να βρω συνώνυμα. Είναι ένα στίγμα γεμάτο αυταρχισμό, αυθαιρεσία και καταστολή. Τι κάνετε με αυτό το νομοσχέδιο; Αντιμετωπίζετε τα δημόσια πανεπιστήμια, περίπου, ως εστίες εγκληματικότητας και τους φοιτητές εν δυνάμει παραβάτες. Τα διάβαζα, τα διαβάζαμε και πραγματικά δεν πιστεύαμε στα μάτια μας. Αντιμετωπίζετε την ακαδημαϊκή ζωή, ως χώρο, που απαιτεί ποινική επιτήρηση. Μια τέτοια προσέγγιση, όχι μόνο εσφαλμένη είναι, αλλά και επικίνδυνα παραπλανητική. Απέχει πάρα πολύ από την καθημερινότητα, που βιώνουν οι χιλιάδες φοιτητές, οι διδάσκοντες, οι εργαζόμενοι, στα ελληνικά πανεπιστήμια.

 Εισάγετε, λοιπόν, ένα πλέγμα πειθαρχικών και ποινικών διατάξεων, το οποίο μοιάζει περισσότερο με στρατιωτική δομή. Μοιάζει με καθεστώς σωφρονιστικού ιδρύματος, κάθε άλλο παρά με ακαδημαϊκό χώρο. Δημιουργείτε αυστηρούς κανόνες πειθαρχικού ελέγχου τόσο για τους φοιτητές όσο και για τα μέλη του διδακτικού προσωπικού, με ασαφείς διατυπώσεις, με υπερβολικές κυρώσεις, που επιτρέπουν την αυθαίρετη εφαρμογή τους. Αντί να αναγνωρίσετε τις διαχρονικές ελλείψεις στις υποδομές, στο προσωπικό, στη χρηματοδότηση, στην υποστήριξη των φοιτητών, τι κάνετε; Καταστολή. Για άλλη μια φορά, καταστολή. Δεν τα λύνετε, κυρία Υπουργέ, έτσι τα προβλήματα. Επιδεινώνετε περισσότερο την κατάσταση, που υπάρχει στα πανεπιστήμια, εισάγοντας μηχανισμούς φόβου, εκφοβισμού, μια τιμωρητική πειθαρχία και τις διαγραφές.

Στις διαγραφές των φοιτητών με αυτά τα αυθαίρετα όρια φοίτησης, δεν έχετε επιδείξει καμία πρόνοια για τις διαφορετικές συνθήκες ζωής και σπουδών και αγνοείτε την πραγματικότητα, που βιώνουν, καθημερινά, χιλιάδες νέοι άνθρωποι. Πολλοί από αυτούς εργάζονται, για να τα φέρουν εις πέρας, να μπορέσουν να αντιμετωπίσουν και τις σπουδές και τη ζωή τους. Άλλοι αντιμετωπίζουν οικογενειακές δυσκολίες. Η αναδρομική εφαρμογή αυτών των διατάξεων συνιστά επιπλέον θεσμική αναλγησία. Οι διατάξεις για τα πειθαρχικά παραπτώματα σε φοιτητές και προσωπικό διατυπώνονται, με ασάφεια, δημιουργούν ένα κλίμα ανασφάλειας και επιτήρησης. Ενέργειες, που εμπίπτουν στο χώρο της ελεύθερης έκφρασης ή της συλλογικής διεκδίκησης, μπορούν να ερμηνευτούν, κατά το δοκούν, ως πειθαρχικές παραβάσεις. Ένας φοιτητής, σε ένα αμφιθέατρο, στη διάρκεια μιας συνεδρίασης, να υψώσει τη φωνή του, να χρησιμοποιήσει μία λέξη, που δεν σας αρέσει, αυτόματα μπαίνει στο στόχαστρο, αυτόματα μπορείτε να τον διαγράψετε, αυτόματα τον πετάτε εκτός.

Η πρόβλεψη για εγκατάσταση καμερών παρακολούθησης, ακόμη και σε χώρους διδασκαλίας και εργασίας. Η πιθανή χρήση μη επανδρωμένων μέσων, των drones, δηλαδή, στα πανεπιστήμια, να πετάνε drones πάνω από τα πανεπιστήμια! Παραβιάζετε κατάφωρα κάθε έννοια ελευθερίας του πανεπιστημιακού περιβάλλοντος. Η καθημερινή παρουσία αυτού του βλέμματος της εξουσίας δεν ενισχύει, σε καμία περίπτωση, κατά την άποψή μας, την ασφάλεια, αντίθετα, αποθαρρύνει τον ελεύθερο διάλογο και υπονομεύει το ίδιο το εκπαιδευτικό έργο. Υποχρεώνετε τους υπαλλήλους των ιδρυμάτων να συνεργάζονται με τις αστυνομικές αρχές, με την απειλή πειθαρχικών συνεπειών, αλλοιώνοντας έτσι τον ρόλο τους και μετατρέποντας το πανεπιστήμιο σε πεδίο εσωτερικής επιτήρησης και καταγγελιών.

 Η ουσία είναι ότι επιχειρείτε να δοθεί ένα πολιτικό μήνυμα, όχι να αντιμετωπιστεί μια υπαρκτή εγκληματική απειλή, εάν και εφόσον υπάρχει. Πρόκειται για μια συμβολική ποινική πολιτική, που χρησιμοποιεί τον φόβο και την υπερβολή, όχι για να προστατεύσει το δημόσιο πανεπιστήμιο, αλλά για να το στοχοποιήσει. Προβλέπετε, για παράδειγμα, ότι οι φοιτητές, που τους έχει επιβληθεί ο περιοριστικός όρος της μη παρουσίας στο πανεπιστήμιο, χάνουν αυτομάτως, χωρίς καμία κρίση από πανεπιστημιακό όργανο, τη φοιτητική τους ιδιότητα. Ακόμη κι αν οι άνθρωποι αυτοί σπουδάζουν εξ αποστάσεως, ακόμη κι αν είναι στο Erasmus, ακόμη κι αν είναι στη διπλωματική τους και πάνε να πάρουν το πτυχίο τους σε λίγο. Έτσι είναι. Έτσι διαβάζεται ο νόμος, που καταθέσατε και έχετε περιθώριο να το αλλάξετε. Δεν το διαβάζουμε μόνο εμείς. Έτσι το διαβάζουν και οι φορείς και στη διαβούλευση και θα τους ακούσουμε τους φορείς, όταν θα έρθουν εδώ. Εν πάση περιπτώσει, αυτό εννοώ, όταν λέω «διάλογος». Ακούστε τα αυτά που σας λέμε. Αν τα διαβάζουμε έτσι εμείς, κάπως έτσι διαβάζονται. Ελάτε, λοιπόν, να τα διατυπώσετε και να τα κατεβάσετε, με τρόπο, που να μην μπορεί κανείς να τα διαβάσει έτσι. Γιατί, διαβάζοντάς τα έτσι, παραπέμπετε σε άλλες χώρες, σε άλλα καθεστώτα και ειλικρινά δεν θέλω να σας εξομοιώσω με αυτούς, δεν είναι στον χαρακτήρα μου να το κάνω. Αυτές οι ρυθμίσεις, που κατεβάζετε, δεν συνάδουν με το τεκμήριο της αθωότητας. Προσβάλλουν την αρχή της αναλογικότητας.

Καταλαβαίνουμε σχεδόν όλοι, τουλάχιστον απ’ ό,τι φαίνεται σε αυτή την αίθουσα, ότι συνθέτουν μια εικόνα αποστειρωμένης ελεγχόμενης πανεπιστημιακής ζωής, όπου η ελευθερία σκέψης και έκφρασης περιορίζεται, στο όνομα της τάξης και της πειθαρχίας. Η αλήθεια είναι πως οι μεγαλύτερες απειλές για την ασφάλεια μέσα στα ΑΕΙ δεν προέρχονται από τους φοιτητές ή τις μορφές συλλογικής δράσης, αλλά από την εγκατάλειψη των δομών, από την έλλειψη προσωπικού, από τη χρόνια υποχρηματοδότηση. Το να απαντά κανείς σε αυτά τα προβλήματα με κάμερες, εισαγγελείς και διαγραφή φοιτητών, όχι μόνο αναποτελεσματικό, αλλά και επικίνδυνα αποπροσανατολιστικό είναι.

Οι Αγωνιστές του Πολυτεχνείου, πριν από 51 χρόνια, αν διάβαζαν αλήθεια αυτό το νομοσχέδιο, που κατεβάζετε, τι θα έλεγαν; Σκεφτόταν κανείς από εσάς, όταν τα έγραφε όλα αυτά στο νομοσχέδιο, τι θα λέγαν εκείνοι οι άνθρωποι σήμερα;

Στο ίδιο πνεύμα και η διάλυση της Ειδικής Αγωγής, με τις σχετικές διατάξεις. Φέρνετε σοβαρές ανατροπές. Περιορίζετε, ξεκάθαρα, τη δυνατότητα φοίτησης των μαθητών με αναπηρία στα γενικά σχολεία. Μειώνετε την πρόσβαση στην παράλληλη στήριξη. Καταργείτε τη δυνατότητα μείωσης του αριθμού μαθητών ανά τμήμα και ενισχύετε την ώθηση των μαθητών προς τα ειδικά σχολεία. Είναι χαρακτηριστικό, από το 2019, ο ρυθμός ίδρυσης νέων τμημάτων ένταξης είναι δραματικά χαμηλός και αυτή η ρύθμιση προβλέπει, ότι ένας μόνο εκπαιδευτικός ειδικής αγωγής θα υποστηρίζει πολλούς μαθητές, ταυτόχρονα, υποβαθμίζοντας έτσι την εκπαιδευτική παρέμβαση. Η δυνατότητα τοποθέτησης δύο εκπαιδευτικών περιορίζεται μόνο σε εξαιρετικές περιπτώσεις και μετά από ειδικές εισηγήσεις. Παράλληλα, οι περίφημες νέες οργανικές θέσεις, τις οποίες διαφημίζετε τόσο πολύ στα ΚΕΔΑΣΥ και στις Επιτροπές Διεπιστημονικής Υποστήριξης, προκύπτουν από κατάργηση ισάριθμων θέσεων στην Πρωτοβάθμια και Δευτεροβάθμια Εκπαίδευση. Δεν ενισχύετε, ανακατανομή κάνετε και το βαφτίζετε «ενίσχυση».

Τις ειδικότητες των λογοθεραπευτών, των ψυχολόγων και κοινωνικών λειτουργών, τους απομακρύνετε από τα σχολεία με αρνητικές, φυσικά, συνέπειες για τους μαθητές και για τις οικογένειές τους.

Το ίδιο, ακριβώς, κάνετε και με τους σχολικούς νοσηλευτές. Δηλαδή, η έλλειψή τους είναι, ήδη, κάτι παραπάνω από έντονη. Κι εσείς τι κάνετε; Τους διασπείρετε στα σχολεία. Είχατε την πρόβλεψη να υπάρχει ένας νοσηλευτής στα σχολεία, που είναι σε ακτίνα 500 μέτρων, τα ακούσατε «άγρια» στη διαβούλευση από τους ίδιους τους γονείς, από τους νοσηλευτές, από τους μαθητές, κατεβάσατε τα μέτρα στα 100, «όχι Γιάννης, Γιαννάκης», θα πω εγώ.

Το πρόβλημα, όμως, δεν είναι αυτό, που επισημαίνετε εσείς και στον κοινοβουλευτικό έλεγχο, που σας κάνουμε, απαντάτε συνέχεια «δεν βρίσκουμε νοσηλευτές». Βάλτε ένα πλαίσιο, δώστε τους κίνητρα και να δείτε πως θα βρείτε. Δουλέψτε σταθερά, όμως, προς αυτή την κατεύθυνση. Ο στόχος σας να είναι να βρείτε νοσηλευτές. Καλέστε τους με ό,τι χρειάζεται, για να έρθουν. Όχι να επικαλείστε το ότι δεν έρχεται κανείς και να μένουν τα σχολεία, χωρίς νοσηλευτές. Υπάρχουν δραματικά παραδείγματα, τα οποία θα συζητήσουμε και στις επόμενες συνεδριάσεις.

Έρχεστε τώρα να καλύψετε με το σημερινό νομοσχέδιο, που συζητάμε, στα άρθρα και τις διατάξεις του, δικούς σας νόμους, του πολύ πρόσφατου παρελθόντος. Σε ό,τι έχει να κάνει με την επαγγελματική εκπαίδευση και κατάρτιση, τον ν. 4763/2020, τον ν. 3082/2024. Τι κάνετε; Αυτά τα περίφημα Κέντρα Επαγγελματικής Εκπαίδευσης και Κατάρτισης, μάλλον, δεν πήγαν καλά και η νέα αρχιτεκτονική, που επιχειρείτε, ενισχύει τον τοπικισμό, υποβαθμίζει το μορφωτικό χαρακτήρα της Επαγγελματικής Εκπαίδευσης, ευνοεί τη δημιουργία δύο ταχυτήτων. Τα ΚΕΕΚ αποκτούν αυξημένες δυνατότητες, αλλά, με έναν ελλιπή θεσμικό έλεγχο και άνιση στήριξη, σε βάρος των απλών ΕΠΑΛ. Είναι και αυτό προς τη λάθος κατεύθυνση, αναλυτικά θα το συζητήσουμε στις επιτροπές, γιατί βλέπω, δυστυχώς, ότι έχω ξεπεράσει το χρόνο κι ευχαριστώ για την ανοχή.

Πάμε και στις διατάξεις για τον αθλητισμό, καλωσορίζοντας την εισαγωγή της ποσόστωσης φύλου στη διοίκηση, σε σωματεία και ενώσεις. Σας καλωσορίζουμε, αγαπητέ, στο πνεύμα και το όραμα του νόμου 4603/2019, του νόμου Βασιλειάδη. Θυμάστε, τότε; Από τους πρώτους μήνες της διακυβέρνησής σας, τον πήρατε και τον καταργήσατε το νόμο. Τον χλευάζατε, τότε. «Αναχρονιστικό» τον είπατε, τι λέγατε, τότε, δεν μπορώ να θυμηθώ. Και τώρα τον φέρνετε πάλι. Εμείς δεν θα κάνουμε ό,τι κάνατε εσείς. Τον καλωσορίζουμε, επιτέλους, καλά κάνετε και τον φέρνετε και μακάρι να τον επεκτείνετε και σε άλλους τομείς της αρμοδιότητάς σας.

Θετικές είναι, επίσης, οι προβλέψεις για τους υπεύθυνους ηλεκτρονικής διακυβέρνησης, το e-kouros, για τους υπεύθυνους αθλητικής ακεραιότητας και αθλητικών αξιών. Δεν είμαστε αντίθετοι, εννοείται, σε ό,τι ενισχύει τη διαφάνεια και τις καλές πρακτικές. Είμαστε αντίθετοι, ωστόσο, στο να επωμίζονται πρόσθετες ευθύνες και γραφειοκρατία, σωματεία, τα οποία δεν έχουν κανένα μηχανισμό οικονομικής στήριξης. Κι εκεί καλείστε να βρείτε μια λύση, να προτείνετε, δηλαδή, μία λύση.

Ο ΣΥ.ΡΙΖ.Α. – Προοδευτική Συμμαχία έχει, επανειλημμένα, προτείνει τη σύσταση ενός Ταμείου Ανταποδοτικότητας, μέρος των εσόδων από τον επαγγελματικό αθλητισμό, από το «ΣΤΟΙΧΗΜΑ», να κατευθύνεται στον ερασιτεχνικό αθλητισμό. Σκεφτείτε το. Ενσωματώστε το. Δεν είναι κακό να ενσωματώνετε προτάσεις της Αντιπολίτευσης. Αντίθετα.

Σε σωστή κατεύθυνση και η ρύθμιση για την Αθλητική Ένωση Σωματείων Ποδοσφαίρου Γυναικών. Υπάρχει, ωστόσο, πολύς ακόμη δρόμος, κύριε Υπουργέ, το ξέρετε, για να εξισωθούν τα δικαιώματα ανδρών και γυναικών σε όλους τους τομείς, όχι μόνο στον αθλητισμό.

Από κει και πέρα, έχουμε και αντιρρήσεις, βεβαίως, τις οποίες θα συζητήσουμε στις Επιτροπές και στην κατ’ άρθρον.

Οι διατάξεις του νομοσχεδίου, που αφορούν στον Πολιτισμό, αν και περιλαμβάνουν ορισμένα θετικά σημεία, όπως η κατ’ εξαίρεση απονομή ισόβιων συντάξεων λογοτεχνών – καλλιτεχνών έτους 2025 , παραμένουν αποσπασματικές και δεν συγκροτούν μια συνεκτική πολιτική για τον πολιτισμό.

Επίσης, η τροποποίηση της επωνυμίας του Ελληνικού Κέντρου Κινηματογράφου, χωρίς στρατηγική στόχευση και αιτιολογική υποστήριξη, δείχνει μία έλλειψη βάθους και αποτελεσματικότητας.

Το νομοσχέδιο, που κρατάμε στα χέρια μας, δεν είναι μεταρρύθμιση, όπως είπα. Συρραφή εξυπηρετήσεων μερικών και τιμωρητισμού πολλών, δείχνει να είναι. Αν η Κυβέρνηση πιστεύει, πραγματικά, στη δημοκρατία, που την επέτειο της αποκατάστασής της τιμούμε τώρα, ας το αποδείξει, με κανόνες διαφάνειας, με χρηματοδότηση της δημόσιας παιδείας και με θεσμούς, που προστατεύουν και δεν καταστέλλουν. Δηλαδή, ας αφήσετε λίγο τη ρητορεία περί αριστείας και ας επιλέξετε τη ρητορεία της λογοδοσίας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Τσαπανίδου.

Τον λόγο έχει η Ειδική Αγορήτρια της Κ.Ο. «Κομμουνιστικό Κόμμα Ελλάδας», η κυρία Αφροδίτη Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας») :**

Ευχαριστώ, κύριε Πρόεδρε. Πριν αναφερθώ στο νομοσχέδιο, θα θέλαμε κι από αυτό το βήμα, να συγχαρούμε τους νέους φοιτητές και φοιτήτριες. Ξεπέρασαν πολλά εμπόδια, για να φτάσουν μέχρι εδώ. Τους αξίζουν πραγματικά συγχαρητήρια. Ξεκινάει μια νέα φάση στη ζωή τους. Δεν θα είναι καθοριστική, αλλά θα είναι ένα σημαντικό κεφάλαιο στη ζωή τους. Θα αντιμετωπίσουν και εκεί πολλά εμπόδια, κάποια από τα οποία προετοιμάζονται, σχεδιάζονται με το υπό συζήτηση νομοσχέδιο. Τους καλούμε να δώσουν κι αυτές τις μάχες, που έχουν μπροστά τους και στο ακαδημαϊκό πεδίο και στο κοινωνικό πεδίο, με ψηλά το κεφάλι. Να αναζητήσουν τους φοιτητικούς συλλόγους στις σχολές τους, γιατί κανένας μόνος του, καμία μόνη της, σε αυτά που έχει να αντιμετωπίσει, τα επόμενα χρόνια.

Τώρα, σε σχέση με το νομοσχέδιο, μια βδομάδα πριν κλείσει η Βουλή, για την καλοκαιρινή διακοπή, φέρνετε, πραγματικά, ένα τεράστιο πολυνομοσχέδιο 166 άρθρων, σε έξι μέρη. Αυτό δεν είναι πολυνομοσχέδιο, θα μπορούσε να είναι, πράγματι, τουλάχιστον, τρία διαφορετικά νομοσχέδια.

Γιατί το κάνετε αυτό; Όχι από ανικανότητα, ούτε από βιασύνη, ούτε γιατί πέσατε έξω στον προγραμματισμό. Αντίθετα, θέλετε να κρύψετε ένα αντιδραστικότατο, κατάπτυστο μέρος του νομοσχεδίου - αναφέρομαι στο τρίτο Μέρος - για τα πανεπιστήμια. Ένα Μέρος, το οποίο θέλετε να περάσει, με ασφυκτικά περιθώρια, χωρίς ουσιαστική συζήτηση. Κι επειδή υιοθετείτε κι εσείς την τακτική των προκατόχων σας, των διαρροών στον Τύπο και των μονομερών συνεντεύξεων, των προωθητικών, θα έλεγα, συνεντεύξεων κι αυτό το λέτε «διαβούλευση και συζήτηση», αλλά δεν είναι αυτό διαβούλευση και συζήτηση, γιατί, όταν μόνο το ένα μέρος γνωρίζει το θέμα προς συζήτηση, λέγεται, απλά, «μάρκετινγκ» ή ακόμα χειρότερα «γκεμπελική προπαγάνδα».

Τώρα, το πρώτο Μέρος του νομοσχεδίου, για να τα πάρουμε με τη σειρά, αναφέρεται σε ένα πάρα πολύ σοβαρό θέμα, που προσπαθεί να αντιμετωπίσει τις εξαιρετικά δυσάρεστες εξελίξεις, στο θέμα της Μονής Σινά. Εδώ θα πούμε, ότι πάλι δεν πρόκειται, ούτε για αδιαφορία απλώς, ούτε για αμέλεια και αστοχία της Κυβέρνησης και των προηγούμενων Κυβερνήσεων, αλλά, πραγματικά, για συνειδητή επιλογή. Συνειδητή πολιτική επιλογή, που έχει να κάνει με τις γεωπολιτικές σχέσεις της Ελλάδας και της Αιγύπτου και την προώθηση των ευρωατλαντικών σχεδιασμών, σε αυτή την περιοχή της Ανατολικής Μεσογείου.

Είναι χαρακτηριστικό, ότι ο Πρωθυπουργός, κατά τη συνάντησή του με τον Αλ Σίσι, συνεχάρη και ευχαρίστησε τον ομόλογό του για τις φροντίδες του, για την προστασία της Μονής Σινά και λίγες μέρες μετά, εκδόθηκε η γνωστή απόφαση, αρνητική για τη Μονή Σινά.

Εμείς λέμε, ότι πρόκειται για μεγάλο εμπαιγμό και όλα αυτά εντάσσονται στους σχεδιασμούς και τις στρατηγικές διμερείς σχέσεις, για τα συμφέροντα των αστικών τάξεων των δύο χωρών, της Ελλάδας και της Αιγύπτου και στα πλαίσια αυτών, προετοιμάζονται επώδυνοι, απαράδεκτοι συμβιβασμοί, για τα κυριαρχικά μας δικαιώματα.

Τώρα, για να κλείσω αυτό το θέμα, θα θέλαμε να θέσουμε και κάποια ερωτήματα, γιατί θεωρούμε ότι η ρύθμιση, που προωθείται, με την ίδρυση Νομικού Προσώπου Δημοσίου Δικαίου, δεν τεκμηριώνει τη σκοπιμότητά της και το πώς αυτή, πραγματικά, θα λειτουργήσει ως νομική ασπίδα, όπως ισχυρίζεστε.

Ένα δεύτερο θέμα είναι, αν υπάρχει σε εξέλιξη διαπραγμάτευση με την Αίγυπτο για πολιτική συμφωνία, γιατί χωρίς κάτι τέτοιο δεν έχει νόημα αυτή η ρύθμιση. Το τρίτο ζήτημα είναι κατά πόσον το Πατριαρχείο Ιεροσολύμων έχει εμπλακεί σε αυτή τη διαδικασία, κατά πόσο είναι σύμφωνο, κατά πόσο το γνωρίζει καν αυτό το θέμα. Αυτό που προωθείτε, εννοώ και βέβαια, είναι ένα ζήτημα το πώς συμβιβάζεται η δημιουργία ενός νέου αυτοτελούς μοναστικού καταστήματος, εντός της επικράτειας άλλης τοπικής εκκλησίας, όπως είναι η Εκκλησία της Ελλάδος. Τέταρτον, υπάρχει μια επιστολή διαμαρτυρίας των μοναχών της Μονής, που φαντάζομαι τη γνωρίζετε και θα θέλαμε να τοποθετηθείτε επ’ αυτού.

Τώρα, για εμάς το ουσιαστικό Μέρος του νομοσχεδίου, ο λόγος, που αυτό το νομοσχέδιο έρχεται με αυτόν τον τρόπο, με τέτοιες διαδικασίες, χωμένο μέσα σε 166 άρθρα, είναι το Μέρος Γ’ και κάποιες διατάξεις του Ε’, που αφορούν στην τριτοβάθμια εκπαίδευση. Μιλάμε για τις πειθαρχικές διώξεις φοιτητών και πανεπιστημιακών, με τροποποιήσεις και στον Ποινικό Κώδικα. Κρύβεται, δηλαδή, ανάμεσα σε άσχετα θέματα και άθλιες εξουσιοδοτικές διατάξεις, μια θρασύδειλη, θα μου επιτρέψετε, και άδικη πολιτική, για διαγραφές φοιτητών, που τους κάνετε, τάχα μου, και χάρη. Και μάλιστα, ο Πρωθυπουργός είπε ότι τους δίνει τελευταία ευκαιρία. Σε ποιους δίνετε τελευταία ευκαιρία; Σε ανθρώπους, που ξεκινάνε τη ζωή τους τώρα; Τι νομίζετε ότι είναι οι φοιτητές; Τελειωμένοι «φραπέδες και χασάπηδες», που περιμένουν να τους βολέψει ο κολλητός στο Υπουργείο; Ξεγελιέστε, γιατί οι μοναδικοί συνομιλητές σας, ανάμεσα στους φοιτητές, είναι η ΔΑΠ. Η ΔΑΠ, όμως, δεν αντιπροσωπεύει τους φοιτητές.

Οι φοιτητές δεν είναι χούλιγκαν, δεν είναι πληρωμένοι στρατοί ολιγαρχών, σαν αυτούς που εξυπηρετείτε, με το τέταρτο Μέρος του νομοσχεδίου. Οι φοιτητές είναι νέα παιδιά, έχουν αναγκαστεί να ξεπεράσουν πολλά εμπόδια, για να φτάσουν εδώ, που έφτασαν. Εμπόδια, που έχετε στήσει εσείς και οι προηγούμενες κυβερνήσεις, όλοι όσοι έχουν υπηρετήσει την πολιτική της Ευρωπαϊκής Ένωσης και του ΟΟΣΑ στην εκπαίδευση. Αναφέρομαι σε όλες τις βαθμίδες, ανεξαιρέτως και δεν έχει δικαίωμα να ομιλεί κανένας από όσους κυβέρνησαν, τόσα χρόνια και να μιλάει «για χάλι της εκπαίδευσης» ή «για χαμηλό επίπεδο». Είστε όλοι υπόλογοι και το γνωρίζουν αυτό και οι μαθητές και οι φοιτητές και οι γονείς τους και οι δάσκαλοι και οι ακαδημαϊκοί και οι ερευνητές, όλοι όσοι υπηρετούν την εκπαίδευση και όλοι όσοι έχουν σπουδάσει παιδιά.

Οι φοιτητές, το λέμε, άλλη μια φορά, δεν είναι εγκληματίες. Είναι το μέλλον αυτού του τόπου και έτσι πρέπει να το αντιμετωπίζετε. Ειδικά το πιο δυναμικό τους κομμάτι, το οργανωμένο σε συλλόγους. Έχουν μάθει να παλεύουν και έχουν εξευτελίσει, πολλές φορές, τις άθλιες μεθοδεύσεις σας. Έχουν μάθει να κερδίζουν τη ζωή τους και όχι να τσιμπολογάνε ό,τι τους πετάνε από το τραπέζι. Και σήμερα αυτό κάνουν και χθες και προχθές και κάθε μέρα. Για παράδειγμα, οι εστιακοί φοιτητές, κύριε Υφυπουργέ, ζητούν το αυτονόητο: Κλιματισμό και σίτιση, μέσα στον Αύγουστο, γιατί κανείς δεν μένει τον Αύγουστο, στην Αθήνα, στις άθλιες φοιτητικές εστίες, εάν δεν το έχει πραγματικά ανάγκη και αν δεν επιβάλλεται από τις σπουδές του, από την εργασία του. Ακόμα δεν το έχετε λύσει και τους κάνετε μπαλάκι, άλλη μια χρονιά. Είναι χρονίζον το θέμα και τους κάνετε μπαλάκι, ανάμεσα στο Υπουργείο και στο ΙΝΕΔΙΒΙΜ. Απαράδεκτο και φέρνετε διατάξεις για τον ΙΝΕΔΙΒΙΜ στο νομοσχέδιο αυτό, αλλά για άλλο λόγο.

Αυτό σας ενοχλεί, λοιπόν. Σας ενοχλεί η διεκδίκηση, η αμφισβήτηση, η σύγκρουση με την πολιτική σας. Γι’ αυτό φέρνετε, σαν τους κλέφτες, μέσα στο κατακαλόκαιρο, ένα τέτοιο νομοσχέδιο, αφού έχετε «φλομώσει» στα ψέματα, θα μου επιτρέψετε, την ελληνική κοινωνία από τον Μάιο. Και τι δεν λέτε! Ποιος είναι ο στόχος σας; Θέλετε να εντείνετε την καταστολή. Θέλετε να φιμωθεί η άλλη άποψη. Με αυτό το νομοσχέδιο, ξέρετε, καταστρατηγείτε ακόμα και παραδοσιακές, αστικές αρχές ακαδημαϊκής λειτουργίας. Αυτό που λέτε «αυτοδιοίκητο». Μάλλον, ζηλέψατε τη δόξα του Κολούμπια στην Αμερική, που διαγράφει φοιτητές, επειδή φωνάζουν «Λευτεριά στην Παλαιστίνη». Η αλληλεγγύη σε ένα λαό, που τον ξεριζώνουν από τη γη του, θεωρείται ρατσισμός. Εκεί έχουμε φτάσει. Να σας θυμίσω, βέβαια, ότι η Ελληνική Βουλή έχει πάρει ομόφωνη απόφαση, το 2015, για αναγνώριση του Παλαιστινιακού κράτους. Φαντάζομαι ήσασταν αντισημίτες, το 2015;

Γυρίζετε τον τόπο, σε μαύρες εποχές. Να σας θυμίσω κάτι, που έχει δει τη δημοσιότητα αυτό τις τελευταίες μέρες. Έναν αιώνα πριν, το 1929, παραμονές του δευτέρου παγκοσμίου πολέμου, με το ιδιώνυμο του Βενιζέλου, τότε, να γεμίζει ξερονήσια και φυλακές με αγωνιστές κομμουνιστές, αποβλήθηκαν δια παντός από το Πανεπιστήμιο Αθηνών, διαγράφηκαν δηλαδή, πέντε φοιτητές, μία φοιτήτρια και τέσσερις φοιτητές, διά «την εν γένει» και τονίζω το «εν γένει», «κομμουνιστική δράση των». Μάλιστα, η απόφαση δημοσιοποιήθηκε, τη μέρα που θα έκλεινε το πανεπιστήμιο, για να αποφευχθούν οι φοιτητικές αντιδράσεις, πράγμα που δεν έγινε. Στις κινητοποιήσεις, που έγιναν, το επόμενο διάστημα, οι φοιτητές διεκδικούσαν, μεταξύ άλλων, άκουσον – άκουσον, δωρεάν εγγραφές και συγγράμματα, διευκολύνσεις των φοιτητών στις εξετάσεις. Τεμπέληδες, φαντάζομαι και από τότε, οι φοιτητές. Οι διώξεις αυτές προκάλεσαν διεθνείς αντιδράσεις και ο Άλμπερτ Αϊνστάιν απηύθυνε επιστολή στον τότε Πρωθυπουργό, τον Βενιζέλο, λέγοντας: «Διαμαρτυρόμαστε εντόνως ενάντια στην αποβολή φοιτητών από το πανεπιστήμιο. Απαιτούμε την ελευθερία στην εκδήλωση των σκέψεων ανάμεσα στους φοιτητές».

Τώρα, έναν αιώνα μετά και εν μέσω νέας πολεμικής προετοιμασίας, για να μην κρυβόμαστε πίσω από το δάκτυλό μας, τροποποιείτε άρθρα του Ποινικού Κώδικα, μετατρέποντας σε ιδιώνυμο αδίκημα, ακόμα και την έκφραση κριτικής, αν το Υπουργείο κρίνει πως αυτή η κριτική είναι δικαστική, γιατί ο ύπατος τελικά κριτής είναι το Υπουργείο σε όλα. Διατρέχει όλο το νομοσχέδιο, αυτός ο νεόκοπος, αντιδραστικός, αναποδογυρισμένος ορισμός της ακαδημαϊκής ελευθερίας, που έχει και δείκτη τώρα, μετριέται και ποσοτικά. Θα ήταν αστείο, αν δεν ήταν πραγματικά εγκληματικό. Μιλάτε για μια ελευθερία, που τα όρια της τα ορίζουν αυτοί, που έχουν το χρήμα. Μια ελευθερία, που έχει, ήδη, δοκιμαστεί και δοκιμάζεται στα αμερικανικά πανεπιστήμια. Οι υπόλοιποι ή θα υποταχθούν ή θα φύγουν. Αυτό τους λέτε. Πραγματικά, θα ήθελα να ακούσω από τους συναδέλφους εδώ μέσα πώς αισθάνονται με αυτές τις διατάξεις.

Στο πειθαρχικό δίκαιο του ΔΕΠ, λοιπόν, παράπτωμα συνιστά κάθε παράβαση διάταξης, που αναφέρεται στην εν γένει - θυμάστε το «εν γένει» - λειτουργία των ΑΕΙ και κάθε συμπεριφορά, που μπορεί να προβλεφθεί, σε μελλοντική ειδική διάταξη. Στο γύψο και το ΔΕΠ. Στο γύψο, αν τολμήσουν να μην εφαρμόσουν την αρρωστημένη λογική σας για την ακαδημαϊκή ελευθερία. Αν τολμήσουν να σηκώσουν κεφάλι απέναντι στο διευθυντικό δικαίωμα, που επιβάλλετε. Αν τολμήσουν, δηλαδή, να λειτουργήσουν, ως ακαδημαϊκοί και όχι ως υπάλληλοι, διαφυλάσσοντας την τιμή και το κύρος και του πανεπιστημίου και το δικό τους. Αν τολμήσουν να υπερασπιστούν τους φοιτητές τους, ως οφείλουν. Τότε, κινδυνεύουν και οι ίδιοι με ποινές. Αυτό φέρνετε. Αν τολμήσουν να αρνηθούν να υπηρετήσουν τα αρρωστημένα σχέδια του στρατηγικού εταίρου, του Ισραήλ, κινδυνεύουν να τους τυλίξετε σε μια κόλλα χαρτί. Αυτό φέρνετε. Για τέτοια ελευθερία μιλάμε. Για ελευθερία στην έρευνα; Ελευθερία στη διδασκαλία; Ελευθερία στην ανταλλαγή απόψεων; Βεβαίως, αρκεί τα θέματα να τα ορίζει το ΝΑΤΟ, η Ευρωπαϊκή Ένωση και οι επιχειρηματικοί όμιλοι, που επιχειρούν χρόνια τώρα να ποδηγετήσουν το πανεπιστήμιο, πότε με εκμαυλισμό - βλέπε ευρωπαϊκά προγράμματα, στοχευμένες χρηματοδοτήσεις κλπ. - πότε με οικονομική ασφυξία, υποχρηματοδότηση και μισθούς στα τάρταρα και τώρα, με ανοικτή καταστολή.

Είδατε και αποείδατε, δεν μπορείτε να επιτρέψετε να έχει άποψη η κάθε ερευνήτρια, ο κάθε φοιτητής, για το τι θα μελετήσει και ποιον θα υπηρετήσει. Αυτό τους λέτε. Είμαστε και σε εποχές πολεμικής οικονομίας. Έχετε στήσει ένα αφήγημα για βία και ανομία στα πανεπιστήμια, που δεν στηρίζεται, σε καμία έρευνα και σε καμία στατιστική. Δεν υπάρχει βία και ανομία στα πανεπιστήμια. Δεν υπάρχει βία και ανομία στα πανεπιστήμια, που είναι διαφορετική από αυτήν στην κοινωνία. Δεν υπάρχει ανομία στα πανεπιστήμια. Εσείς αναφέρεστε σε συγκεκριμένα, στημένα, θα μου επιτρέψετε, επεισόδια, πολλές φορές. Γιατί; Γιατί η πραγματικότητα δεν συμφωνεί με αυτά, που λέτε και όταν δεν συμφωνεί η πραγματικότητα με αυτά που λέτε, τόσο το χειρότερο για την πραγματικότητα.

Δεν πρόκειται για αντίδραση της Κυβέρνησης, όπως είπε ο κ. Παραστατίδης, σε αυτά τα αισχρά επεισόδια, που είδαν το φως της δημοσιότητας, τους προηγούμενους μήνες. Μιλάμε για άθλια τηλεοπτικά σόου, με αισχρότητες, που δεν έχουν καμία σχέση με την πανεπιστημιακή ζωή και το ξέρετε πάρα πολύ καλά. Όσοι ζούμε μέσα στα πανεπιστήμια, ξέρουμε ότι δεν είναι αυτή η κατάσταση στα πανεπιστήμια. Πρόκειται, λοιπόν, για συγκεκριμένη πολιτική απόφαση, στόχευση της Κυβέρνησης.

Προσπαθείτε, χρόνια τώρα, να πείσετε τον κόσμο, ειδικά αυτόν, που δεν έχει σχέση με τα πανεπιστήμια, ότι τα πανεπιστήμια είναι άνδρα ανομίας, αλλά αυτό, που θέλετε πραγματικά να κάνετε, είναι να κρύψετε ότι στόχοι σας είναι να επιβάλλετε σιγή νεκροταφείου. Λέτε μέσα στην Αιτιολογική Έκθεση, ότι ο σκοπός σας είναι η διαφύλαξη της τάξης και της νομιμότητας. Δεν θα αναφερθώ στο προφανές, το «νόμος και τάξη», ο συνειρμός είναι προφανής. Εμείς, λοιπόν, λέμε, ότι ο πραγματικός σκοπός είναι η ενίσχυση της ποινικοποίησης της συνδικαλιστικής και πολιτικής δράσης. Το ίδιο κάνετε και με το πειθαρχικό στους δημόσιους υπαλλήλους, που συζητιέται παράλληλα, σήμερα. Ο πραγματικός σκοπός είναι η περιφρούρηση του επιχειρηματικού πανεπιστημίου, σε συνθήκες πολεμικής προετοιμασίας.

Θέλετε να μιλήσουμε για διατάραξη της ακαδημαϊκής λειτουργίας; Να μιλήσουμε για την υποστελέχωση, να μιλήσουμε για τα μπαλώματα, με τους ακαδημαϊκούς υποτρόφους, που οδηγούν τα μαθήματα να ξεκινούν στα μισά του εξαμήνου. Αυτό είναι διατάραξη ακαδημαϊκής λειτουργίας. Θέλετε να μιλήσουμε για εύρυθμη ασφαλή και ανεμπόδιστη εξαγωγή του εκπαιδευτικού ερευνητικού και διοικητικού έργου; Διαβάζω από τον νόμο σας. Να μιλήσουμε για τις ελλείψεις στις εργαστηριακές υποδομές τότε, που εμποδίζει τη διδασκαλία στον πάγκο και κάνει διδασκαλία από τον πίνακα. Να μιλήσουμε για τα έργα αποκατάστασης στο πανεπιστημιακό δάσος στο Περτούλι, που, μετά την καταιγίδα Daniel, έγιναν ζημιές. Για δεύτερη χρονιά, χάνεται η πρακτική άσκηση. Να μιλήσουμε για τον τρόπο χρηματοδότησης της έρευνας. Τα αποτελέσματα για το έργο «Εμπιστοσύνη στα Αστέρια μας», βγήκαν μόλις προχθές, ένα χρόνο μετά αξιολογήθηκαν. Στο μεταξύ με τι χρήματα ερευνούσαν τα «Αστέρια μας»; Σας απασχόλησε ποτέ; Να μιλήσουμε για υλικοτεχνική θωράκιση, που λέτε; Κάμερες και τουρνικέ χρειάζονται ή απαγωγή αερίων στα επικίνδυνα εργαστήρια, ασανσέρ να μην πέφτουν και συστήματα πυρόσβεσης και οδοί διαφυγής;

Μιλάτε για πρόβλεψη αποζημίωσης των ΑΕΙ για τους υπαίτιους. Για τη μεγάλη οικονομική και υλική ζημιά, που έχουν υποστεί από την επιχειρηματική λειτουργία τα πανεπιστήμια, όπου εταιρείες χρησιμοποιούν τις υποδομές για δικό τους όφελος και τις στερούνται οι φοιτητές ή τις παραλαμβάνουν διαλυμένες μετά οι ερευνητές, γι’ αυτά τι λέτε; Φτιάχνετε Εθνικό Παρατηρητήριο. Εθνικό Παρατηρητήριο για την ανεργία, την ετεροαπασχόληση, τις συνθήκες απασχόλησης των αποφοίτων, σκεφτήκατε ποτέ να κάνετε; Η ανομία σας μάρανε; Γιατί, για να φακελώνετε φοιτητές και καθηγητές, που διαφωνούν μαζί σας, ένα νέο σπουδαστικό της ασφάλειας του εικοστού πρώτου αιώνα; Αυτό είναι η τέταρτη βιομηχανική επανάσταση για σας; Υπάρχει, άραγε, μεγαλύτερη ανομία από την ίδια την επιχειρηματική λειτουργία; Είναι και οι εποχές, που έχει σκάσει το σκάνδαλο του ΟΠΕΚΕΠΕ, τρομάρα σας. Μέσα σ’ αυτό το πλαίσιο, φέρνετε αυτό το νόμο και μιλάτε «για ανομία στα πανεπιστήμια».

Βέβαια, καταφεύγετε και σε υπερβολές και μετά τα μαζεύετε, γιατί δεν θέλετε να κάνετε και ζημιά στη βιτρίνα, που προσπαθείτε να πουλήσετε στο εξωτερικό, στα πλαίσια της διεθνοποίησης. Στο όνομα, λοιπόν, αυτής της διεθνοποίησης, για μερικά ποντάκια στην κυριολεξία στις διεθνείς κατατάξεις, δεν διστάζετε να διαγράψετε φοιτητές και το παραδεχτήκατε ότι γι’ αυτό το κάνετε. Τους λέτε «τεμπέληδες» και δεν τους ακούτε τόσους μήνες, που λένε ότι έχουν πραγματικά προβλήματα και θέλουν στήριξη και όχι διαγραφές, 150 σύλλογοι φοιτητών σας το φωνάζουν.

Ακούστε, λέτε ψέματα και πρέπει να το μάθει αυτό ο ελληνικός λαός. Λέτε ψέματα, όταν λέτε ότι διαγράφετε πεθαμένους και υπερήλικες, που έχουν εγγραφεί, δεκαετίες πριν. Ξέρετε πολύ καλά ότι με αυτόν τον νόμο διαγράφονται ενεργότατοι φοιτητές, νέα παιδιά, που με ευθύνη δική σας και όχι δική τους, έχουν καθυστερήσει τις σπουδές τους και το κόστος είναι δικό τους και όχι του πανεπιστημίου. Αυτοί πληρώνουν για την παράταση των σπουδών τους, για την οποία εσείς ευθύνεστε. Οι καθηγητές στα πανεπιστήμια – και ας με διαψεύσουν εδώ οι συνάδελφοι – ξέρουν πολύ καλά πώς και πότε να εκκαθαρίσουν μητρώα από εκλιπόντες ή επί της ουσίας αποστασιοποιημένους φοιτητές. Αν λείπει το νομικό πλαίσιο γι’ αυτό, φέρτε μια ρύθμιση και καλύψτε τις διοικήσεις. Εξάλλου, «αυτόνομα» τα ανεβάζετε, «αυτοδιοίκητα» τα κατεβάζετε, άλλο παραμύθι αυτό, μην το πιάσουμε.

Αφήστε, λοιπόν, τα πανεπιστήμια να κάνουν αυτό που ξέρουν, τους καθηγητές να κάνουν αυτό που ξέρουν, να κρίνουν τους φοιτητές. Οι βελτιώσεις, που υποτίθεται ότι κάνετε στον νόμο Κεραμέως, τις κάνετε, γιατί σας ξεφωνίζουν όλοι για τον παραλογισμό σας, το καταλαβαίνετε αυτό το πράγμα. Έχετε κάνει μια καθαρά ακαδημαϊκή υπόθεση μείζον πολιτικό ζήτημα και σε συνδυασμό με το πειθαρχικό δίκαιο, που φέρνετε, ποινικοποιείται το ζήτημα και κινδυνεύουν με ποινές οι καθηγητές, αν δεν υποκύψουν στον παραλογισμό.

Βέβαια, ποιο πανεπιστήμιο εξαιρείται της ρύθμισης από τις διαγραφές, γιατί προφανώς δεν σας ενδιαφέρει να το «βάλετε στον ίσιο δρόμο», όπως τα υπόλοιπα; Το ΕΑΠ, το ανοιχτό πανεπιστήμιο, στο άρθρο 30, παράγραφος 8. Γιατί άραγε; Γιατί έχει δίδακτρα και ο πελάτης έχει πάντα δίκιο; Γι’ αυτό ουσιαστικά καταργείτε σημαντικές διατάξεις αδειοδότησης για τα ιδιωτικά; Γιατί όποιος έχει λεφτά, περνάει.

Δεν σηκώνει βελτιώσεις αυτό το έκτρωμα. Αποσύρετε όλες τις διατάξεις περί διαγραφών. Αποσύρετε όλες τις διατάξεις για το πειθαρχικό. Αφήστε τα πανεπιστήμια να κάνουν τη δουλειά τους. Το νομοσχέδιο είναι καταδικασμένο από την πλειοψηφία του κόσμου των πανεπιστημίων, το ξέρετε. Το Κ.Κ.Ε. καλεί φοιτητές, ερευνητές, εργαζόμενους και καθηγητές, να αγωνιστούμε, ενάντια σε πολιτικές, που τρέμουν την αμφισβήτηση και το νέο, που πνίγουν το πραγματικά καινοτόμο, αν το κέρδος δεν είναι αρκετό, που στους φοιτητές βλέπουν κόστος και απειλή και όχι το μέλλον αυτού του τόπου. Τους καλούμε να παλέψουμε για ένα πανεπιστήμιο, όπου φοιτητές και καθηγητές θα είναι πραγματικά ελεύθεροι να αφοσιωθούν στις σπουδές τους, γιατί θα είναι απαλλαγμένοι από το άγχος της επιβίωσης και το βάρος, που προκαλεί η φοίτησή τους στις οικογένειές τους. Πραγματική ελευθερία είναι να επιλέγεις επάγγελμα, σύμφωνα με τις κλίσεις σου και όχι σύμφωνα με την καταγωγή σου ή την τσέπη σου. Πραγματικά ελεύθεροι είναι οι ερευνητές, οι απαλλαγμένοι από την αγωνία της χρηματοδότησης. Πραγματική ελευθερία είναι να μελετάς προβλήματα, με κριτήριο τα ενδιαφέροντά σου και το κοινωνικό τους αποτύπωμα και όχι την κερδοφορία του επενδυτή, που μπορεί να ενδιαφερθεί για τον κόπο σου. Σήμερα, ένα τέτοιο πανεπιστήμιο είναι εφικτό και αξίζει να παλέψουμε για την κοινωνία, που θα το αναπτύξει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει ο κ. Μάντζος, ο οποίος θα προηγηθεί των υπολοίπων ομιλητών, γιατί πρέπει να προλάβει μια πτήση.

**ΔΗΜΗΤΡΙΟΣ ΜΑΝΤΖΟΣ**: Ευχαριστώ πολύ, ιδιαιτέρως τους Εισηγητές των Κομμάτων για την ανοχή.

Η σημερινή συζήτηση εκτός από τα πολύ σοβαρά εκπαιδευτικά ζητήματα, στα οποία τοποθετήθηκε ήδη ο Εισηγητής της παράταξης μας, ο κύριος Στέφανος Παραστατίδης, έχει και ορισμένες πολύ σημαντικές διατάξεις για τα θρησκευτικά θέματα, χώρους λατρευτικούς. Θα τις δούμε φυσικά και στην επί των άρθρων συζήτηση και στην ακρόαση των φορέων, αλλά και στην Ολομέλεια.

Υπάρχει, όμως και μια πολύ συγκεκριμένη ομάδα διατάξεων, με αυτήν αρχίζει και το σχέδιο νόμου, άλλωστε, που αφορά στην πολύ σοβαρή υπόθεση, με ιδιαίτερη αξία για τη χώρα μας και άπτεται των διεθνών σχέσεων της χώρας, την υπόθεση της Ιεράς Μονής Αγίας Αικατερίνης στο όρος Σινά, την αρχαιότερη εν λειτουργία ελληνορθόδοξη χριστιανική μονή στον κόσμο και μνημείο παγκόσμιας πολιτιστικής κληρονομιάς της ΟΥΝΕΣΚΟ, το θησαυροφυλάκιο του Βυζαντίου, όπως σωστά αποκαλείται. Η υπόθεση αυτή δεν είναι απλώς πνευματική ή πολιτιστική, είναι εθνική, διότι πολύ απλά ανήκει, ακουμπά, στον πυρήνα της εθνικής και πολιτικής πολιτισμικής μας ταυτότητας και γι’ αυτό έχει τύχει και ιδιαίτερης προσοχής από την ελληνική κοινή γνώμη, αλλά και από την ελληνική πολιτική ζωή και ως τέτοια σοβαρή υπόθεση οφείλουμε να τη δούμε, με υπευθυνότητα και κυρίως, με επίγνωση της γεωπολιτικής και διπλωματικής της διάστασης, όχι απλώς της θρησκευτικής.

 Ενόψει γεγονότων, ενεργειών και παραλείψεων, που δυστυχώς προηγήθηκαν, που οδήγησαν στην πολύ πρόσφατη σοβαρή εμπλοκή, ερχόμαστε σήμερα να συζητήσουμε επί της αρχής τις διατάξεις αυτές, ενθυμούμενοι, ωστόσο, το ιστορικό, ότι στις 26 Φεβρουαρίου του τρέχοντος έτους, σε συνεδρίαση του Υπουργικού Συμβουλίου, παρουσιάστηκε ένα σχέδιο νόμου από τον Υπουργό Παιδείας, τότε και τον Υπουργό Εξωτερικών, για τη σύσταση νομικού προσώπου δημοσίου δικαίου για τη Μονή, προκειμένου, όπως λεγόταν τότε, στο δελτίο τύπου της Κυβέρνησης, να αποκτήσει νομική προσωπικότητα στην Ελλάδα και να ενισχυθεί ο διαχρονικός της ρόλος.

Μαθαίναμε, τότε, από τον Τύπο ότι το σχέδιο αυτό συνδεόταν και με ένα σχέδιο διακανονισμού, που είχε προϋπάρξει, μεταξύ της Αιγυπτιακής πλευράς και της Μονής, για την επίλυση κυρίως και του ιδιοκτησιακού ζητήματος, το οποίο είναι και το πιο σοβαρό. Εκτός των πνευματικών, μοναστικών και νομικών ζητημάτων, όσον αφορά στην υπόσταση της Μονής και τα ζητήματα τα περιουσιακά, ιδιοκτησιακά, για τα οποία είναι γνωστό ότι υπάρχει πράγματι αμφισβήτηση από τις Αιγυπτιακές Αρχές και μάλιστα, αυτήν την ανακοίνωση στο Υπουργικό Συμβούλιο την ακολούθησαν και πηχυαίοι τίτλοι σε μέσα μαζικής ενημέρωσης για το πώς η Κυβέρνηση θα έλυνε και έλυσε το ζήτημα του Όρους Σινά.

Δυστυχώς, τίποτε από αυτά δεν προχώρησε, δεν κατατέθηκε το σχέδιο νόμου, δεν τέθηκε καν σε δημόσια διαβούλευση, δεν υπεγράφη διακανονισμός. Όπως είναι γνωστό, το θέμα ξεχάστηκε και ξαφνικά, στο τέλος Μαΐου, έχουμε την έκδοση της γνωστής αποφάσεως του Αιγυπτιακού Εφετείου, πλήγμα, πολύ σοβαρό πλήγμα, για τη λειτουργική αυτοτέλεια της Μονής, για τα περιουσιακά της δικαιώματα, για την ιστορική της συνέχεια. Από την πλευρά μας, εμείς εξαρχής, από την πρώτη στιγμή και ο Πρόεδρός μας, ο Νίκος Ανδρουλάκης και όλοι μας, σταθήκαμε εξαρχής, με καθαρή φωνή, στις εθνικές θέσεις. Μιλήσαμε για την ανάγκη διπλωματικής κινητοποίησης, όχι μόνο σε διμερές, αλλά και σε Ευρωπαϊκό και διεθνές επίπεδο. Αυτό το αποδείξαμε και στο Ευρωπαϊκό Κοινοβούλιο, με τις ερωτήσεις των Ευρωβουλευτών μας. Με τις προσπάθειές μας, να συζητηθεί στην Ολομέλεια του Ευρωπαϊκού Κοινοβουλίου, το αίτημά μας, δυστυχώς, απορρίφθηκε, διότι δεν υποστηρίχθηκε από το Ευρωπαϊκό Λαϊκό Κόμμα. Κατά τη γνώμη μας, ακόμη και η χρηματοδότηση των τεσσάρων δισεκατομμυρίων ευρώ, την οποία έλαβε η Αιγυπτιακή Κυβέρνηση στην Ευρωπαϊκή Ένωση, έπρεπε να έχει έναν όρο, έστω ότι θα έπρεπε να υπάρχει προστασία της πολιτιστικής και θρησκευτικής ελευθερίας και συγκεκριμένα μια αναφορά στο Όρος Σινά. Αυτό, δυστυχώς, δεν υποστηρίχθηκε από το Ευρωπαϊκό Λαϊκό Κόμμα και δεν έγινε ποτέ.

 Η Κυβέρνηση κινήθηκε εκ των υστέρων και μάλιστα, στην πρώτη στιγμή, φάνηκε να υποτιμά το πρόβλημα ή θέλησε να το υποτιμήσει και μάλιστα, η πρώτη αντίδρασή της ήταν να καταλογίσει βιασύνη στην Αντιπολίτευση. Μια Αντιπολίτευση, η οποία, κυρία Υπουργέ, έκανε εξαρχής εποικοδομητική κριτική, από εθνικές θέσεις, επαναλαμβάνω, όχι θέσεις παραταξιακές και ενώ είχε καθυστερήσει να αντιδράσει η Κυβέρνηση και δεν εξήγησε ποτέ, γιατί ο φερόμενος διακανονισμός με την Αιγυπτιακή πλευρά δεν υπογράφηκε. Αρκέστηκε στο να επιτίθεται στην Αντιπολίτευση, η οποία, επαναλαμβάνω, τουλάχιστον όσον αφορά στο ΠΑΣΟΚ-Κίνημα Αλλαγής, ξεκινούσε και κατέληγε σε εθνικές θέσεις.

 Στις 15 Ιουνίου, ο παρακαθήμενος Εισηγητής μας, Τομεάρχης Παιδείας, εγώ και ο Γραμματέας της Κοινοβουλευτικής Ομάδας, ο Δημήτρης ο Μπιάγκης, σας ρωτήσαμε και εσάς και τον κ. Γεραπετρίτη τι απέγινε αυτό το σχέδιο νόμου, γιατί δεν είχε αναρτηθεί σε δημόσια διαβούλευση, γιατί δεν ήρθε ποτέ στη Βουλή. Δεν απαντήθηκε αυτή η ερώτηση και αντί απαντήσεως, αναρτήσατε στις 8 Ιουλίου το σχέδιο νόμου και στις 23 Ιουλίου το φέρατε στη Βουλή.

 Κυρίες και κύριοι συνάδελφοι, κύριε Πρόεδρε, για να μην καθυστερώ, η προτεινόμενη ρύθμιση, έστω και καθυστερημένα, κινείται προς μια αναγκαία κατεύθυνση. Φαίνεται ότι «θωρακίζει» νομικά την παρουσία της Μονής στην Ελλάδα, ενισχύει το έργο και το ρόλο της. Δεν μπορούμε να αγνοήσουμε τη σημασία αυτού του βήματος.

Ασφαλώς, θα περιμένουμε την ακρόαση των αρμόδιων φορέων στην επόμενη συνεδρίαση της Επιτροπής, αλλά, ναι, παρά τις καθυστερήσεις και τις πολύ σοβαρές ολιγωρίες, στις οποίες έχουμε ήδη ασκήσει δριμεία κριτική, αλλά αυστηρή και δίκαιη κριτική. Το μείζον, τώρα, είναι πράγματι να απαντηθεί το υπαρξιακό ζήτημα και το ζήτημα βιωσιμότητας της Μονής. Δεν αναιρούνται τα ερωτήματα και οι ευθύνες, γιατί δεν προωθήθηκε εγκαίρως, γιατί δεν αξιοποιήθηκε προληπτικά, στη διαπραγμάτευση με την Αίγυπτο αυτό το σχέδιο και το ερώτημα το τελικό είναι σε ποιο στάδιο βρίσκονται αυτές οι διαπραγματεύσεις, διότι στο τέλος της ημέρας, ναι, είναι σημαντικό να έχουμε το παρόν θεσμικό πλαίσιο, αλλά είναι αυτό αρκετό, για να προστατεύσει τη Μονή, όχι μόνο στην Ελλάδα, το οποίο γίνεται, αλλά στον φυσικό της χώρο, που είναι το όρος Σινά; Είναι αυτό το σχέδιο νόμου η πλήρης λύση; Όχι. Είναι μια ψηφίδα, μια πολύ σημαντική ψηφίδα προς αυτήν την κατεύθυνση, αλλά δεν είναι η πλήρης λύση, δεν είναι το τελευταίο και πάντως σίγουρα δεν είναι το πλέον καθοριστικό βήμα. Το πιο σημαντικό βήμα και το γνωρίζετε πολύ καλά είναι οι διαπραγματεύσεις με την Αίγυπτο, για τις οποίες υπάρχουν πολλά σημαντικά αναπάντητα ερωτήματα, ήδη από την επίσκεψη του Υπουργού Εξωτερικών, στο Κάϊρο, στις 4 Ιουνίου. Πού βρίσκονται; Αν αφορούν και στο περιουσιακό ιδιοκτησιακό καθεστώς της Μονής; Αν έχουν επιδεινωθεί και κατά πόσον έχουν επιδεινωθεί, μετά την εμπλοκή του Εφετείου; Είναι βέβαιο ότι έχουν επιδεινωθεί, αλλά το θέμα είναι, αν αυτό, για παράδειγμα, το σχέδιο νόμου, μπορεί να συνδράμει στη θεραπεία της εμπλοκής, που έχει προκληθεί ως σήμερα;

 Και εν τέλει, κύριε Πρόεδρε και ολοκληρώνω. Εμείς ως ΠΑΣΟΚ-Κίνημα Αλλαγής, ως μια υπεύθυνη θεσμική Αντιπολίτευση, θεωρούμε ότι στις διαπραγματεύσεις αυτές, για τις απαντήσεις αυτές, επιβάλλεται ενημέρωση των Κομμάτων της Αντιπολίτευσης, από τα συναρμόδια Υπουργεία, Εξωτερικών και Παιδείας. Τουλάχιστον, στα Κόμματα εκείνα, σε όλα τα Κόμματα θα πω εγώ, αλλά κατά μείζονα λόγο στο Κόμμα του ΠΑΣΟΚ, το οποίο επιδίωξε εξαρχής να ασκήσει αυστηρή μεν, αλλά εποικοδομητική και ωφέλιμη για τα εθνικά μας συμφέροντα, αντιπολίτευση.

 Ξέρετε και κλείνω με αυτή τη φράση, για οποιαδήποτε κυβέρνηση είναι τύχη αγαθή να έχει μια Αντιπολίτευση, η οποία ξεκινά από εθνικές θέσεις, τις υπηρετεί με συνέπεια, χωρίς δημαγωγία, χωρίς λαϊκισμό. Είναι τύχη αγαθή και συμβολή στην ήπια ισχύ της χώρας μας και, στην εξωτερική της πολιτική, το να υπάρχει μια Αντιπολίτευση, η οποία δεν λαϊκίζει, με κραυγές, αλλά συνδράμει με γνώση και αξιοπιστία στις εθνικές θέσεις και στις εθνικές διεκδικήσεις. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Μάντζο.

Τον λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ερχόμαστε για ακόμη μια φορά να συζητήσουμε τα ίδια θέματα, για την ασφάλεια των ΑΕΙ και τα θέματα πειθαρχίας. Από το 2019 έχετε νομοθετήσει, ήδη, δύο φορές.

 Στο ν. 4777/2021, υπήρχαν δύο κεφάλαια και 21 άρθρα, ελάχιστα εφαρμόστηκαν και αυτά που εφαρμόστηκαν είχαν τυπικό χαρακτήρα, όπως η σύσταση Μονάδων και Επιτροπών Ασφάλειας και Προστασίας των ΑΕΙ.

Στην πράξη, όμως, τίποτα. Νομοθετήσατε εκ νέου, με τον υπερτροφικό ν. 4957 του 2022, που ταλαιπώρησε τα Ιδρύματα, με εκείνα τα περίφημα άρθρα, για την επιλογή των Οργάνων Διοίκησης, που κατήργησε τις διατάξεις του δικού σας νόμου, Μέρος Β’ , Κεφάλαιο Α’ , του ν. 4692 του 2020, για τις οποίες, η τότε Υπουργός Παιδείας είχε πει από το βήμα της Βουλής ότι αποκατέστησε την εύρυθμη λειτουργία των πανεπιστημίων. Πέρασαν τρία χρόνια και προκοπή δεν είδαμε.

Τα πανεπιστήμια είναι χώροι παιδείας, όχι άσυλα ανομίας. Πρέπει να μπει ένα τέλος στην ανοχή, στην παραβατικότητα. Η προστασία των φοιτητών, των καθηγητών και των εγκαταστάσεων, είναι πρώτιστο εθνικό καθήκον. Το να μιλάει για έλεγχο και πάταξη της βίας στα Πανεπιστήμια η Νέα Δημοκρατία, την ώρα που όλα τα Κόμματα έχουν κομματικές παρατάξεις, δηλαδή, φανατικούς οπαδούς μέσα σε αυτά, είναι σαν να μιλάμε για ειρήνη, ανάμεσα σε εμπόλεμες πλευρές.

Φαίνεται ότι στο Επιτελικό Κράτος, που δημιουργήσατε, η πολιτική διαπλοκή υπερτερεί της εύρυθμης λειτουργίας των ΑΕΙ. Γι’ αυτό και υιοθετήσατε μια παραλλαγή των Συμβουλίων του ν. 4009/2011, επί υπουργίας Διαμαντοπούλου, για τον οποίο, η κυρία Κεραμέως είχε δηλώσει, στις 04-12-2019, σε τηλεοπτικό σταθμό, ότι δεν πρόκειται να επαναφέρει. Τι κάνατε με το ν. 4957 του 2022;

 Με το άρθρο 485, καταργήσατε τις διατάξεις, που αφορούσαν στην πολιτική ασφάλειας και προστασίας των ΑΕΙ και τα επαναδιατυπώσατε, με το άρθρο 225, «σχέδιο ασφάλειας και προστασίας», αλλά και πάλι εφαρμογή δεν είδαμε, αποτέλεσμα μηδέν. Τι να πρωτοθυμηθούμε; Τα επαναλαμβανόμενα επεισόδια στη Γεωπονική, στο ΑΠΘ, στη φοιτητική εστία του Πανεπιστημίου Αθηνών και στου Ζωγράφου; Τις ταμπέλες, τα κτισίματα, τις καταστροφές υποδομών και υλικών, τις μπογιές και τους προπηλακισμούς των εκπαιδευτικών;

 Το Yπουργείο Παιδείας απαξιώνοντας και τις διαδικασίες Κοινοβουλευτικού Ελέγχου, δεν απάντησε σε καμία από τις ερωτήσεις μας, στις 27-07-2023, στις 26-11-2024 και στις 26-02-2025, σχετικά με την εφαρμογή της νομοθεσίας, που αφορά στην ασφάλεια των ΑΕΙ.

 Η μοναδική απάντηση, που πήραμε, ήταν από τον Υπουργό Προστασίας του Πολίτη, στην οποία ανέφερε, μεταξύ άλλων, ότι «σε κάθε περίπτωση που καταγγέλλεται από τις Πρυτανικές Αρχές έκαστου Α.Ε.Ι. της χώρας παραβίαση των νόμων, η Ελληνική Αστυνομία θα παρεμβαίνει, πάντα με σεβασμό στη δημοκρατική νομιμότητα, η οποία εδράζεται στη λογική της ελεύθερης διακίνησης των ιδεών και της ελεύθερης συζήτησης, μέσα στους χώρους του πανεπιστημίου και σε συνεργασία με τις εν λόγω Πρυτανικές Αρχές, που έχουν την ευθύνη της εφαρμογής των σχεδίων ασφαλείας και της τοποθέτησης ηλεκτρονικών και λοιπών συστημάτων ασφαλείας στα Α.Ε.Ι..».

Όμως αν θυμόμαστε καλά, η πανεπιστημιακή αστυνομία, η οποία έχει θεσμοθετηθεί και δεν έχει καταργηθεί, συστάθηκε για προληπτική δράση εντός των ιδρυμάτων. Επίσης, από την απάντηση του Υπουργού, αλλά και την απόφαση του Συμβουλίου της Επικρατείας, περί της Συνταγματικότητας των άρθρων, που αφορούν την πανεπιστημιακή αστυνομία, φαίνεται να επιρρίπτονται ευθύνες στο Υπουργείο Παιδείας για τη μη εφαρμογή των προβλεπόμενων στα σχέδια ασφαλείας.

Με το ίδιο άρθρο 485 του ν. 4957/2022, καταργήσατε και τις διατάξεις για το πειθαρχικό δίκαιο φοιτητών. Άρθρα 21 έως 32 του ν. 4777/2021 και τα επαναδιατύπωσατε στο νόμο 4957/2022, με τα άρθρα 195 ως και 205. Όπως φαίνεται, για να συζητάμε και πάλι τα ίδια θέματα, οι νόμοι σας αποδεικνύονται αναποτελεσματικοί. Όλα αυτά δείχνουν ότι νομοθετείτε στο πόδι. Δεν λαμβάνεται υπόψη τις απόψεις και τις υποδείξεις των άμεσα εμπλεκομένων και αυτών που καλούνται να τα εφαρμόσουν και το αέναο «Ράβε-ξήλωνε» συνεχίζεται.

Ορίζεται με το παρόν ότι πλέον πειθαρχικό παράπτωμα θα είναι η τέλεση οποιουδήποτε πλημμελήματος ή κακουργήματος, εντός των εγκαταστάσεων οιουδήποτε ΑΕΙ, καθώς και η παροχή ή η συνδρομή προς τρίτους για την τέλεση αντίστοιχων πράξεων εντός των ΑΕΙ. Τι θα ισχύει για φθορές εκτός ΑΕΙ, που σχετίζονται με εκδηλώσεις ΑΕΙ, ακόμα και αν έχουν άδεια για τη διεξαγωγή της εκδήλωσης;

Θα σας θυμίσουμε κάποιες περιπτώσεις. Στις 18/6/2023, επεισόδια σημειώθηκαν στο Βοτανικό, έξω από το Γεωπονικό Πανεπιστήμιο. Μετά από εκδήλωση, περίπου 20 άτομα έκλεισαν για μία ώρα τη Λεωφόρο Αθηνών, έριξαν βόμβες μολότοφ και προκάλεσαν μικρο- φθορές στην είσοδο Παραρτήματος του Υπουργείου Ανάπτυξης.

Η κατάσταση εκτονώθηκε λίγο μετά τις τρεις τα ξημερώματα, όταν οι άγνωστοι επέστρεψαν στους χώρους της Γεωπονικής Σχολής. Στις 25/2/2024, παρόμοια επεισόδια σε Α.Π.Θ. και Γεωπονική, στις 7/5/2023 επεισόδια με μολότοφ έξω από τη Γεωπονική Σχολή μετά από συναυλία. Έκαψαν τρία τουριστικά λεωφορεία, ενώ στις 13/5/2023 στην περιοχή του Ζωγράφου – νύχτα επεισοδίων έξω από τη φοιτητική εστία – έκαψαν αυτοκίνητα και άλλα.

Γι’ αυτές τις περιπτώσεις τι προβλέπεται;

Αν η καταστροφή της περιουσίας δεν ανήκει στα ΑΕΙ ή σε μέλη της πανεπιστημιακής κοινότητας, αυτό δε συνιστά πειθαρχικό παράπτωμα;

Τα προβλήματα στην Τριτοβάθμια Εκπαίδευση της χώρας μας είναι δυστυχώς διαχρονικά. Κάνετε λόγο για τον μηχανισμό διάχυσης καλών πρακτικών και ανατροφοδότησης Πρότυπων και Πειραματικών Σχολείων, για τη διάχυση βέλτιστων εκπαιδευτικών μεθόδων, πρακτικών και εργαλείων, που αναπτύσσονται στα Πρότυπα και τα Πειραματικά Σχολεία, σε ολόκληρο το εκπαιδευτικό σύστημα, σύμφωνα με όσα προβλέπονται στην παράγραφο 1 του άρθρου 10.

Σκοπός του μηχανισμού είναι η διαρκής και οργανωμένη τροφοδότηση του εκπαιδευτικού συστήματος, με στόχο την ενσωμάτωσή τους στο εκπαιδευτικό σύστημα μετά από αξιολογήσεις τους. Εξ όσων γνωρίζουμε, το άρθρο 10 του ν. 4692/2020 απλά περιγράφει προθέσεις. Ο μηχανισμός διάχυσης ποιος είναι;

Μια έκθεση ιδεών, όπως τις πολλές που μας έχετε συνηθίσει;

 Έκθεση αποτίμησης ομίλων, των εγκεκριμένων καινοτόμων δράσεων ή λειτουργία Τμημάτων Ενισχυτικής Διδασκαλίας κλπ. Ενισχυτική Διδασκαλία στα Πρότυπα; Είσαστε σίγουροι ότι μιλάτε για τα Πρότυπα; Ποια θα είναι τα κριτήρια αποτίμησης; Με ποια έκθεση γίνεται διάχυση καλών πρακτικών; Δεν θα έπρεπε, όταν τελειώνει η θητεία των εκπαιδευτικών στα Πρότυπα και Πειραματικά, μετά την πάροδο της πρώτης τετραετίας, παράγραφος 13, άρθρο 19 ν. 4692/ 2020, να τοποθετούνται σε άλλα δημόσια σχολεία με προτεραιότητα επιλογής;

Όσον αφορά στους ομίλους και την εμπλοκή των εκπαιδευτικών σε αυτούς, με ερώτησή μας στις 8/11/2021, ζητήσαμε από την τότε Υπουργό Παιδείας να αρθούν οι διακρίσεις στο διδακτικό ωράριο των εκπαιδευτικών, ανάλογα με τον τύπο των σχολείων.

Σύμφωνα με σχετικές εγκυκλίους, η λειτουργία των εκπαιδευτικών ομίλων αριστείας, δημιουργικότητας και καινοτομίας υλοποιείται εκτός του κανονικού ωρολογίου προγράμματος της σχολικής μονάδας και οι ώρες λειτουργίας τους προσμετρώνται στο διδακτικό ωράριο των εκπαιδευτικών, που είναι υπεύθυνοι γι’ αυτούς.

Για τα σχολεία, όμως, που δεν είναι Πρότυπα ή Πειραματικά, ισχύει η παράγραφος 2 του άρθρου 89 του ν.4823/2021, που ορίζει ότι ο χρόνος, που οι υπεύθυνοι εκπαιδευτικών ομίλων αφιερώνουν στην οργάνωση και λειτουργία των εκπαιδευτικών ομίλων, δεν προσμετράται στο εργασιακό τους ωράριο, αλλά συνεκτιμάται, κατά την ατομική αξιολόγησή τους, καθώς και κατά την επιλογή τους ως στελεχών εκπαίδευσης.

Να σημειωθεί ότι οι εκπαιδευτικοί των Πρότυπων και Πειραματικών έχουν μειωμένο ωράριο, σε σχέση με τους εκπαιδευτικούς στα άλλα δημόσια σχολεία.

Με τη δημιουργία των Δημόσιων Ωνάσειων Σχολείων, οι διακρίσεις αντί να αμβλύνονται, οξύνονται. Σύμφωνα με το άρθρο 8 του ν.5174/2025 για τα Δημόσια Ωνάσεια Σχολεία, το Ίδρυμα Ωνάση θα καλύπτει την πρόσθετη αμοιβή των εκπαιδευτικών των Δημοσίων Ωνασείων Σχολείων (ΔΗΜ.Ω.Σ.) για την πρόσθετη απασχόλησή τους, πέραν του ωραρίου τους, αλλά και τις δαπάνες για τη λειτουργία των ομίλων και των συνόλων.

Όσον αφορά στο σημείο της απάντησης ότι ο θεσμός αυτός αγκαλιάστηκε από τους μαθητές όλης της δημόσιας εκπαίδευσης, καθώς υπήρχαν περιπτώσεις, που μαθητές από κοινά σχολεία διένυαν 10 με 15 χιλιόμετρα, προκειμένου να παρακολουθήσουν ομίλους σε ένα Πρότυπο ή Πειραματικό Σχολείο, θα σας πούμε ότι ρωτήσαμε εκπαιδευτικούς από Πρότυπα και Πειραματικά Σχολεία στην Αθήνα – Βαρβάκειο, Ευαγγελική, Ανάβρυτα – για το κατά πόσον αυτό ισχύει και μας είπαν ότι στα σχολεία τους οι όμιλοι λειτουργούν μόνο με μαθήτριες και μαθητές των σχολείων τους. Ο νόμος μπορεί να το προβλέπει, στην πράξη, όμως, δεν συμβαίνει. Αν έχετε στοιχεία για το αντίθετο, καλό θα είναι να μας τα παρουσιάσετε.

Έχετε καταλάβει ότι έχετε δημιουργήσει δημόσια σχολεία πολλαπλών ταχυτήτων, με σοβαρότατες διακρίσεις, μεταξύ μαθητών, γονέων και εκπαιδευτικών;

Εμείς στην «ΕΛΛΗΝΙΚΗ ΛΥΣΗ» θέλουμε όλα τα σχολεία της χώρας να είναι και Πρότυπα και Πειραματικά και χωρίς διακρίσεις.

Εμάς μας ενδιαφέρει ένα δημόσιο σχολείο, που απευθύνεται ισότιμα προς όλους και όλες και προσφέρει τις ίδιες ευκαιρίες σε όλες τις μαθήτριες και σε όλους τους μαθητές.

Αναφέρεστε στις οργανικές θέσεις εκπαιδευτικών και ειδικού εκπαιδευτικού προσωπικού στα Κέντρα Διεπιστημονικής Αξιολόγησης Συμβουλευτικής και Υποστήριξης (ΚΕ.Δ.Α.Σ.Υ.) Μήπως είναι καιρός να προκηρυχθούν οι θέσεις προϊσταμένων; Έχουν περάσει, ήδη, 7 χρόνια από την τελευταία προκήρυξη. Στο Ετήσιο Σχέδιο Δράσης 2024 Υ.ΠΑΙ.Θ.Α. για το 2024, διαβάσαμε ότι στο τέταρτο τρίμηνο του 2024, θα έχουν τοποθετηθεί οι 71 προϊστάμενοι των Κέντρων Διεπιστημονικής Αξιολόγησης Συμβουλευτικής και Υποστήριξης (ΚΕ.Δ.Α.Σ.Υ.). Κοντεύουμε στο τέταρτο τρίμηνο του 2025 και ακόμα τίποτα.

Επίσης, μήπως θα πρέπει να παρέμβετε, ώστε να εξασφαλιστούν και οι κατάλληλες κτιριακές υποδομές για τη λειτουργία των Κέντρων Διεπιστημονικής Αξιολόγησης Συμβουλευτικής και Υποστήριξης (ΚΕ.Δ.Α.Σ.Υ.);

Τον Απρίλιο, σας κάναμε ερώτηση στις 16.4.2025, για τις απαράδεκτες συνθήκες κάτω από τις οποίες εργάζονται εκπαιδευτικοί, Ειδικό Εκπαιδευτικό Προσωπικό (Ε.Ε.Π.) και διοικητικό προσωπικό στο Κέντρο Διεπιστημονικής Αξιολόγησης Συμβουλευτικής και Υποστήριξης (ΚΕ.Δ.Α.Σ.Υ.) Δυτικής Αττικής.

Οι ανακοινώσεις των συλλόγων του Ειδικού Εκπαιδευτικού Προσωπικού (Ε.Ε.Π.) έκαναν λόγο για έλλειψη χώρων, πολλοί εργαζόμενοι καταφεύγουν στο διάδρομο, στις σκάλες ή ακόμα και στα αυτοκίνητά τους για να εργαστούν απερίσπαστοι.

Οι ίδιες οι αίθουσες αξιολόγησης είναι ακατάλληλες, καθώς σχεδόν όλες δεν έχουν εξαερισμό.

Δεν υπάρχει χώρος αναμονής, με αποτέλεσμα γονείς - κηδεμόνες, με τα παιδιά, που περιμένουν αξιολόγηση, εργαζόμενοι που παραδίδουν τα παιδιά στους γονείς - κηδεμόνες, αμαξίδια, συμπλήρωση αιτήσεων κατά την οποία οι γονείς - κηδεμόνες είναι όρθιοι, όλα να γίνονται σε ένα χολ και ένα στενό διάδρομο κυριολεκτικά ο ένας πάνω στον άλλον.

Το σκηνικό αδιαφορίας και εγκατάλειψης συμπληρώνεται με τα προβλήματα στις ηλεκτρονικές και υδραυλικές εγκαταστάσεις: Χύμα καλώδια, φουσκωμένες αποχετεύσεις, με χώρους να πλημμυρίζουν και να είναι υπαρκτός ο κίνδυνος βραχυκυκλώματος και εκδήλωσης πυρκαγιάς.

Μία εβδομάδα μετά την πρώτη ανακοίνωση, ακολούθησε άλλη μία, στην οποία διαβάσαμε ότι λόγω έλλειψης «toner» έχει σταματήσει κάθε δυνατότητα εκτύπωσης αξιολογήσεων και άλλων κρίσιμων εγγράφων.

Σας ρωτήσαμε, αν έχετε ενημερωθεί γι’ αυτήν την κατάσταση και αν θα παρέμβετε για να βρεθεί λύση και μας απαντήσατε ότι για το Κέντρο Διεπιστημονικής Αξιολόγησης Συμβουλευτικής και Υποστήριξης (ΚΕ.Δ.Α.Σ.Υ.) Δυτικής Αττικής δεν έχει υποβληθεί σχετικό αίτημα, δηλαδή, δεν έχετε ενημερωθεί.

Προβλήματα στο χώρο εργασίας αντιμετωπίζει και το προσωπικό του 1ου ΚΕΔΑΣΥ Δ΄ Αθήνας. Για τις απαράδεκτες συνθήκες υγιεινής και ασφάλειας εργαζομένων στις Διευθύνσεις Πρωτοβάθμιας και Δευτεροβάθμιας Εκπαίδευσης και στο 1ο ΚΕΔΑΣΥ της Π.Δ.Ε.Δ Αθήνας έως τώρα σας έχουμε κάνει δύο ερωτήσεις, στις 1.3.2024 και στις 2.7.2025, εν μέσω καύσωνα, είχαν προβλήματα και με το σύστημα κλιματισμού.

Δεν ξέρουμε, αν είστε ενήμεροι, αλλά ο Σύλλογος Υπαλλήλων Περιφερειακών Υπηρεσιών Υπουργείου Παιδείας ζητάει με έγγραφά του προς όλους τους αρμόδιους φορείς τη μετεγκατάσταση των εκπαιδευτικών υπηρεσιών της Δ΄ Αθήνας από το 2016. Οι απαντήσεις που πήραμε στην πρώτη ερώτηση δείχνουν το γνωστό γαϊτανάκι αποποίησης ευθυνών με αποκορύφωμα την απάντηση της αποκεντρωμένης διοίκησης ότι δεν εκκρεμεί αίτημα μετεγκατάστασης. Τελικά, λύση δεν δόθηκε. Στη δεύτερη δεν πήραμε απάντηση.

Καταλήγοντας, το ελληνικό δημόσιο πανεπιστήμιο δεν μπορεί να παραμένει έρμαιο οργανωμένων μειοψηφιών, παραβατικών στοιχείων ή κομματικών παρατάξεων, που μετατρέπουν το χώρο γνώσης σε άντρο ανομίας και βίας. Ωστόσο, εκφράζουμε επιφυλάξεις, ως προς την αποτελεσματικότητα των προτεινόμενων ρυθμίσεων, εφόσον δεν συνοδεύονται από ουσιαστικά μέσα επιβολής του νόμου. Το θέμα είναι να καταργηθούν οι κομματικές παρατάξεις, να αποβληθούν όλοι οι ταραξίες από τα πανεπιστήμια με υποχρέωση, όχι μόνο αποζημίωσης, αλλά και κοινωνικής εργασίας για ό,τι καταστρέφουν. Τι νόημα έχει το Εθνικό Παρατηρητήριο, όταν οι κουκουλοφόροι συνεχίζουν να μπαίνουν και να βγαίνουν ανενόχλητοι;

Εμείς στην Ελληνική Λύση πιστεύουμε ότι πρέπει επιτέλους να σταματήσει εδώ και τώρα η υποβάθμιση και η απαξίωση του ελληνικού πανεπιστημίου. Δεν χωρούν ημίμετρα σε ό,τι έχει να κάνει με την παιδεία και την πανεπιστημιακή εκπαίδευση. Στην παιδεία των Ελλήνων πρέπει να κυριαρχεί η αξιοκρατία, η διαφάνεια και η νομιμότητα και αυτό είναι αδιαπραγμάτευτο.

Για την ψήφιση του παρόντος επιφυλασσόμαστε για την Ολομέλεια. Σας ευχαριστώ και ευχαριστώ για την ανοχή σας, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακόπουλου.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Μάντζος Δημήτριος, Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Βεβαίως μετά από δύο ώρες συνεδρίασης, είμαστε όλοι κουρασμένοι, θα επιμείνουμε, όμως να τοποθετηθούμε σε ένα πολυνομοσχέδιο, το οποίο θα μπορούσε να είναι σίγουρα τρία ξεχωριστά νομοσχέδια, για να μπορεί να γίνει ουσιαστική συζήτηση. Ένα νομοσχέδιο, που έρχεται να κλείσει «εκκρεμότητες», χωρίς όμως να έχει να προσφέρει κάτι θετικό στη δημόσια εκπαίδευση.

Θα ξεκινήσω και εγώ, συγχαίροντας τις χιλιάδες νέες και νέους, που έδωσαν τη μεγάλη μάχη των πανελλαδικών εξετάσεων, που για κάποιους έφερε χαρά και ανακούφιση και για άλλους μεγάλη απογοήτευση και αβεβαιότητα για τα επόμενα βήματα. Όλοι αξίζουν θερμά συγχαρητήρια για την προσπάθεια, την εμμονή και την αντοχή τους. Οι γονείς και οι εκπαιδευτικοί, που στάθηκαν δίπλα στα παιδιά τους, με αφοσίωση, φροντίδα και πίστη στις δυνατότητές τους, αλλά ακόμη και τα παιδιά, που μπήκαν στα πανεπιστήμια, αυτή τη στιγμή, έχουν να αντιμετωπίσουν μια εξαιρετικά δύσκολη κατάσταση, που δυστυχώς, με το παρόν νομοσχέδιο, θα γίνεται όλο και πιο δύσκολη. 30.000 παιδιά έχουν μείνει εκτός των Ανώτατων Εκπαιδευτικών Ιδρυμάτων και αυτό από την εμμονή και την επιμονή, στην ελάχιστη βάση εισαγωγής.

Υπάρχουν πολλαπλά παραδείγματα, διότι είχατε χρησιμοποιήσει κι εδώ το αντίστροφο, ότι με 3 μπαίνουν στα πανεπιστήμια, με αρκετές μονάδες 14.00 - 15.000, που λόγω της Ελάχιστης Βάσης Εισαγωγής, δεν εισήχθησαν στα πανεπιστήμια. 10.000 παιδιά είναι από τη γενική εκπαίδευση, δηλαδή περίπου το 1/3 των παιδιών, που φοιτούν στα γενικά λύκεια και τα 2/3 των παιδιών που φοιτούν στα ΕΠΑΛ, με ό,τι αυτό σημαίνει.

Μάλιστα, θα ήθελα να αναφερθώ ειδικά στο πανεπιστήμιο, το οποίο υπηρετώ πάρα πολλά χρόνια, στο πανεπιστήμιο Ιωαννίνων, που δεν είναι τόσο ακριτικό. Αυτή τη στιγμή, υπάρχουν χίλιες κενές θέσεις και μάλιστα σε τμήματα ιδιαίτερα αξιόλογα, όπως των μηχανικών υπολογιστών και πληροφορικής, όπου εισήχθησαν φέτος μόνο 63, ενώ υπάρχουν 148 θέσεις.

Πολλά άλλα τέτοια παραδείγματα υπάρχουν, που δείχνουν ότι εδώ η δυνατότητα επιτυχίας δεν εξαρτάται μόνο από την προσπάθεια, αλλά ότι έχει και ένα συγκεκριμένο κοινωνικό και οικονομικό πλαίσιο και χρειάζεται μια βαθιά μεταρρύθμιση του συστήματος εισαγωγής και προφανώς με κατάργηση της Ελάχιστης Βάσης Εισαγωγής, στην οποία τα ίδια τα πανεπιστήμια, τα ίδια τμήματα, τα οποία την είχαν ορίσει, όταν έμειναν, χωρίς φοιτητές, από μόνοι τους την ελαττώνουν και σήμερα οι προτάσεις είναι να ελαττωθούν οι Ελάχιστες Βάσεις Εισαγωγής.

Έρχομαι, λοιπόν, και λέω ότι το νομοσχέδιο αυτό, το οποίο συζητούμε σήμερα, έχει πράγματι θετικές διατάξεις για την ιδιωτική εκπαίδευση, τα ονομαζόμενα «Ιδιωτικά Πανεπιστήμια», τα «Ιδιωτικά ΣΑΕΚ». Υπάρχουν σοβαρά παραδείγματα, διότι έλεγε η νέα μας Υπουργός, η κυρία Ζαχαράκη, η οποία μάλιστα παίρνει το βάπτισμα του πυρός, αλλά συνεχίζοντας την παράδοση, που δημιούργησαν η κυρία Κεραμέως και ο κ. Πιερρακάκης στο Υπουργείο Παιδείας, αν δεν περάσουν στα Πανεπιστήμια, να πάνε στα δημόσια Ι.Ε.Κ..

 Τι δείχνουν τα στατιστικά της ΕΣΤΑΤ;

 Δείχνουν ότι η μεγάλη πλειοψηφία των παιδιών πηγαίνει στα ιδιωτικά Ι.Ε.Κ., διότι δεν υπάρχουν - και θα σας τα παρουσιάσω, όταν θα έχω χρόνο για την επαγγελματική εκπαίδευση - οι ειδικότητες, δεν υπάρχει η απαραίτητη στελέχωση, άρα δεν υπάρχει το κύρος στα δημόσια Ι.Ε.Κ., με αποτέλεσμα εκεί να έχουμε μείωση του αριθμού των παιδιών, ενώ να έχουν αυξηθεί, κατά χιλιάδες, τα παιδιά που πηγαίνουν στα ιδιωτικά Ι.Ε.Κ.. Άρα, ο στόχος έχει επιτευχθεί.

 Θα κάνω τώρα ένα γενικό σχόλιο. Το 40% των άρθρων του νομοσχεδίου αφορά τα θρησκεύματα, το 20% είναι οι διατάξεις για τον αθλητισμό και το υπόλοιπο 40% αφορά την εκπαίδευση και ειδικά τα άρθρα για τα δημόσια πανεπιστήμια είναι σαν να τα εισηγείται το Υπουργείο Δημόσιας Τάξης, σε συνεργασία με το Υπουργείο Δικαιοσύνης, όχι πάντως το Υπουργείο Παιδείας, γι’ αυτό και σήμερα θα μείνω μόνο στα θέματα της Παιδείας και ειδικά της Τριτοβάθμιας, διότι είναι ένα νομοσχέδιο, με στόχο να κρυφτεί ο αυταρχισμός, να αλυσοδεθούν οι φοιτητές και εκπαιδευτικό προσωπικό, που διεκδικούν ελευθερία γνώμης και που αντιστέκονται, που αυτό είναι η ουσία του πανεπιστημίου.

Έχει, λοιπόν, το νομοσχέδιο διατάξεις βαθιά προβληματικές, αντιεκπαιδευτικές, αυταρχικές και πειθαρχικές και στην ουσία, χωρίς καμία διαβούλευση και συναίνεση της εκπαιδευτικής κοινότητας και με τα σχολεία και τα πανεπιστήμια κλειστά. Έχω πλειάδα αποφάσεων οργάνων εκπαιδευτικών και φοιτητών, με επιστολές, που σας εγκαλούν και σας λένε μην προχωράτε σε αυτήν την κατεύθυνση, στην οποία προχωράτε, θα έλεγα χωρίς ουσιαστική τεκμηρίωση και επιτρέψτε μου να πω και χωρίς πολιτική αξιοπρέπεια. Σε μια περίοδο κατάρρευσης του κυβερνητικού αφηγήματος, περί αποτελεσματικού επιτελικού και άφθαρτου κράτους, με τις αποκαλύψεις να διαδέχονται η μία την άλλη, με παραιτήσεις και καρατομήσεις πρωτοκλασάτων Υπουργών, με την Ελλάδα να γελοιοποιείται θεσμικά και πολιτικά, σε ευρωπαϊκό επίπεδο, εσείς προσπαθείτε να αλλάξετε την ατζέντα.

 Το παρόν νομοσχέδιο δεν είναι τίποτα άλλο παρά μια επίδειξη πυγμής και νόμου και τάξης, για να συσπειρώσετε το συντηρητικό σας ακροατήριο και να στήσετε ένα σκηνικό έντασης και καταστολής με τα πανεπιστήμια και τη νέα γενιά. Προσπαθείτε να ενεργοποιήσετε αντανακλαστικά φόβου και αυταρχισμού, μήπως και ξεχαστούν τα κακώς κείμενα, οι έρευνες, τα σκάνδαλα και το σημαντικότερο η διολίσθηση της χώρας στον θεσμικό ευτελισμό και τη διαχειριστική αναξιοπιστία.

Σύμφωνα με πρόσφατη Έκθεση της Ευρωπαϊκής Εισαγγελίας, τουλάχιστον, 84 έρευνες βρίσκονται σε εξέλιξη για διασπάθιση κοινοτικών πόρων ύψους 1,71 δις ευρώ στη χώρα μας. Στο μικροσκόπιο βρίσκονται Υπουργεία, Βουλευτές, φορείς, αναθέσεις, συμβάσεις και, δυστυχώς, η εκπαίδευση δεν λείπει από αυτό το κάδρο. Η υπόθεση με τα 177 χιλιάδες κιτ ρομποτικής συνολικού ύψους 30 εκατομμυρίων ευρώ, που παραδόθηκαν στα σχολεία, το Μάρτιο του 2023, επί Υπουργίας κυρίας Κεραμέως, τελεί υπό διερεύνηση.

 Την ίδια στιγμή, έρευνες διεξάγονται και για πιθανή διασπάθιση κονδυλίων του Ταμείου Ανάκαμψης ύψους δεκάδων εκατομμυρίων ευρώ, μέσω αδιαφανών αναθέσεων σε εταιρείες, όπου όλως τυχαίως, στις περισσότερες περιπτώσεις, υπήρχε μόνο μία προσφορά. Έχουμε καταθέσει και επίκαιρη ερώτηση, χωρίς όμως να πάρουμε απάντηση.

 Ενώ όλα αυτά διερευνώνται από την Ευρωπαϊκή Εισαγγελία, την Olaf, η Κυβέρνηση, αντί να απαντήσει επί των ερωτημάτων, επιλέγει τη γνωστή τακτική, επίθεση στη νεολαία, στους φοιτητές και στα πανεπιστήμια, ποινικοποίηση και αυταρχικές ρυθμίσεις.

 Έτσι, λοιπόν, κατ’ εξοχήν, θα αναφερθώ στο Μέρος Γ΄ για τα άρθρα με τα Α.Ε.Ι..

Οι διατάξεις αποτελούν τη νομική και θεσμική συνέχεια του νόμου Κεραμέως - Χρυσοχοΐδη για τα Α.Ε.Ι., θυμίζοντας σε όλες και όλους την παταγώδη αποτυχία της πολυδιαφημισμένης και πολυδάπανης Πανεπιστημιακής Αστυνομίας. Πού να βρίσκονται άραγε αυτοί που προσλήφθηκαν τότε - τα συστήματα ελέγχου και επιτήρησης, τις κάμερες και την ελεγχόμενη είσοδο στα πανεπιστήμια;

 Σήμερα όμως, η Κυβέρνηση πηγαίνει ένα βήμα παραπάνω. Τα άρθρα 65 έως 85 αποτελούν, δίχως υπερβολή, μια πρωτοφανή νομοθετική απόπειρα ποινικοποίησης της ίδιας της φοιτητικής ιδιότητας, αποδόμησης κάθε ακαδημαϊκής ελευθερίας και εγκαθίδρυσης ενός καθεστώτος επιτήρησης, παρακολούθησης και φίμωσης της πανεπιστημιακής κοινότητας.

 Προσέξτε, κυρίες και κύριοι συνάδελφοι, αυτό δεν αφορά μόνο τους φοιτητές και τις φοιτήτριες, αλλά όλο το προσωπικό των Ανώτατων Εκπαιδευτικών Ιδρυμάτων, από τα μέλη ΔΕΠ μέχρι το τεχνικό προσωπικό. Ο κ. Συρίγος είπε στην ομιλία του, σήμερα, «Μα, δεν ήταν διατεθειμένοι να έρθουν σε σύγκρουση». Άρα, όλες και όλοι ύποπτοι και μόνο επειδή περνούν την πόρτα του ελληνικού δημόσιου πανεπιστημίου. Είναι αδιανόητες ρυθμίσεις, που βρίσκουν εφαρμογή μόνο στις Ηνωμένες Πολιτείες του Tραμπ ή αν θέλετε και στην Τουρκία του Ερντογάν. Όσο κι αν ψάξουμε, δεν πρόκειται να βρούμε ευρωπαϊκό ανάλογο ούτε καν στην Ουγγαρία του Ορμπάν.

 Η ίδια φιλοσοφία των διατάξεων έρχεται και σε σύγκρουση με τον ευρωπαϊκό χάρτη θεμελιωδών δικαιωμάτων και τις αρχές του ενιαίου χώρου ανώτατης εκπαίδευσης. Η ακαδημαϊκή ελευθερία δεν επιτρέπει φίμωση, διαγραφές και ποινές άνευ τεκμηριώσεως.

 Πιο συγκεκριμένα, τα άρθρα 65 και 66, περιγράφουν την πρόθεση της Κυβέρνησης να ποινικοποιήσει τις δημοκρατικές διεκδικήσεις και κινητοποιήσεις εντός των πανεπιστημίων. Με γενικότητες ακριβώς το επιλέγει, χωρίς τεκμηρίωση, χωρίς κανένα ποιοτικό ή ποσοτικό σημείο και δίχως καμία αποτίμηση για την πραγματική έκταση των όποιων περιστατικών.

Με τρόπο οριζόντιο για όλα τα ιδρύματα, παρά τις σαφείς αντιρρήσεις, ακόμη και της Συνόδου των Πρυτάνεων. Η Σύνοδος, με πρόσφατη ανακοίνωσή της, σας υπογραμμίζει, ότι τα ζητήματα ασφάλειας διαφοροποιούνται σημαντικά μεταξύ των ελληνικών πανεπιστημίων και επομένως, τα όποια μέτρα θα πρέπει να εξειδικεύονται, ανάλογα με τις ανάγκες και τις ιδιαιτερότητες του κάθε ιδρύματος. Τονίζει μάλιστα, ότι τα κύρια ζητήματα ασφαλείας έχουν να κάνουν με την ελλιπή κρατική χρηματοδότηση, για να μπορέσουν τα πανεπιστήμια να υλοποιήσουν αναγκαίες παρεμβάσεις για την ανακαίνιση και τη συντήρηση των υποδομών, όπου είχαμε και σοβαρά ατυχήματα. Πώς απαντά η Κυβέρνηση; Με αλλαγές στο πειθαρχικό δίκαιο για φοιτητές, μέλη ΔΕΠ και συνολικά το προσωπικό των πανεπιστημίων.

Τα άρθρα 67 έως 69 προβλέπουν τη διοικητική υπαγωγή της ακαδημαϊκής ζωής σε ασφυκτικούς κανόνες συμμόρφωσης. Παραπτώματα, όπως είπα πριν, χωρίς σαφή οριοθέτηση, ποινές για απόψεις, κινητοποιήσεις ή συμμετοχή στα συλλογικά όργανα και το κυριότερο, άμεση εμπλοκή του Υπουργείου στις διαδικασίες. Πρόκειται, δηλαδή, για καταφανή παρέμβαση στο αυτοδιοίκητο.

Το άρθρο 70 αποτελεί επίσης, μια ντροπιαστική ρύθμιση για τα πανεπιστημιακά χρονικά. Πρόκειται για αναστολή της φοιτητικής ιδιότητας, με απλή εισαγγελική διάταξη, ακόμη και σε μη τελεσίδικες υποθέσεις. Μια επικίνδυνη και αντικοινωνική καινοτομία, που όχι μόνο αναστέλλει το δικαίωμα στη μόρφωση, αλλά και το τεκμήριο της αθωότητας. Κυρία Υπουργέ, ποιος θα αναλάβει την ευθύνη, αν ένας φοιτητής ή μια φοιτήτρια βρεθεί στο περιθώριο για μήνες, μόνο και μόνο, επειδή κατηγορήθηκε, χωρίς αποδείξεις;

 Μάλιστα με το άρθρο 71 εξειδικεύονται οι συνέπειες της αναστολής της φοιτητικής ιδιότητας, επιφέροντας ένα πλέγμα σοβαρών περιορισμών. Ο φοιτητής ή η φοιτήτρια χάνουν την ισχύ της ακαδημαϊκής ταυτότητας και μαζί όλα τα συναφή δικαιώματα, συμμετοχή στις εξετάσεις, λήψη διδακτικών συγγραμμάτων, καθώς και οποιαδήποτε χρηματική ή άλλη υποστηρικτική παροχή από το ίδρυμα. Παράλληλα του/της αφαιρείται το δικαίωμα εισόδου και χρήσης στο πανεπιστημιακό χώρο και υποδομών, αλλά και η δυνατότητα διαμονής σε φοιτητικές εστίες, για όσο διάστημα διαρκεί η αναστολή. Πρόκειται, δηλαδή, για ένα καθεστώς διοικητικής εξορίας, έτσι είναι, εντός του πανεπιστημιακού συστήματος, που επιβάλλεται, χωρίς τελεσίδικες αποφάσεις, απλώς με μία εισαγγελική εντολή.

 **ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Δεν είναι έτσι.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Να απαντήσετε, κύριε Παπαϊωάννου, εγώ δεν έχω αντίρρηση. Δεν είναι δική μου άποψη. Υπάρχουν συλλογικά όργανα, που λένε ακριβώς αυτά τα οποία λέω - τις έχετε λάβει τις αποφάσεις- όπως και προσωπικές επιστολές αγωνίας φοιτητών και πρέπει να τις λάβετε σοβαρά υπόψη.

Στη συνέχεια, στο άρθρο 73, καθορίζεται η σύνθεση των πειθαρχικών οργάνων για τους φοιτητές. Σε αυτό θα συμμετέχει ο/η εκάστοτε Υπουργός Παιδείας. Σε δύο μήνες από τώρα, δηλαδή, όπως προβλέπει η διάταξη, η κυρία Ζαχαράκη, θα μπορεί να διαγράφει η ίδια φοιτητές και φοιτήτριες από τα δημόσια πανεπιστήμια. Είναι θεσμικά ανήκουστο, το όργανο που αποφαίνεται για διαγραφές φοιτητών να περιλαμβάνει την Υπουργό Παιδείας. Το Υπουργείο αναλαμβάνει λόγο ανακριτικού μηχανισμού μέσα στα πανεπιστήμια.

Έπειτα, υπάρχουν διατάξεις που τροποποιούν άλλα ανεδαφικά, αυταρχικά και αντικοινωνικά μέτρα, που προέβλεπε Νόμος Κεραμέως του 2022, με ρυθμίσεις, που κάνουν υποχρεωτική την εκπόνηση σχεδίων ασφάλειας, εγκατάσταση καμερών, συστημάτων ελέγχου πρόσβασης, κλειδώματος αιθουσών και γραφείων, με άλλα λόγια, ολόκληρες πανεπιστημιουπόλεις μετατρέπονται σε ελεγχόμενες ζώνες με φοιτητές, καθηγητές, επιστημονικό και διοικητικό προσωπικό σε ρόλο υπόπτου.

Περνάω στο άρθρο 79, για τη σύσταση του Εθνικού Παρατηρητηρίου για την Πανεπιστημιακή Βία. Όπως καταλαβαίνουμε όλες και όλοι, δεν πρόκειται για θεσμό πρόληψης ή κοινωνικής μέριμνας, αλλά για έναν ακόμη μηχανισμό καταγραφής, επιτήρησης και ταξινόμησης πολιτικών φοιτητικών πρακτικών. Την ίδια στιγμή, οι πραγματικές αιτίες των εντάσεων η υποχρηματοδότηση, οι ελλείψεις προσωπικού, η εγκατάλειψη και η έλλειψη στήριξης παραμένουν στο απυρόβλητο.

Στο ίδιο πλαίσιο, με τα άρθρα 81 έως 85, επεκτείνετε τον Ποινικό Κώδικα με άρθρα ειδικού σκοπού. Εισάγονται όροι περιορισμού, που θυμίζουν αντιμετώπιση τρομοκρατών, με απαγόρευση εισόδου στα ΑΕΙ, απαγόρευση επικοινωνίας με κοινότητες ή πρόσωπα και αστυνομικές λίστες. Η Κυβέρνηση ανίκανη να εγγυηθεί ποιότητα, χρηματοδότηση και προοπτικές για τη νέα γενιά επιστρέφει στο γνώριμο αυταρχισμό, καταργεί τις ακαδημαϊκές ελευθερίες, ποινικοποιεί τη διαφωνία και μετατρέπει τα ΑΕΙ σε χώρους ελέγχου. Όμως, το δημόσιο πανεπιστήμιο δεν είναι μόνο του, είναι οι άνθρωποί του, οι φοιτητές και οι φοιτήτριες, οι διδάσκοντες, το διοικητικό προσωπικό, που με αγώνα το κρατούν καθημερινά ζωντανό. Όσους νόμους και αν περάσει η Νέα Δημοκρατία, δεν μπορεί να νομοθετήσει τη σιωπή ούτε να ακυρώσει τη δύναμη της συλλογικής διεκδίκησης.

Για τα υπόλοιπα εκπαιδευτικά στο Μέρος Ε΄, έχουμε διατάξεις για την Ειδική Αγωγή, την Επαγγελματική Εκπαίδευση και Κατάρτιση, καθώς και για τα ιδιωτικά ψευδοπανεπιστήμια, που νομοθέτησε η Κυβέρνηση, πέρυσι. Το άρθρο 117 για την Ειδική Αγωγή φέρνει τροποποιήσεις στο νόμο του 2008 αποδυναμώνοντας τη δυνατότητα φοίτησης των μαθητών και των μαθητριών με αναπηρία στα γενικά σχολεία. Πιο ειδικά, περιορίζονται οι δυνατότητες έγκρισης παράλληλης στήριξης ενός θεμελιώδους θεσμού για την ενταξιακή εκπαίδευση. Παράλληλα, καταργείται στην πράξη η δυνατότητα μείωσης του αριθμού μαθητών ανά τμήμα σε περιπτώσεις που φοιτούν παιδιά με αναπηρία παρότι προβλέπεται ως καλή πρακτική ένταξης και διαφοροποιημένης παιδαγωγικής προσέγγισης.

Είναι ουδέτερες αυτές οι διατάξεις;

Εντάσσονται σε μια συνολικότερη πολιτική κατεύθυνση;

Η άποψή μας είναι πως είναι εκτροπή των μαθητών και των μαθητριών με αναπηρία από το γενικό σχολείο και μετακίνηση προς τα ειδικά σχολεία. Είναι χαρακτηριστικό από το 2019 ως σήμερα η Κυβέρνηση δεν ίδρυσε ούτε ένα νέο τμήμα ένταξης στα γενικά σχολεία ενώ την ίδια στιγμή προχώρησε στην ίδρυση δεκάδων ειδικών σχολείων. Και βεβαίως, εδώ ικανοποιούνται και τα αιτήματα των ιδιοκτητών ιδιωτικών σχολείων που επιδιώκουν να διατηρήσουν τον μέγιστο αριθμό μαθητών ανά τμήμα χωρίς δεσμεύσεις και υποχρεώσεις που απορρέουν από τη φοίτηση παιδιών με αναπηρία και την ίδια στιγμή. Προσέξτε, γιατί κινδυνεύει να χαθεί ένα από τα σημαντικότερα έργα κοινωνικής πολιτικής για τα παιδιά με αναπηρία, η πρώιμη παιδική παρέμβαση που θα μπορούσε να εξατομικεύσει τις ανάγκες και να στηρίξει τις οικογένειες το μεγάλο έργο από το Ταμείο Ανάκαμψης, με εξασφαλισμένη χρηματοδότηση άνω των 35 εκατομμυρίων ευρώ, δύο χρόνια μετά την ένταξη, οι διαδικασίες είναι στάσιμες. Κύρια Ζαχαράκη, μέχρι πρότινος, είχατε την εποπτεία του Υπουργείου Κοινωνικής Συνοχής και θα ήθελα μια ενημέρωση, διότι το έργο, αυτή τη στιγμή, από αυτά που εμείς γνωρίζουμε, κινδυνεύει να χαθεί οριστικά.

Έρχομαι και στο άρθρο 123, που το σχολίασε η Εισηγήτρια συνάδελφος, το περίφημο άρθρο με τους Αναπληρωτές Συντονιστές Εκπαίδευσης Εξωτερικού, που είχα και την ευθύνη, οι οποίοι λαμβάνουν τις τακτικές αποδοχές τους στην Ελλάδα και το ειδικό επιμίσθιο εξωτερικού, αυτό έρχεται και λέει «παρότι έχουν συμπληρώσει τα 4 έτη απόσπασης». Αυτή η δυνατότητα είναι για όσους, για πολλοστή φορά, εξακολουθούν να παραμένουν αναπληρωτές και διορίστηκαν από την Κυβέρνηση. Είχε υπάρξει νόμος, ο οποίος δεν ενεργοποιήθηκε, ώστε με αξιοκρατικά κριτήρια να μπορέσουν να προσληφθούν Συντονιστές Εκπαίδευσης του Εξωτερικού. Ταυτόχρονα, οι αποσπασμένοι εκπαιδευτικοί στα ελληνικά σχολεία του εξωτερικού, που καλύπτουν πραγματικές διδακτικές ανάγκες και παραμένουν επί σειρά ετών, δεν παίρνουν το επιμίσθιο.

 Επομένως και εδώ υπάρχει προνομιακή ρύθμιση.

Κλείνω, λοιπόν, λέγοντας, ότι εδώ σας έχουν εισηγηθεί το χειρότερο, δηλαδή από όλα τα άρθρα, το 130, για τις διαγραφές των φοιτητών. Όπως είπα, δεν στηρίζεται σε κανένα ακαδημαϊκό κριτήριο, τιμωρεί όσους και όσες δυσκολεύονται να ολοκληρώσουν τις σπουδές στον προβλεπόμενο χρόνο, θα καταθέσω και συγκεκριμένα γράμματα, θέματα και προβλήματα, που μας καταθέτουν διάφοροι. Εδώ, ξέρετε, ότι έχει εκφράσει σημαντικότατες αντιρρήσεις η Σύνοδος των Πρυτάνεων. Με διαδοχικές δικές της ανακοινώσεις, τονίζει την ανάγκη να διακριθούν οι ενεργοί από τους ανενεργούς και εν πάση περιπτώσει, σας προτείνουν κάποιες συγκεκριμένες ρυθμίσεις. Δεν λύνουν το πρόβλημα, το πρόβλημα λύνεται μόνο, εάν η Κυβέρνηση εμπιστευθεί την ίδια την ακαδημαϊκή κοινότητα, να αποφασίζει το ίδιο το πανεπιστήμιο για τα μητρώα του, να εξετάζει εξατομικευμένα τις περιπτώσεις επιμήκυνσης των σπουδών, με λογικά και κοινωνικά κριτήρια, όπως γίνεται σε όλη την Ευρώπη, φροντίζοντας πρώτα για τη στήριξη αυτών, που το έχουν ανάγκη.

Και βέβαια, ήδη αναφέρθηκε ο κ. Παραστατίδης, για τις ρυθμίσεις και τις θεσμικές ασυλίες και τις παρανομίες στο άρθρο 134, για το θέμα των περίφημων Ιδιωτικών Πανεπιστημίων ή ΝΠΠΕ, όπου γίνεται κάθε προσπάθεια, θα διαβάσω συγκεκριμένα πράγματα, να παρακαμφθεί κάθε θεσμικός φραγμός, ώστε αυτή τη στιγμή να πάρουν το πράσινο φως τι; Ουσιαστικά, τα προηγούμενα Κολέγια, χωρίς και τα στοιχειώδη δικαιολογητικά, που προβλέπει ο νόμος. Αφαιρούνται από τον έλεγχο κρίσιμα ζητήματα, προγράμματα σπουδών, προσωπικό, μιλάμε για τεχνητό φωτισμό των αιθουσών, που μπορεί αυτό να τον διαβεβαιώνει, αν υπάρχει με δήλωση Μηχανικού και να παίρνει πιο πριν την άδεια.

Αναφέρθηκε και ο κ. Παραστατίδης στα ζητήματα της πυροπροστασίας. Προφανώς, πρόκειται για θεσμική εκτροπή, ένα καθεστώς ασυλίας και εξαιρέσεων, με μοναδικό στόχο να «λειτουργήσουν» τα ιδιωτικά πανεπιστήμια, από το Σεπτέμβριο, ανεξαρτήτως ποιότητας, νομιμότητας ή συνταγματικής πρόσληψης, την ώρα που τα δημόσια πανεπιστήμια υποχρηματοδοτούνται, απαξιώνονται, ποινικοποιούνται και οι φοιτητές και φοιτήτριες καλούνται να πληρώσουν το τίμημα μιας κυνικής, ταξικά μεροληπτικής, πολιτικής.

Κυρίες και κύριοι συνάδελφοι, όπως είδατε, έκανα έναν αγώνα δρόμου. Πολλά άλλα θα μπορούσαμε να πούμε και για άλλα άρθρα του νομοσχεδίου, ελπίζω στις επόμενες συνεδριάσεις να έχω τη δυνατότητα να αναφερθώ σε αυτά, για παράδειγμα, για κάποια θα θέσω μόνο ερωτήσεις. Έγινε αρκετή συζήτηση για τη σύσταση του Νομικού Προσώπου Δημοσίου Δικαίου, τη Μονή Σινά. Ήθελα να ρωτήσω, αυτό ιδρύεται επί ελληνικού εδάφους, υπάρχει συνεννόηση με την αιγυπτιακή πλευρά και ποια είναι αυτά; Ζήτησαν και άλλοι συνάδελφοι, απ’ ό,τι ξέρω βρίσκεται εκεί ο κ. Γεραπετρίτης. Θα έχετε να μας πείτε κάποια καινούργια, το φέρνετε και θα υπάρξει στη συνέχεια και άλλο πλαίσιο; Θα θέλαμε να γνωρίζουμε.

Επίσης, δεν αναφέρθηκα στο ΙΝΕΔΙΒΙΜ, για τα ζητήματα της επαγγελματικής εκπαίδευσης, είπα κάποια στοιχεία, δυστυχώς, τίποτα δεν γίνεται και από τον τελευταίο νόμο αντιμετωπίζονται εργαλειακά και απαξιωτικά.

Είπα πριν και για τα προβλήματα, που έχουν τα παιδιά από τα ΕΠΑΛ να περάσουν στο πανεπιστήμιο. Υποτίθεται ότι η πολιτική και τα χρήματα τα ευρωπαϊκά έπρεπε ακριβώς να πάνε σε αυτή τη κατεύθυνση και εσείς, εκτός του ότι δεν μπορείτε να λειτουργήσετε τα Campus,  ελέγχετε και τους επικεφαλής, που τώρα δεν θα περνάνε διαδικασία ΑΣΕΠ, εδώ η αριστεία και η αξιοκρατία, αλλά θα διορίζονται από τον Υπουργό.

Για το κομμάτι του αθλητισμού, είναι ένα ξεχωριστό νομοσχέδιο και λυπάμαι που ήρθε έτσι, είμαστε σε μια εποχή, που δίνουμε όλοι συγχαρητήρια στη μεγάλη μάχη που έδωσαν γυναίκες και άνδρες και κατάφεραν να κατακτήσουν την κορυφή του κόσμου στο Πόλο. Αλλά από κει και πέρα, όπως ξέρετε, θα σας καταθέσουμε και μια τροπολογία, τα κολυμβητήρια είναι κλειστά, δεν έχουν άδειες, η Περιφέρεια Αττικής, για λόγους νομιμότητας, έκλεισε τα κολυμβητήρια των Δήμων Ζωγράφου, Βύρωνα και Αθηναίων και πρέπει να δοθεί παράταση μέχρι 31/12 του 2026, αυτό είπαν και οι αθλήτριες και οι προπονητές, άρα, ακόμη και οι επιτυχίες, βλέπετε, ότι από πίσω είναι πολύ σημαντικά πράγματα, που πρέπει να γίνουν και δεν έχουν γίνει.

Τελειώνω, λέγοντας, πως η εκπαίδευση είναι δικαίωμα και όχι εμπόρευμα. Εμείς, ως «ΝΕΑ ΑΡΙΣΤΕΡΑ», στεκόμαστε αποφασιστικά στο πλευρό των φοιτητών, των μαθητών, των εκπαιδευτικών, των ερευνητών και υπερασπιζόμαστε το δημόσιο σχολείο και πανεπιστήμιο απέναντι στην ιδιωτικοποίηση και τον αυταρχισμό, αγωνιζόμαστε για μια παιδεία δημοκρατική, καθολική, ποιοτική, πυλώνα κοινωνικής δικαιοσύνης και συλλογικής προκοπής.

Θέλω να σταθώ απέναντι στη χθεσινή επιλογή, στην 51η επέτειο αποκατάστασης της Δημοκρατίας, που δεν επετράπη στον Πρόεδρό μας, τον Αλέξη Χαρίτση, να εισέλθει στην εκδήλωση του Προεδρικού Μεγάρου, συνοδευόμενος από έναν Παλαιστίνιο πρόσφυγα, κηδεμόνα ενός ανήλικου παιδιού από τη Γάζα, που νοσηλεύεται σε νοσοκομείο της Αθήνας. Οι Έλληνες ξέρουμε τι σημαίνει εισβολή κατοχή και προσφυγιά, για να μην ξεχνάμε και τα ιστορικά γεγονότα και η δημοκρατία μας αποκτά ουσιαστικό περιεχόμενο, όταν συνδέεται με δίκαιους αγώνες των λαών για ειρήνη και ελευθερία. Εισπράξαμε άρνηση. Θεωρούμε αδιανόητο, ότι η ελληνική δημοκρατία του 2025 δεν έχει χώρο για τους κατατρεγμένους μιας γενοκτονίας και η θέση μας είναι στο πλευρό της Παλαιστίνης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Στο σημείο αυτό, θα σας ανακοινώσω τους φορείς, οι οποίοι θα κληθούν. Επαναλαμβάνω και υπενθυμίζω ότι ο Κανονισμός της Βουλής μιλάει για 10, αλλά έχουν επιλεγεί 21. Νομίζω, ότι καλύπτουν όλες τις προτάσεις των Κομμάτων. Υπάρχει μια ισόρροπη κατανομή, μεταξύ των προτάσεων.

Είναι οι εξής: Εκκλησία της Ελλάδος, Αρχιεπίσκοπος Σινά Δαμιανός, Μπεκτασήδες Αλεβίτες μουσουλμάνοι της Θράκης, Καθολική Εκκλησία, Ελληνική Ευαγγελική Εκκλησία, προεδρείο της Συνόδου Πρυτάνεων, ΠΟΣΔΕΠ, Πανελλήνιος Σύλλογος ΕΔΙΠ, Πανελλήνια Ομοσπονδία Διοικητικού Προσωπικού, ΠΟΕΤΕΠ, ΕΣΑΜΕΑ, Ένωση Νοσηλευτών Ελλάδος, Πανελλήνια Ομοσπονδία Συλλόγου Ειδικού Εκπαιδευτικού Προσωπικού Ειδικής Αγωγής, Επιτροπή Ισότητας της Ελληνικής Ολυμπιακής Επιτροπής, Διαρκής Επιτροπή Αντιμετώπισης Βίας, Ελληνική Ομοσπονδία Ηλεκτρονικού Αθλητισμού, Ελληνικός Σύνδεσμος Ανωνύμων Καλαθοσφαιριστών Ελλάδος, ΟΛΜΕ, ΕΤΕ, δηλαδή Ένωση Τεχνολόγων Εκπαιδευτικών, ΔΟΕ Διδασκαλική Ομοσπονδία Ελλάδος και ΟΛΤΕΕ, Ομοσπονδία Λειτουργών Τεχνικής Επαγγελματικής Εκπαίδευσης.

Το λόγο έχει η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.)**: Κύριε Πρόεδρε, δεν έχετε συμπεριλάβει συλλόγους φοιτητών. Είναι ένα νομοσχέδιο, που αφορά άμεσα τους φοιτητές. Δεν μπορεί να λείπουν οι φοιτητές από αυτή τη συζήτηση. Έχουμε προτείνει δύο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Όσον αφορά την κατανομή, που είπα προηγουμένως, είναι από τη Νέα Δημοκρατία 17 προτάσεις, 12 από το ΠΑΣΟΚ, 7 από τον ΣΥΡΙΖΑ, 5 από την Πλεύση Ελευθερίας, 2 από την ΝΙΚΗ, 5 από το ΚΚΕ, 2 από την Ελληνική Λύση και 6 από την Νέα Αριστερά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.)**: Κάποιες είναι κοινές, είμαι σίγουρη.

Πρέπει να κληθούν φοιτητές, είναι ένα νομοσχέδιο, που αφορά τις ζωές τους. Δεν μπορεί να λείπουν οι φοιτητές από αυτή τη συζήτηση. Έχουμε προτείνει δύο φοιτητικούς συλλόγους. Ο ένας είναι από το ΠΑΔΑ και ο άλλος είναι από το ΕΚΠΑ. Πρέπει να είναι παρόντες στη συζήτηση, να πουν την άποψή τους από τη μεριά των φοιτητών.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Εμείς σας το είχαμε προτείνει. Εγώ πρότεινα το Σύλλογο Φοιτητών Ιατρικής Αθήνας, το ξέρετε δεν είναι κάτι καινούργιο και την άλλη φορά χρειάστηκε να δώσουμε μάχη, για να έρθουν οι δύο φοιτητικοί σύλλογοι. Δεν είναι δυνατόν σε νομοσχέδιο, που αφορά τους φοιτητές, να μην αντιπροσωπεύονται.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ωραία, θα το δούμε.

Το λόγο έχει ο κ. Παπαϊωάννου.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Εθνικής Παιδείας, Θρησκευμάτων και Αθλητισμού**): Εκείνο που θέλω να πω είναι ότι δεν διαφωνώ σε αυτό που λέτε, όμως ποιοι σύλλογοι είναι αυτοί; Είναι οι σύλλογοι, που έχουν προκύψει από τις φοιτητικές εκλογές ή είναι οι σύλλογοι, οι οποίοι ορίζονται, σύμφωνα με τον νόμο, ότι πρέπει να είναι οι σύλλογοι φοιτητών, οι οποίοι συνολικά εκπροσωπούνται στο ίδρυμα; Προφανώς, δεν είναι και οι δεύτεροι. Άρα, με αυτή τη λογική, δεν θα μπούμε σε μια συνδικαλιστική παραταξιακή λογική.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.)**: Κατ’ επανάληψη, καλούνται φορείς, που δεν είναι εκλεγμένοι. Είναι ΜΚΟ, είναι διάφορα. Εδώ πέρα μιλάμε για συλλόγους εκλεγμένους. Είναι πρόεδροι που έχουν προκύψει, μετά από εκλογές των φοιτητών, νόμιμων συλλόγων, σύμφωνα με τον νόμο, που προβλέπει τη σύσταση τέτοιων οργανισμών. Άρα, δεν είναι λόγος αυτός, να μην κληθούν ένας ή δύο φορείς ακόμα.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Κτενά, όσον αφορά την Τριτοβάθμια Εκπαίδευση, στους άλλους συλλόγους, είναι τα δευτεροβάθμια όργανα όλων των εργαζομένων στους συλλόγους, δηλαδή στα πανεπιστήμια. Είτε μιλάμε για ΠΟΣΔΕΠ, είτε μιλάμε για ΠΟΣΕΔΙΠ, είτε για οτιδήποτε. Αυτά τα οποία είναι εκλεγμένα όργανα δευτεροβάθμια, που προέρχονται από τα κατά τόπους πανεπιστήμια, ΠΟΣΔΕΠ για παράδειγμα, επίσης είναι ο ΕΣΔΕΠ και είναι και ο Σύλλογος του Διδακτικού Προσωπικού του κάθε πανεπιστημίου και πάει λέγοντας.

 Όσον αφορά δε τους φοιτητές, σέβομαι απόλυτα τις φοιτητικές εκλογές. Από εκεί και πέρα, όμως είναι ένα καθαρά συνδικαλιστικό όργανο. Τι σημαίνει «φοιτητικός σύλλογος»; Όποιος θέλει, πάει στο Πρωτοδικείο και καταθέτει την ονομασία του και το οποιοδήποτε άρθρο. Από κει και πέρα, όμως, αυτοί οι φοιτητικοί σύλλογοι είναι καθαρά τα προεδρεία, για τις συνδικαλιστικές δράσεις των φοιτητών, που πρέπει να υπάρχουν στα πανεπιστήμια, όμως δεν εκφράζουν το συλλογικό όργανο των φοιτητών, όπως αυτό ορίζεται από την κείμενη νομοθεσία.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):**Το ίδιο θα μπορούσαμε να πούμε και για την ΠΟΣΔΕΠ. Ακούστε να δείτε…

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ξέρετε ότι δεν υπάρχει ένα συλλογικό όργανο, αλλά ακόμη και στη Σύνοδο των Πρυτάνεων καλούνται οι φοιτητές να πουν τη γνώμη τους, εδώ και πάρα πολλά χρόνια. Δεν μπορεί από τη λειτουργία της Βουλής να αποκλείσουμε τους φοιτητές. Και την άλλη φορά δώσαμε μάχη εδώ, για να έρθουν να τοποθετηθούν σε άλλο νομοσχέδιο. Κύριε Παπαϊωάννου, διαπραγματεύεστε πάρα πολλά χρόνια με συλλόγους φοιτητών, άλλοτε τραυματικά, άλλοτε μη τραυματικά. Αυτό όμως δεν σημαίνει ότι στο επίπεδο το κοινοβουλευτικό δεν μπορούν να έρθουν οι φοιτητές να τοποθετηθούν.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Τζούφη, όσον αφορά τη συμμετοχή τους στις Συνόδους των Πρυτάνεων, γνωρίζετε πολύ καλά ότι είναι μία ομάδα φοιτητών, η οποία έρχεται έξω από την κάθε Σύνοδο, η οποία επιμένει και δημιουργεί τα όποια προβλήματα. Άλλωστε, τα ξέρετε και τότε καλή τη πίστει, το Προεδρείο της Συνόδου δέχεται για 10 λεπτά, 4-5 χωρίς οι ίδιοι να ορίζουν ούτε ποιους εκφράζουν, ούτε τίποτα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είναι υποχρέωση των πανεπιστημιακών δασκάλων από τις κοινοβουλευτικές διαδικασίες.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, αφήστε να μιλήσει. Θέλει να μιλήσει τι να κάνουμε.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Αυτά τα προβλήματα στη Σύνοδο προκαλούνται από την Κυβέρνηση και τα όργανα καταστολής.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αποκλεισμός από τις κοινοβουλευτικές διαδικασίες; Είναι πρωτοφανή πράγματα και την άλλη φορά χρειάστηκε να δώσουμε μάχη. Έτσι θα πάει το πανεπιστήμιο, χωρίς τους φοιτητές;

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Τζούφη, ΕΦΕΕ υπάρχει; ΦΕΑΠΘ υπάρχει;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Εδώκαι πάρα πολλά χρόνια…

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Από την στιγμή, λοιπόν που δεν υπάρχει συνολικό φοιτητικό συνδικαλιστικό όργανο, δεν μπορούμε να θεωρήσουμε τους συνδικαλιστικούς, τις συνδικαλιστικές ομάδες, ως εκπροσώπους φοιτητών.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Το πιστεύουμεαυτό. Εντάξει, εντάξει. Κύριε Παπαϊωάννου, δεν τους θέλετε, θέλετε να μην υπάρχουν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη,τελείωσε.Παρακαλώ τον κύριο Τσιρώνη.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Όχι, συγγνώμη κύριε Πρόεδρε. Εδώ, έχετε ως φορείς έναν φορέα, που δεν είναι ούτε συνδικαλιστικό όργανο, ούτε τίποτα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Για ποιον μιλάτε, κυρία Κτενά; Για ποιον;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν θυμάμαι πως το είπατε. Κάτι που αναφέρεται στη βία, δεν θυμάμαι πως είναι το όνομά του.

Λοιπόν, εδώ πέρα μιλάμε για συλλόγους που εκπροσωπούν χιλιάδες φοιτητές και για ένα νομοσχέδιο, που αφορά τη ζωή δεκάδων χιλιάδων φοιτητών και με αυτούς δεν θέλετε να μιλήσετε. Επιμένετε να μη μιλάτε με αυτούς, αλλά δεχτήκατε τους εκπροσώπους της ΔΑΠ παραμονές των φοιτητικών εκλογών. Άρα, λοιπόν, δεν μπορείτε να μην τους έχετε στους φορείς, που είναι εκλεγμένα συνδικαλιστικά όργανα, όπως λέτε, έτσι όπως έχουν αποφασίσει οι φοιτητές, ελεύθερα με τις εκλογές τους και να έχετε διάφορα παρατηρητήρια, όπως τα λέτε. Να έρθουν όλοι. Να έρθουν, όμως και τα συνδικαλιστικά όργανα των φοιτητών.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Κτενά, αν λέτε ότι δεχθήκαμε τη ΔΑΠ, παραμονές εκλογών, πρέπει να γνωρίζετε ότι προχθές δέχτηκα κι εγώ, μετά από μία διαμαρτυρία έξω από το Υπουργείο, συλλόγους φοιτητών και όταν τους ρώτησα «ποιους εκπροσωπείτε», είπαν «είμαστε σύλλογοι». «Πότε πήρατε την απόφαση να έρθετε;» «Την πήραμε, γενικότερα και αόριστα, γιατί είμαστε σύλλογος φοιτητών.»

Επομένως, αυτή η αυθαίρετη προσέγγιση, με το αν εγώ ή εσείς εκφράζουμε τον οποιονδήποτε σύλλογο, είναι κάτι καθαρά συνδικαλιστικό. Δεν είναι ακαδημαϊκό και αν υπήρχε η δυνατότητα και θα καλούσαμε, όπως προτείνουμε, μάλλον και από τα υπόλοιπα ακαδημαϊκά όργανα, από τους εργαζόμενους να έρθουν οι συγκροτημένες ομοσπονδίες και σύλλογοι, τότε θα έρχονταν και οι φοιτητικοί σύλλογοι. Διότι, επαναλαμβάνω, προχτές, δέχτηκα τέσσερις φοιτητές. Πολύ ωραία, διαφωνήσαμε, αλλά κάναμε κουβέντα και όταν τους ρώτησα «τι εκπροσωπούν», επαναλαμβάνω, είπαν «εκπροσωπούμε συλλόγους». «Πότε πήρατε την απόφαση;» «Εσαεί οιωνοί έχουμε την απόφαση».

Δηλαδή, δεν μπορεί ο καθένας να χρησιμοποιεί τον όρο «Φοιτητικός Σύλλογος» χωρίς να είναι κάτι συγκροτημένο, πλέον, το 2025. Ευχαριστώ.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Είναι νόμιμοι Σύλλογοι, με νόμιμα εκλεγμένα όργανα και ζητάμε να κληθούν οι Πρόεδροι τους.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Και μάλιστα, στο προηγούμενο νομοσχέδιο, είχαν κληθεί και ήταν εδώ.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** *(Ομιλεί εκτός Μικροφώνου)* Ποιοί;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Οι εκπρόσωποι των φοιτητών, από τον Σύλλογο Φοιτητών Ιατρικής και από τον Σύλλογο Φοιτητών Νομικής.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Γιατί ΠΑΔΑ και Ιατρική και όχι κάποιος άλλος;

 **ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Καλέστε όποιον θέλετε, αλλά πρέπει να εμφανιστούν.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Όχι, ερωτώ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν αναγνωρίζετε, δηλαδή, τις φοιτητικές εκλογές;

 **ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Τις αναγνωρίζουμε, πολύ καλά.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αλίμονο, βγάζετε και αποτελέσματα ότι είστε πρώτη δύναμη.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Τα αποτελέσματα πώς βγαίνουν και ποιοι τελικά τα αναγνωρίζουν; Αλλά, εγώ λέω άλλο. Γιατί τον ένα και όχι τον άλλο Σύλλογο;

Εμείς έχουμε καλέσει, αυτήν τη στιγμή, άνω των 20 φορέων. Είδατε κάποιον αποκλεισμό; Αντιθέτως.

Με ποια λογική, λοιπόν, τον ένα ή τον άλλο φοιτητικό σύλλογο;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Είναι φοιτητές, που εκπροσωπούν.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Υπάρχει η ΕΦΕΕ *(Εθνική Φοιτητική Ένωση Ελλάδος)*; Υπάρχει το συλλογικό όργανο, το οποίο πάντα υπήρχε, αποδεκτά κοινό;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κάποιο συλλογικό όργανο υπάρχει; Ή, να το πω αλλιώς, κυρία Υπουργέ. Μιλάτε για ΠΑΔΑ, μιλάμε για ΕΚΠΑ, μιλάμε για Πανεπιστήμιο Θεσσαλονίκης. Συλλογικά, κάποιος φορέας μπορεί να έρθει εδώ;

 **ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ποιοι να είναι οι νόμιμοι εκπρόσωποι; Ο νόμιμος εκπρόσωπος του ενός Πανεπιστημίου ή της μιας Σχολής; Δεν μπορούμε να θεωρήσουμε ότι κάποιος, επειδή είναι φοιτητής και επειδή θεωρεί ότι εξελέγη κάπου, πρέπει να έρθει. Είναι σεβαστή η άποψή του, αλλά, σε μια συγκροτημένη συζήτηση, χρειάζεται και η συγκροτημένη παρουσία όλων όσων την εκφράζουν.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ξέρετε ότι η ιστορία της έλλειψης της ΕΦΕΕ είναι θέμα πάρα πολλών χρόνων και πολλά χρόνια έρχονται εκπρόσωποι φοιτητών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, δεν θα παίρνετε το λόγο, αυθαίρετα. Να ζητάτε το λόγο, για να τον έχετε. Εδώ δεν γίνεται αντιδικία.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Συγγνώμη, κύριε Πρόεδρε, με πολύ σεβασμό στη λειτουργία σας. Για να το λήξουμε, διότι, αυτήν τη στιγμή, κάποιοι άνθρωποι περιμένουν να μιλήσουν για ένα ζήτημα, το οποίο είναι πολύ σημαντικό. Περνάει η ώρα και θέλουμε να ακούσουμε και τους βουλευτές. Ας το λήξουμε, αλλά αποφασίζοντας τον έναν ή τον άλλο. Πώς θα αιτιολογήσουμε ότι μπορεί να είναι το ΠΑΔΑ ή κάποιο άλλο;

Ας έρθουν τα παιδιά, να πουν ακριβώς την άποψή τους. Ήρθαν και στο Υπουργείο. Με χαρά να τους ακούσουμε, να ανταλλάξουμε απόψεις και να μας πουν αυτό που αναμένουμε να ακούσουμε. Ποιοι είναι;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Έχουμε δώσει και τηλέφωνα ακόμα.

 **ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** *(Ομιλεί εκτός Μικροφώνου)* Είναι δυνατό να συζητάμε νομοσχέδιο για φοιτητές, χωρίς τους φοιτητές;

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Ωραία, θέλετε τον Σύλλογο Ιατρικής «Γρηγόριος Λαμπράκης»;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Έχουμε δώσει συγκεκριμένα ονόματα, έχουμε δώσει συγκεκριμένους συλλόγους, έχουμε δώσει όλα τα στοιχεία. Είναι νόμιμα εκλεγμένοι Πρόεδροι των Συλλόγων. Εσείς τούς κόβετε από τη συζήτηση, με απαράδεκτες προφάσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, πόσοι σύλλογοι υπάρχουν, κατά την άποψή σας;

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Εκατόν πενήντα Σύλλογοι έχουν στείλει Υπόμνημα.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Κτενά, στο ερώτημα του Προέδρου προς εμένα, για το πόσοι σύλλογοι υπάρχουν - νομίζω σε αυτό θα συμφωνήσουμε. Το κάθε Τμήμα της κάθε Σχολής των 24 Πανεπιστημίων, έχει Σύλλογο Φοιτητών.

Αυτό με ρώτησε ο κ. Πρόεδρος, αυτό απάντησα.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Όχι, όχι, είναι λάθος. Δεν γνωρίζετε.

 **ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Αυτό απάντησα.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** *(Ομιλεί εκτός Μικροφώνου)* Είναι δυνατό να συζητάμε νομοσχέδιο για την Παιδεία, με τέτοιες δραματικές αλλαγές και συζητάμε, αν θα έρθουν οι φοιτητές να τους ακούσουμε; Αδιανόητο.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Ποιον προτείνετε να έρθει, κυρία Τσαπανίδου;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, σάς παρακαλώ.

Ναι, κάποιο μέλος να εκπροσωπήσει τους φοιτητές. Αλλά, αν υπάρχουν 30, 40, 50 εκπρόσωποι, δεν μπορούμε να επιλέξουμε το ΠΑΔΑ ή κάποιο άλλο πανεπιστήμιο.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Μα, το προτείναμε εμείς. Δεν σάς κάνει;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Λοιπόν, συνεχίζουμε.

Το λόγο ζητεί η κυρία Λινού. Ορίστε.

**ΑΘΗΝΑ ΛΙΝΟΥ:** Ευχαριστώ, κύριε Πρόεδρε.

Νομίζω ότι το θέμα είναι απλό. Ή θέλουμε τους φοιτητές ή δεν τούς θέλουμε.

Αν θέλουμε τους φοιτητές, τότε ας καθυστερήσουμε μια ή δυο μέρες και ας ζητήσουμε από τους φοιτητές να προτείνουν ποιοι σύλλογοι θέλουν να μιλήσουν.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Πού να το προτείνουμε κυρία Λινού;

 **ΑΘΗΝΑ ΛΙΝΟΥ :** Στους συλλόγους.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής) :** Κυρία Λινού, δυο λεπτά. Σας έδωσα το λόγο, αλλά η έναρξη που κάνατε... Ακούστε. Είπατε, αν θέλουμε ή δεν θέλουμε. Αυτό είναι αδόκιμο. Τους θέλουμε. Αλλά ποιους φοιτητές;

 **ΑΘΗΝΑ ΛΙΝΟΥ:** Ωραία, να σας πω. Εγώ ασχολούμαι με στατιστικά. Μπορούμε, κάλλιστα, να στείλουμε ένα έγγραφο σε όλους τους φοιτητικούς συλλόγους, να τους ρωτήσουμε.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ξέρετε πόσοι είναι κυρία Λινού;

 **ΑΘΗΝΑ ΛΙΝΟΥ :** Διακόσιοι, τριακόσιοι.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Είναι 450. Επομένως, μιλάμε για το 2028. Το νομοσχέδιο θα μπει την άλλη Πέμπτη στην Ολομέλεια.

 **ΑΘΗΝΑ ΛΙΝΟΥ :** Κύριε Πρόεδρε, δεν είπα αυτό. Δεν ολοκλήρωσα. Να διαλέξουμε τα μεγαλύτερα τμήματα, τα πέντε μεγαλύτερα τμήματα.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Τσαπανίδου.

 **ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»):** Ευχαριστώ πολύ, κύριε Πρόεδρε.

Εγώ θέλω μία πολύ - πολύ σύντομη τοποθέτηση για το θέμα, γιατί, πραγματικά, εμένα με αφήνει άφωνη και φαντάζομαι, ότι είναι και πάρα πολλοί από τους πολίτες που μας παρακολουθούν, που έχουν μείνει, επίσης, άφωνοι. Δεν τους θέλετε τους φοιτητές, κύριοι της Κυβέρνησης. Δεν τους θέλετε στην ακρόαση φορέων και φαίνεται, διότι δεν τους συμπεριλαμβάνετε στους φορείς προς πρόσκληση. Υπάρχουν προτάσεις από τα Κόμματα, αποδεχθείτε τις προτάσεις αυτές. Στη θέση σας, θα έφερνα όποιον φοιτητή θέλει να έρθει να μιλήσει. Είμαστε υπηρέτες του μέσου φοιτητή. Ο βουλευτής, ο Υπουργός υπηρετεί το συμφέρον του πολίτη και του φοιτητή, στην προκειμένη περίπτωση. Στη θέση σας, λοιπόν, σε τέτοιες αλλαγές, θα άνοιγα την πόρτα και θα έβαζα όποιον θέλει να έρθει να μιλήσει και θα τον άκουγα προσεκτικά. Δεν θα επιχειρηματολογούσα στην Επιτροπή, κύριε Παπαϊωάννου, για ποιο λόγο δεν πρέπει να φέρουμε τους φοιτητές στην Αίθουσα και για ποιο λόγο νομοθετούμε «για το καλό τους», χωρίς να είναι αυτοί παρόντες. «Για το καλό τους».

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Τσαπανίδου, χωρίς να μιλάμε με εκφράσεις, οι οποίες είναι χαρακτηριστικές, πάμε στην ουσία. Δηλαδή …

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»):** Δεν ήταν η ουσία αυτό που σας είπα;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Δηλαδή, υπάρχουν 10.000 μέλη ΔΕΠ στο Πανεπιστήμιο. Όποιος θέλει από τα μέλη ΔΕΠ θα έρθει;

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»):** Υπάρχουν προτάσεις, κύριε Παπαϊωάννου, από τα Κόμματα. Αποδεχτείτε τις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Συρίγος, επί προσωπικού, γιατί είπατε ότι είναι 453 σύλλογοι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Κύριε Πρόεδρε, να πω το εξής. Υπάρχει ένα αντικειμενικό πρόβλημα με τους φοιτητικούς συλλόγους, το οποίο έχει ξεκινήσει από πολύ παλιά. Κάποιοι σύλλογοι δεν θέλουν, για δικούς τους λόγους, δεν ήθελαν από το παρελθόν, να πάνε να αναγνωριστούν από την αστική δικαιοσύνη, καταθέτοντας τα σχετικά έγγραφα στο Πρωτοδικείο, για να αναγνωριστούν, ως σωματεία. Υπάρχουν διάφορα προβλήματα. Εγώ ξέρω έναν σύλλογο φοιτητικό, ο οποίος έχει τη νομιμότητα να παρουσιαστεί. Εγώ να προτείνω, αν θέλουμε να είναι κάποιοι από τους φοιτητές, το Φοιτητικό Σύλλογο Πολιτικών Μηχανικών του Μετσόβιου Πολυτεχνείου. Πρόταση μου.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας») :**

Κι αυτοί, που προτείναμε εμείς, κύριε Συρίγο, αναγνωρισμένοι είναι από την αστική δικαιοσύνη. Έχουμε καταθέσει δύο και δεν αποδέχεστε κανέναν.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Παρακαλώ, κύριε Τσιρώνη, έχετε το λόγο.

 **ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»):** Κατά το «Μακάριοι οι ειρηνοποιοί» κι αν εμείς δεν μπορούμε ως Επιτροπή - γιατί η Επιτροπή αποφασίζει τους φορείς που θα κληθούν - να αποφασίσουμε ποιοι θα είναι, πόσο μάλλον 450 ή 200 ή 150 φοιτητικοί σύλλογοι. Κάθε Κόμμα της Αντιπολίτευσης, που επιλέγει να καλέσει έναν σύλλογο, παίρνει την ευθύνη όλου αυτού. Άρα, αν μπορούμε να συγκρίνουμε μεταξύ φίμωσης, σε ένα τέτοιο νομοσχέδιο, που επηρεάζει τη φοιτητική ζωή εκατοντάδων χιλιάδων φοιτητών, μεταξύ της φίμωσης και της πρόσκλησης, ας μην είναι και το πλέον αντιπροσωπευτικό, θα προτιμήσω το δεύτερο.

Άρα, θεωρώ ότι πρέπει να κληθούν οι φοιτητικοί σύλλογοι και ας καλέσει έναν η Κυβέρνηση και έναν ή δύο η Αντιπολίτευση. Να ακουστούν. Δεν γίνεται να μην ακουστούν, δηλαδή, να μη φιμωθούν. Ευχαριστώ.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Δύο σύλλογοι - Ας έρθουν εδώ τα παιδιά, προφανώς. Ας έρθει το Πολυτεχνείο, ας έρθει και η Ιατρική. Ας το κλείσουμε λοιπόν.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κανείς δεν μιλάει για φίμωση. Απλώς, δεν είναι κάτι οργανωμένο. Αλλά για να το κλείσουμε, όπως λέει η κυρία Υπουργός…

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κύριε Παπαϊωάννου, την άλλη φορά είχε έρθει ο Σύλλογος από τη Νομική του Δημοκρίτειου και είχε μιλήσει, για να υπάρχει ισορροπία απέναντι στην Ιατρική Αθηνών. Τους κάναμε δεκτούς, στο προηγούμενο νομοσχέδιο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, η πρόταση είναι το κάθε Κόμμα να προτείνει ένα σύλλογο, για να τελειώσουμε.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Έχουμε προτείνει δύο και τους κόψατε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ακούστε, η πρόταση είναι, αν συμφωνεί η κυρία Υπουργός, το κάθε Κόμμα να προτείνει έναν σύλλογο.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Με συγχωρείτε, η κουβέντα ξεκίνησε, γιατί προτείναμε δύο συλλόγους και κόπηκαν και οι δύο και τώρα οι μόνοι δύο που δεν φαίνεται να θέλετε να προσκληθούν, είναι αυτοί που προτείναμε. Αυτό δεν είναι λογικό.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Λοιπόν, ο κάθε πολιτικός σχηματισμός θα προτείνει έναν σύλλογο και τελειώσαμε, 21 και 8 ίσον 29.

Ορίστε, κύριε Καπετάνο.

**ΧΡΗΣΤΟΣ ΚΑΠΕΤΑΝΟΣ**: Με συγχωρείτε, αλλά εδώ έχουμε βάλει 21 φορείς. Οι 21 αυτοί εκπροσωπούν το σύνολο του κάθε φορέα. Και εδώ λέμε να τους ακούσουμε τους φοιτητές, δεν θέλει κανένας να φιμώσουμε κανέναν, αλλά μην πάμε σε ένα άκρο, το οποίο θα καταστήσει ατέρμονη αυτή τη συζήτηση. Το να υπάρξει ένας σύλλογος φοιτητών, όπως είπε ο κύριος Συρίγος, το Σύλλογο από το Μετσόβιο, ναι. Να έρθει ένα άτομο από εκεί και ένα άτομο από αυτούς, που προτείνει η Αντιπολίτευση, ένας άλλος σύλλογος. Δύο σύλλογοι από ένα άτομο, νομίζω ότι μπορούν να καταστήσουν την κουβέντα ουσιαστική. Αλλιώς, δεν θα τελειώσουμε καμία φορά. Περιμένουμε οι βουλευτές να μιλήσουμε, δεν θα μιλήσουμε καθόλου από ό,τι φαίνεται και έχουμε άλλες τρεις συνεδριάσεις.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Ακολουθώντας τη διαδικασία, έχει προτείνει δύο συλλόγους το Κ.Κ.Ε., σωστά; Η διαδικασία ήταν να προτείνουμε κάποιους συλλόγους. Δηλαδή, να υπάρξει ένας από τους δύο συλλόγους και να εκφραστεί επί της διαδικασίας και να κλείσει το θέμα. Δεν καταλαβαίνω, γιατί να μην γίνει έτσι και να ξανα - ανοίξουμε μια διαδικασία. Ας είναι ένας από τους δύο. Η άποψη τους ας ακουστεί. Καταλαβαίνω το θεσμικό ζήτημα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Παραστατίδη, όπως είπε ο κύριος Υφυπουργός, υπάρχει έντονο συνδικαλιστικό πολιτικό στοιχείο στον κάθε σύλλογο. Εάν καλέσουμε από δύο, δεν καλύπτεται η συνολική άποψη. Η πρόταση είναι, επανέρχομαι, ένας φοιτητής, όχι ο σύλλογος με διοικητικό συμβούλιο, που θα προτείνει, εάν θέλει να προτείνει, ο κάθε πολιτικός σχηματισμός. Προτείνετε.

Ορίστε, κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):**  Τον πρώτο που έχουμε προτείνει από τους δύο, το φοιτητικό σύλλογο του Οικονομικού Πανεπιστημίου Αθηνών, να εκπροσωπηθεί από τον πρόεδρό του.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συρίγο;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Κύριε Πρόεδρε, να πω τον ακριβή αριθμό τμημάτων και συλλόγων. Είναι 423 σε όλη τη χώρα. Θα καλέσουμε 423; Ας κρατήσουμε την πρόταση. Νομίζω υπάρχει ομοφωνία περίπου σε αυτό, να έρθει ένας, που προτείνουμε εμείς και ένας από την Αντιπολίτευση. Εγώ δεν έχω κανένα πρόβλημα να έρθει ο σύλλογος, που προτείνει το Κομμουνιστικό Κόμμα. Εμείς προτείνουμε όποιον βρούμε, γιατί είναι και καλοκαίρι ή τον εκπρόσωπο του συλλόγου Πολιτικών Μηχανικών του Εθνικού Μετσόβιου Πολυτεχνείου ή τον εκπρόσωπο της Ιατρικής Σχολής του Πανεπιστημίου Αθηνών. Έναν από τους δύο, για να μπορέσουν να μιλήσουν και οι βουλευτές. Έχουμε ήδη τόσα Κόμματα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συρίγο, αυτό που λέτε είναι το ιδανικό, αλλά η Αντιπολίτευση συμφωνεί για έναν;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Συμφωνούμε ένας και ένας; Συμφωνούμε σε αυτό, κ. Παραστατίδη;

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Άντε, να το λήξουμε εδώ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ωραία, ένας και ένας ή όποιον βρούμε είτε από το Σύλλογο Πολιτικών Μηχανικών του Εθνικού Μετσόβιου Πολυτεχνείου ή το Σύλλογο Ιατρικής, γιατί είναι καλοκαίρι και δεν ξέρουμε ποιους θα βρούμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Βλέπετε ότι δεν υπάρχει ομοφωνία, κ. Συρίγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Όχι, είναι ένας και ένας. Εμείς, αν είναι ένας και ένας, δεν έχουμε πρόβλημα να προτείνουμε άλλο. Δε χρειάζεται να έρθουν 8.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Λοιπόν, τον τίτλο του. Ποιος είναι ο ένας;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Προτείνουμε το Σύλλογο Φοιτητών Πολιτικών Μηχανικών του Εθνικού Μετσόβιου Πολυτεχνείου. Εάν δε μπορεί να εντοπιστεί, τον αντίστοιχο σύλλογο της Ιατρικής Σχολής του Πανεπιστημίου Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Εμείς, είπαμε, προτείναμε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Επομένως, αυτοί οι 2. Υπάρχει και συναίνεση.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Εφόσον δέχεστε, τουλάχιστον, έναν από τους 2, που προτείναμε. Ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Τσιρώνη, έχετε το λόγο.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Ευχαριστώ.

Αντιλαμβανόμενος την καθυστέρηση που είχαμε στην Επιτροπή και από τη στιγμή που είναι και η πρώτη ανάγνωση, θα περιοριστώ στα απαραίτητα και σεβόμενος ότι είναι κι άλλος κόσμος να μιλήσει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ένα λεπτό, κ. Τσιρώνη.

Κυρία Τσαπανίδου, έχετε ένσταση σε αυτό; Συμφωνείτε;

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** …………… *(ομιλία εκτός μικροφώνου)*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Συμφωνείτε.

Κύριε Τσιρώνη, συνεχίστε.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Νομίζω ότι έχει λήξει το θέμα. Ένας και ένας, είπαμε. Εάν δε βρεθεί ο Σύλλογος Φοιτητών, που πρότεινε ο Εισηγητής της Νέας Δημοκρατίας, σημαίνει ότι θα έρθουν οι 2 που προτάθηκαν από την Αντιπολίτευση, οπότε, εντάξει, νομίζω ότι καλύφθηκε το θέμα.

Θα πω ότι το υπό συζήτηση νομοσχέδιο είναι ένα ακόμα πολυνομοσχέδιο, όπως κατά τον πλέον δημοφιλή τρόπο νομοθέτησης της Κυβέρνησης και μήνα Αύγουστο, γιατί αν θυμάστε, ακριβώς, τον Αύγουστο, πέρυσι, είχαμε πάλι ένα τέτοιο μεγάλο πολυνομοσχέδιο Παιδείας. Στην πραγματικότητα, όμως, έχει όλα τα στοιχεία ενός ερανικού νομοσχεδίου, αφού περιέχει και διευκολύνσεις και εξυπηρετήσεις παντός είδους και διαφορετικής προέλευσης με νομοθέτησηà la carte και τελικό αποτέλεσμα την υπερσυγκέντρωση του αποτελέσματος του εράνου στα χέρια του εκάστοτε Υπουργού, δηλαδή, στα χέρια της Κυβέρνησης.

Ως προς τη σύσταση του Νομικού Προσώπου Δημοσίου Δικαίου για τη Μονή Σινά, οφείλω να πω ότι είναι μια Μονή, με τεράστια πνευματική εθνική και πολιτιστική αξία, για την οποία, βέβαια, η Κυβέρνηση καταϊδρωμένη, μετά από την αιφνιδιαστική, ίσως, απόφαση της αιγυπτιακής δικαιοσύνης και ενώ στην καλύτερη περίπτωση «κοιμόταν τον ύπνο του δικαίου» σε μια εξωτερική πολιτική - για εμάς τη χειρότερη των τελευταίων 50 ετών. Πραγματικά, ευχόμαστε από την καρδιά μας και ελπίζουμε να πετύχει το στόχο του, καθώς τέτοια ζητήματα είναι ζητήματα εθνικά, που θα πρέπει να μας βρίσκουν όλους σύμφωνους.

Βέβαια, περιμένουμε να ακούσουμε, κατά την ακρόαση εξέταση των φορέων, τον Αρχιεπίσκοπο της Μονής Σινά, δεδομένου ότι θα χρειαστεί η δική τους συναίνεση, γιατί χωρίς τη δική τους συναίνεση, προκύπτουν, ενδεχομένως, νομικά θέματα, τα οποία θα θέλαμε να αποφύγουμε, με μια πιθανή γρήγορη νομοθέτηση, απλά, για επικοινωνιακούς λόγους, όπως κυρία Ζαχαράκη, μας έχετε συνηθίσει ως Κυβέρνηση - όχι εσείς, προς το παρόν τουλάχιστον.

Ως προς το τρίτο Μέρος, η νομοθετική ρύθμιση, που αφορά στην ασφάλεια των ΑΕΙ, παρουσιάζεται για μας πολλαπλώς προβληματική. Τόσο οι ασάφειες όσο και τα νομικά κενά μπορούν να δώσουν χώρο σε αυθαιρεσίες και να δημιουργήσουν προβλήματα, που αγγίζουν τον ίδιο τον πυρήνα της ακαδημαϊκής ελευθερίας και της λειτουργίας του πανεπιστημίου, ως χώρο ελευθερίας, δημοκρατικού στοχασμού και κριτικής.

Παράλληλα, αναδύονται σημαντικά παιδαγωγικά ζητήματα, που εγείρουν ανησυχίες για το μέλλον της πανεπιστημιακής κοινότητας, αλλά και της δημοκρατίας μας γενικότερα.

Η φυσική και ψυχική ελευθερία εντός του πανεπιστημίου, είναι θεμέλιο της πανεπιστημιακής ζωής. Η εγκατάσταση μέσων παρακολούθησης διαμορφώνει ένα σχήμα πειθαρχίας και ελέγχου, στο οποίο οι φοιτητές και καθηγητές αυτολογοκρίνονται, καθώς δημιουργείται ένα περιβάλλον καχυποψίας, αντί για ένα δημοκρατικό κλίμα δημιουργικής αντιπαράθεσης.

Η εισαγωγή τεχνολογιών μαζικής επιτήρησης ενισχύει το φόβο, γεγονός που αντίκειται στα βασικά παιδαγωγικά ιδεώδη της κριτικής και της ελευθερίας έκφρασης.

Ο πανεπιστημιακός χώρος δεν είναι απλώς ένας χώρος εκπαίδευσης, αλλά και τόπος δημοσίου διαλόγου, κριτικής σκέψης και πολιτικής συμμετοχής.

 Η νομοθετική ενίσχυση αυστηρών μέτρων ελέγχου και η πιθανή ιδιωτικοποίηση των μέσων ασφαλείας επιτείνουν την αποξένωση της φοιτητικής κοινότητας από τα ίδια της τα ιδρύματα και ειδικά από το Υπουργείο Παιδείας, θα περίμενε κανείς, πριν από τα μέτρα ελέγχου και καταστολής, να έχουν προηγηθεί μέτρα πρόληψης της γενεσιουργού αιτίας ή έστω αναζήτησης της γενεσιουργού αιτίας και στόχευση μέτρων προς αυτή την κατεύθυνση, ειδικά. Δεν είναι το Υπουργείο Προστασίας του Πολίτη ή της Ψηφιακής Διακυβέρνησης, είναι το Υπουργείο Παιδείας. Πρέπει να κινηθούμε στο να δούμε τι παράγει τη βία, γιατί τα παιδιά έχουν αυτή τη συμπεριφορά; Σε αυτό πρέπει, ειδικά το Υπουργείο Παιδείας να σκύψει το κεφάλι και να το εξετάσει - και να το εξετάσουμε όλοι μαζί. Γιατί εάν δεν το κάνουμε, το πιο πιθανό είναι να δημιουργήσουμε άλλης μορφής βία. Δηλαδή, από εκεί που θα ξεφεύγουν, θα πάνε σε κάτι άλλο και η βία απλά θα μετακομίζει. Όπως είδαμε και στον Αθλητισμό, η βία μέσα από τα γήπεδα, βγήκε έξω από τα γήπεδα. Άρα, δεν είναι αυτό το μέτρο, που θα λύσει το πρόβλημα, αλλά να δούμε ακριβώς αυτό που είπα για τη γενεσιουργό αιτία.

 Θα αφήσω κάποια πράγματα, για να τα πούμε μετά. Θα σταθώ στο ότι μετά από ένα επίμονο και διαρκή αγώνα, που ξεκίνησε από το περασμένο έτος, με αλλεπάλληλες παρεμβάσεις και του Κινήματος και εμένα προσωπικά, οφείλουμε ως «ΝΙΚΗ», να χαιρετίσουμε την πρόβλεψη του άρθρου 125, σύμφωνα με την οποία, ο χρόνος απόσπασης, λογίζεται ως χρόνος υπηρέτησης του εκπαιδευτικού στην οργανική του. Ρύθμιση που καταλαμβάνει, ως προς τη θεμελίωση δικαιώματος μετάθεσης και τους νεοδιοριζόμενους εκπαιδευτικούς, που έλαβαν απόσπαση από το σχολικό έτος 2020-2021.

 Η αναιτιολόγητη καθυστέρηση, ευτυχώς, τελειώνει στη δική σας Υπουργία και σας τιμά.

Τώρα, δύο ακόμα περιπτώσεις, στη μία μάλιστα έχετε εξαγγείλει ότι θα δώσετε λύση, δεδομένο και ότι χθες ανακοινώθηκαν οι βάσεις εισαγωγής στην Τριτοβάθμια Εκπαίδευση. Σας καλούμε άμεσα να ενσκήψετε, με την προσήκουσα ευαισθησία στο θέμα των μεταγραφών των τέκνων, τρίτεκνων και πολύτεκνων οικογενειών και να δώσετε τη δυνατότητα στους ανωτέρω φοιτητές να σπουδάσουν στα πλησιέστερα πανεπιστημιακά ιδρύματα, από τον τόπο της μόνιμης διαμονής των γονιών τους, ανεξάρτητα από οποιαδήποτε εισοδηματικά και άλλα κριτήρια.

 Επίσης, θα πρέπει, κυρία Υπουργέ, όπως το είχα επισημάνει και σε ερώτησή μου, σε επίκαιρη ερώτηση, να εξαιρούνται τα τέκνα τρίτεκνων και πολύτεκνων οικογενειών από το 15% των μεταγραφόμενων, βάσει οικονομικών και κοινωνικών κριτηρίων, αλλά και από τη συγκέντρωση των μορίων της βάσης μεταγραφής στο τμήμα, στο οποίο θέλουν να μεταγραφούν και δεύτερον, να παρέχεται η δυνατότητα μεταγραφής σε φοιτητές αυτών των οικογενειών, τριτέκνων και πολυτέκνων, οι οποίοι έχουν ένα η περισσότερα αδέρφια προπτυχιακούς φοιτητές σε αντίστοιχα τμήματα, που εδρεύουν στην περιφερειακή ενότητα φοίτησης του αδελφού ή στην περιφερειακή ενότητα της μόνιμης κατοικίας των γονέων τους ή σε όποια περιφερειακή ενότητα, στην οποία ο ίδιος και οι γονείς του έχουν πλήρη κυριότητα ή επικαρπία κατοικίας, ανεξάρτητα από τα εισοδηματικά κριτήρια.

Και σας καλώ να μην επιτρέψετε, για μια ακόμη ακαδημαϊκή χρονιά, όλα αυτά τα παιδιά, εκατοντάδες παιδιά, από τη στιγμή που το Δημογραφικό, που όπως λέει και η Κυβέρνηση, είναι ένα από τα σημαντικότερα θέματα και για εμάς το σημαντικότερο. Ας το δείξει ότι είναι στις προτεραιότητες, να βοηθήσει αυτές τις οικογένειες, που έχουν επιλέξει να κάνουν πολλά παιδιά.

Επιπλέον, το δεύτερο που ήθελα να σας πω και θεωρώ ότι είναι μεγάλη παράλειψη στο συγκεκριμένο πολυνομοσχέδιο να μην υπάρχει. Σε ερώτηση που είχα κάνει, σχετικά με τη χορήγηση της άδειας άνευ αποδοχών, λόγω ανατροφής τέκνου στους εκπαιδευτικούς.

Στην απάντησή σας αναφέρει ότι «δεν προκύπτει η υποχρεωτική διάρκεια της χορηγούμενης άδειας άνευ αποδοχών, μέχρι τη λήξη του σχολικού έτους, κάνοντας αποδεκτό ότι οι ισχύουσες διατάξεις δεν δύνανται να ερμηνευτούν, κατά τρόπο, ώστε το υποχρεωτικό όριο της διάρκειας της άδειας ανατροφής τέκνου άνευ αποδοχών να συμπίπτει με τη λήξη του σχολικού έτους». Και τελειώνει η ως άνω απάντηση.

Τέλος, η υπηρεσία μας έχει υποβάλει ιεραρχικά προς υπογραφή, σχέδιο εγκυκλίου σύμφωνα με τα ως άνω διαμβαλόμενα. Σε επίκαιρη ερώτηση, που έκανα και στον κ. Υφυπουργό, τον κ. Βλάση, ζήτησα να ενημερωθώ πότε θα εκδοθεί η σχετική εγκύκλιος, με την οποία θα καθορίζεται πως δεν είναι υποχρεωτική η λήξη της άδειας ανατροφής τέκνου άνευ αποδοχών για τους εκπαιδευτικούς στις 31/8 .

Ο Υφυπουργός αναφέρθηκε επί λέξει. Αμφισβήτησε την εγκύκλιο, ότι μπορεί να λυθεί με μία εγκύκλιο και είπε ότι στην ύπαρξη μιας νομοθετικής παρέμβασης, που θα είναι εναρμονισμένη με τις δημοσιονομικές μας δυνατότητες. Όταν, κύριε συνάδελφε, ολοκληρωθεί αυτή η άσκηση, με τεχνική πληρότητα και δικαιοκρατική ισορροπία, θα είμαστε σε θέση να προχωρήσουμε στη συγκεκριμένη ρύθμιση.

Έχουν παρέλθει τρεισήμισι μήνες από εκείνη την ερώτηση και οι εκπαιδευτικοί συνεχίζουν να δικαιώνονται στα δικαστήρια. Άρα, δεν νομίζω ότι θα είναι πρόβλημα να μπει και στο παρόν νομοσχέδιο η υπόσχεση, που είχατε δώσει και μάλιστα, είχατε σχεδόν ερμηνεύσει και το νόμο ότι είναι έτσι και δεν προκύπτει από πουθενά.

Άρα το να μπει είτε ως πρόσθετο είτε ως τροπολογία, το περιμένουμε και σας καλούμε να το κάνετε και αυτό. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Τσιρώνη.

Τον λόγο έχει η κυρία Καραγεωργόπουλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Για λογαριασμό της «ΠΛΕΥΣΗΣ ΕΛΕΘΕΥΡΙΑΣ» ζητάμε να συμπληρωθεί στον κατάλογο των φορέων, ο Φοιτητικός Σύλλογος Νομικής Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, είναι ο Σύλλογος Φοιτητών Νομικής Αθηνών του Πανεπιστημίου Αθηνών, ο Σύλλογος Φοιτητών Ιατρικής Αθηνών, ο φοιτητικός Σύλλογος των Πολιτικών Μηχανικών του Εθνικού Μετσόβιου Πολυτεχνείου και ο Φοιτητικός Σύλλογος του Οικονομικού Πανεπιστημίου Αθηνών.

 Μιλάμε για άλλους τέσσερις φορείς, που θα καλέσουμε, σύνολο εικοσιπέντε.

Σας ενημερώνω ότι κάτι προέκυψε στον Ειδικό Αγορητή της Κ.Ο. «ΠΛΕΥΣΗ ΕΛΕΘΕΥΡΙΑΣ» και δεν θα μιλήσει, σήμερα.

Τον λόγο έχει ο κ. Καπετάνος, από τη Νέα Δημοκρατία.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κυρία Υπουργέ, κύριοι Υφυπουργοί, κυρίες και κύριοι συνάδελφοι, θα ξεκινήσω τη σύντομη ομιλία μου, σεβόμενος όλους όσους θέλουν να μιλήσουν ακόμα, με το θέμα της ίδρυσης των τρεισήμισι χιλιάδων περίπου νέων τμημάτων ένταξης, κυρία Υπουργέ, που πρέπει να το πούμε, από το δημοτικό έως και το λύκειο, σε όλες τις Περιφέρειες της Χώρας, οι 115 είναι στην ιδιαίτερη πατρίδα μου, στη Λάρισα. Πρέπει να λέμε και αυτά τα οποία γίνονται. Αυτό αποτελεί το μεγαλύτερο πρόγραμμα ίδρυσης τμημάτων ένταξης, στην ιστορία του ελληνικού εκπαιδευτικού συστήματος, αυξάνοντας κατά 90% περίπου τα τμήματα ένταξης και ενισχύοντας ουσιαστικά τη δυνατότητα στήριξης μαθητών, με μαθησιακές γνωστικές ή άλλες δυσκολίες.

Το σχέδιο νόμου, που συζητούμε σήμερα, είναι πολυεπίπεδο, φιλόδοξο και κυρίως αναγκαίο, με παρεμβάσεις, που ξεκινούν από το θεσμικό καθεστώς της Ιεράς Μονής του Σινά και φτάνουν μέχρι την ασφάλεια των πανεπιστημίων μας και τη στήριξη του αθλητισμού. Είναι ένα νομοσχέδιο, που αποδεικνύει τη βούληση της Κυβέρνησης να θωρακίσει, με τόλμη και ρεαλισμό, κρίσιμους θεσμούς του ελληνικού κράτους.

Ξεκινώ από ένα θέμα, με ξεχωριστή πολιτική και εθνική φόρτιση.

Η ίδρυση Νομικού Προσώπου Δημοσίου Δικαίου (Ν.Π.Δ.Δ.) για την Ιερά Μονή Σινά, αποκαθιστά θεσμικά μια ιστορική σχέση, που υπερβαίνει τα σύνορα, ενισχύει την ελληνική παρουσία στην Ανατολή και προσφέρει νομική ασφάλεια και διαφάνεια στο πνευματικό έργο της Μονής.

Η Ορθοδοξία δεν είναι μόνο πίστη, είναι και πολιτιστική διπλωματία.

Παράλληλα, η ιστορική, θρησκευτική κοινότητα των Μπεκτασήδων - Αλεβιτών Θράκης αποκτά υπόσταση στο νομικό κόσμο, ως θρησκευτικό νομικό πρόσωπο του ν. 4301/2014. Η Ελλάδα κάνει ένα ακόμα βήμα προς την ορθή κατεύθυνση της προστασίας της θρησκευτικής ελευθερίας.

Στο σκέλος των Ανωτάτων Εκπαιδευτικών Ιδρυμάτων (Α.Ε.Ι.) η Κυβέρνηση έρχεται, με αποφασιστικότητα, να κλείσει παράθυρα ανομίας. Ενισχύουμε το ν.4777/2021 και θεσμοθετούμε ένα αποτελεσματικό σύγχρονο και απόλυτα εφαρμόσιμο πλαίσιο για την προστασία της ακαδημαϊκής ελευθερίας και της ασφάλειας στα πανεπιστήμια.

Όλα αυτά, τα οποία προβλέπονται, έχουν σεβασμό στα δικαιώματα των φοιτητών και όχι περιορισμό τους, γιατί οι φοιτητές είναι το σύνολο της φοιτητικής κοινότητας και όχι μόνο κάποιων λίγων, που ανομούν και που γι’ αυτούς, πραγματικά, πρέπει να υπάρχουν τα μέτρα, που προβλέπονται. Κάνουμε, λοιπόν, αυτό που ζητάει η κοινωνία: «Πανεπιστήμια ανοιχτά στη γνώση, κλειστά στη βία».

Θα σταθώ, επίσης, στις διατάξεις για την ανώτατη διάρκεια φοίτησης. Επιτέλους και εκεί μπαίνει τάξη, με δικαιοσύνη, όχι στις ατέρμονες σπουδές, χωρίς τέλος, αλλά ναι, στη δεύτερη ευκαιρία για εκείνους, που προσπαθούν. Ένα σύστημα, που ενθαρρύνει, καθοδηγεί και αξιολογεί, όχι σύστημα που τιμωρεί τυφλά.

Στο χώρο της Πρωτοβάθμιας και Δευτεροβάθμιας Εκπαίδευσης, χαίρομαι, ιδιαίτερα, για την ενίσχυση της ψυχοκοινωνικής υποστήριξης στα σχολεία, με χιλιάδες νέες προσλήψεις ειδικών.

Τα Κέντρα Διεπιστημονικής Αξιολόγησης, Συμβουλευτικής και Υποστήριξης (ΚΕ.∆.Α.Σ.Υ.) κάνουν μια εξαίρετη δουλειά, την οποία πρέπει να τη στηρίξουμε και αυτό το νομοσχέδιο σε αυτό το θέμα βάζει πραγματικά αυτό που λέμε «πλάτη».

Τέλος, ο αθλητισμός. Με ρυθμίσεις, που ενισχύουν τη γυναικεία συμμετοχή, που θεσπίζουν επιτροπές δεοντολογίας, που οριοθετούν τη λειτουργία των Λεσχών φιλάθλων,απαντούμε στην απαίτηση για διαφάνεια, αξιοπιστία και καταπολέμηση της βίας στα γήπεδα. Νομίζω ότι το τελευταίο χρονικό διάστημα βλέπουμε τα αποτελέσματα, τα οποία είναι απτά.

Κυρίες και κύριοι συνάδελφοι, νομίζω ότι με αυτές τις λίγες κουβέντες, περιέγραψα το σύνολο αυτού του νομοσχεδίου, που δεν είναι απλά μια δέσμη διατάξεων, είναι μια έκφραση πολιτικής βούλησης.

Θέλω να συγχαρώ πραγματικά και την Υπουργό, την κυρία Σοφία Ζαχαράκη, για το έργο, που έχει παραχθεί, αυτούς τους λίγους μήνες, αλλά και τους Υφυπουργούς, οι οποίοι είναι και εδώ και που πραγματικά κάνουν πράξη αυτά, τα οποία είπαμε.

Είναι απόδειξη ότι η Κυβέρνηση του Κυριάκου Μητσοτάκη δεν συμβιβάζεται με τα προβλήματα, αλλά τα αντιμετωπίζει. Συνεχίζουμε με σχέδιο, με σταθερότητα και με ευθύνη απέναντι στη νέα γενιά. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καπετάνο.

Το λόγο έχει ο κ. Θεόφιλος Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, πρώτα απ’ όλα, θέλω να συγχαρώ θερμά όλους τους μαθητές και τις μαθήτριες, που πέτυχαν στα Ανώτατα Εκπαιδευτικά Ιδρύματα (Α.Ε.Ι.) και σε άλλες σχολές. Καλή αρχή στο νέο κεφάλαιο της ζωής τους. Συγχαρητήρια, όμως και σε όλους όσους έδωσαν τον αγώνα τους, αλλά δεν πετύχαν με την πρώτη το στόχο τους. Με επιμονή, υπομονή και πίστη σε αυτό που θέλουν, θα το πετύχουν και πιστεύω ότι αυτό θα γίνει έστω την επόμενη φορά.

Κυρίες και κύριοι συνάδελφοι, σήμερα συζητούμε ένα ιδιαίτερα σημαντικό σχέδιο νόμου του Υπουργείου Παιδείας, που περιλαμβάνει κρίσιμες παρεμβάσεις και διορθωτικές κινήσεις, με κοινωνικό αποτύπωμα. Πρόκειται για ένα πολυεπίπεδο νομοσχέδιο, το οποίο εστιάζει στην υποστήριξη της εκπαιδευτικής διαδικασίας, της πνευματικής κληρονομιάς και των ευάλωτων μαθητών.

Επιτρέψτε μου να σταθώ σε τρεις άξονες, που έχουν ιδιαίτερη σημασία, τόσο για τον τόπο μας, όσο και για την ορθόδοξη παράδοση μας.

Πρώτον, για τη ρύθμιση που αφορά την Ιερά Μονή Αγίας Αικατερίνης του Σινά, μια ρύθμιση, που έρχεται σε μια κρίσιμη χρονική συγκυρία. Πρόσφατα, αιγυπτιακό δικαστήριο εξέδωσε απόφαση, που αμφισβητεί το ιδιοκτησιακό καθεστώς της Μονής, ανοίγοντας επικίνδυνους δρόμους για τη σταθερότητα και τη λειτουργική αυτοτέλεια αυτής της μοναδικής κιβωτού της Ορθοδοξίας και του Ελληνισμού.

Η Ιερά Μονή του Σινά είναι ένα από τα αρχαιότερα μοναστήρια του κόσμου, με συνεχή παρουσία και πνευματική αποστολή για πάνω από 17 αιώνες, φυλάσσει ανεκτίμητα κειμήλια, χειρόγραφα, αλλά και το φως της χριστιανικής παράδοσης, στο σταυροδρόμι τριών ηπείρων. Η απόφαση αυτή προκαλεί προβληματισμό, όχι μόνο θρησκευτικό ή ιστορικό, αλλά και βαθύτατα διπλωματικό και πολιτιστικό.

Ως μέλος της Διακοινοβουλευτικής Συνέλευσης Ορθοδοξίας, αισθάνομαι ιδιαίτερη ευθύνη να υπερασπιστώ δικαιώματα της Μονής αυτής στο διεθνές στερέωμα. Η ενίσχυση του νομικού και θεσμικού πλαισίου υποστήριξής της είναι απολύτως αναγκαία, όχι απλώς για λόγους ιστορικής μνήμης, αλλά και για τη διατήρηση της πολιτιστικής και θρησκευτικής διπλωματίας της χώρας μας. Το ελληνικό κράτος οφείλει να σταθεί πλάι σ’ αυτό το πνευματικό φρούριο της Ορθοδοξίας και το κάνει.

Δεύτερον, η ενίσχυση των ΚΕΔΑΣΥ – Κέντρα Εκπαιδευτικής και Συμβουλευτικής Υποστήριξης. Πρόκειται για ένα θεσμό κρίσιμο στην υποστήριξη μαθητών, με μαθησιακές δυσκολίες, αναπηρίες ή κοινωνικά οικογενειακά εμπόδια. Η ενίσχυση με νέες προσλήψεις, η αναβάθμιση του ρόλου τους και η στενότερη διασύνδεση με τα σχολεία της Πρωτοβάθμιας και Δευτεροβάθμιας εκπαίδευσης είναι βήματα προς τη σωστή κατεύθυνση. Ας μην ξεχνάμε ότι τα ΚΕΔΑΣΥ, ιδιαίτερα σε περιοχές, όπως η Βόρεια Ελλάδα και οι Σέρρες, αποτελούν το μοναδικό καταφύγιο για πολλές οικογένειες, που παλεύουν καθημερινά, με τις δυσκολίες ένταξης των παιδιών τους στο εκπαιδευτικό σύστημα. Η παρουσία τους πρέπει να ενισχυθεί ποσοτικά και ποιοτικά, να αποκτήσουν μόνιμο εξειδικευμένο προσωπικό, να συνδεθούν με τις ανάγκες των τοπικών κοινωνιών και να αποφορτίσουν το έργο των εκπαιδευτικών της τάξης.

Τρίτον, η επέκταση του θεσμού των ειδικών εκπαιδευτικών στο ολοήμερο σχολείο. Πρόκειται για μια προοδευτική παρέμβαση, που εξασφαλίζει εκπαιδευτική ισότητα. Οι μαθητές με ανάγκες υποστήριξης θα συνεχίσουν να τη λαμβάνουν και πέραν του βασικού ωραρίου. Η διάχυση της Ειδικής Αγωγής στο ολοήμερο σχολείο είναι κοινωνικά δίκαιη και λειτουργικά αναγκαία, θα συμβάλει στο να διατηρηθούν μαθησιακά κεκτημένα, να μειωθούν οι ανισότητες και να εδραιωθεί το δικαίωμα κάθε παιδιού στη γνώση, ανεξαρτήτως αφετηρίας.

Υπάρχουν φυσικά και άλλα σημαντικά άρθρα στο νομοσχέδιο, όπως η ενίσχυση του ερασιτεχνικού και επαγγελματικού αθλητισμού, η διεύρυνση των ψυχολόγων στα σχολεία, διατάξεις για τους σχολικούς νοσηλευτές και φυσικά, πάνω από όλα, η απρόσκοπτη και ειρηνική λειτουργία των πανεπιστημίων με μέτρα, που λαμβάνονται.

 Κυρίες και κύριοι συνάδελφοι, το παρόν νομοσχέδιο αποτελεί δείγμα υπεύθυνης πολιτικής, που συνδυάζει το σεβασμό στην παράδοση, με τη φροντίδα για τους πιο αδύναμους. Από τη μία πλευρά, αναγνωρίζει το ρόλο της Ιεράς Μονής Σινά και από την άλλη, στηρίζει τους μαθητές, που χρειάζονται ειδική φροντίδα και παράλληλα ενισχύει θεσμούς, όπως τα ΚΕΔΑΣΥ.

Παιδεία δεν είναι μόνο γνώση, είναι και αξίες, πολιτισμός, πνευματικότητα και κοινωνική μέριμνα και το Υπουργείο Παιδείας, με το παρόν σχέδιο νόμου, υπηρετεί και τις τέσσερις αυτές παραμέτρους. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Λεονταρίδη.

Το λόγο έχει η κυρία Λινού.

**ΑΘΗΝΑ ΛΙΝΟΥ**: Ευχαριστώ πολύ, κύριε Πρόεδρε.

Εγώ ζήτησα το λόγο, μόνο για το θέμα των φοιτητών, που θεωρώ έχουμε πολλοί ζήσει τη φοιτητική ζωή και σε καλές εποχές και σε δύσκολες εποχές και έχουμε υποστεί και κρίση από φοιτητές, αυτό όμως δεν δικαιολογεί να μην τους δίνουμε το λόγο και νομίζω ότι ο βασικός τρόπος, για να επικοινωνήσω με τα παιδιά, γιατί εγώ έχω και παιδιά, που πέρασαν από αυτή την ηλικία τη φοιτητική, είναι να είμαστε όσο γίνεται πιο δημοκρατικοί, παράδειγμα δημοκρατίας, επικοινωνίας και ευαισθησίας. Τα παιδιά, όπως και όλη η κοινωνία, περνάνε δυσκολίες και εάν είμαστε δίπλα τους στις δυσκολίες, θα κερδίσουμε και την παραγωγικότητά τους και την απόδοσή τους και την επιτυχία τους, ακαδημαϊκά.

 Αυτό, κύριε Υπουργέ, για το οποίο πάντα έχω παλέψει - και ο κ. Πρόεδρος το ξέρει- ήταν να υπάρχει ουσιαστική, πραγματική, κοινωνική υπηρεσία μέσα στα πανεπιστήμια μας. Είναι μια πρόταση, που είναι απαραίτητη. Από την ώρα, που μπαίνουν τα παιδιά - και σε αυτό πολλοί συνάδελφοι θα διαφωνήσουν - να μην τους υποδέχονται μόνο οι φοιτητικοί σύλλογοι, να τους υποδέχεται το Πανεπιστήμιο και θα σας πω παραδείγματα από ξένα πανεπιστήμια, που ζητούν την άδεια από τα παιδιά, για να μπορούν να ενημερώσουν τους γονείς για τους βαθμούς τους, από τη μια πλευρά και εάν δεν τη δώσουν τα παιδιά, να μην ενημερώνουν ούτε καν τους γονείς για το πώς πάνε τα παιδιά. Από την άλλη μεριά, επικοινωνούν με τους γονείς - και αυτό είναι μια πρόταση, που θα μπορούσε να γίνει - και τους λένε τι πρέπει να αντιμετωπίσουν με τον πρωτοετή φοιτητή, που νομίζει ότι μπήκε - εγώ έχω μεγαλύτερη εμπειρία από την Ιατρική - και ότι είναι ο εγκέφαλος των εγκεφάλων και παίρνει ένα 6 και κινδυνεύει να αισθανθεί ότι πρέπει να αλλάξει επάγγελμα.

Κανείς δεν υποστηρίζει τα παιδιά μας. Τα παιδιά είναι μόνα τους, έχουν τις δυσκολίες τους, πρέπει να διαχειριστούν χρήματα, πολλά από αυτά πρέπει να δουλέψουν και εμείς πάμε και τους λέμε ότι θα σας τιμωρούμε για οτιδήποτε πείτε, για οτιδήποτε κάνετε και τους λέμε επιπλέον, ότι θα τιμωρούμε και τους καθηγητές σας. Αυτό είναι μόνο τραμπουκική άποψη, ότι θα τιμωρηθούν οι καθηγητές, γιατί δεν κατέδωσαν τον φοιτητή, που παρανόμησε. Αυτό για εμένα είναι εξωφρενικό. Δεν μπορεί να γίνει στο ελληνικό πανεπιστήμιο. Δεν μπορεί να γίνει, όταν σου έρχεται ο 17χρονος - πολλά παιδιά μπαίνουν πριν κλείσουν τα 18 στο Πανεπιστήμιο - και κάνει μια ατασθαλία, βάφει έναν πίνακα, βάφει έναν τόπο, όχι μόνο να παρακολουθείται από αστυνομία εκεί πέρα, όχι μόνο να υπάρχουν drones, αλλά να τιμωρείται ο καθηγητής, αν δεν τον καταγγείλει.

Αυτό δεν το είχα ξανακούσει, δεν το περίμενα να το ακούσω από ακαδημαϊκούς συναδέλφους. Αυτά ήθελα να πω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε την κυρία Λινού.

Το λόγο έχει ο κ. Παπαϊωάννου, Υφυπουργός Παιδείας, Θρησκευμάτων και Αθλητισμού.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού)**: Σέβομαι απόλυτα όσα είπε η κυρία Λινού.

Δύο τα σημεία, θα ξεκινήσω από το δεύτερο. Το δεύτερο, που είπατε, με όλο το σεβασμό για την ακαδημαϊκή σας πορεία και την προσωπικότητά σας, δεν αναφέρεται πουθενά στο νομοσχέδιο. Δεν ισχύει επ΄ουδενί και θα το συζητήσουμε από την επόμενη εβδομάδα.

Όσον αφορά δε το πρώτο, που συμφωνώ απόλυτα μαζί σας, για την υποστήριξη, να θυμίσω, ότι ο ν.4957 μιλάει για τη μονάδα υποστήριξης φοιτητών, που δεν έχει να κάνει μόνον με το σύνολο των φοιτητών, αλλά και παιδιά, τα οποία έχουν προβλήματα.

Από το Υπουργείο Παιδείας έχουν δοθεί στα πανεπιστήμια περί τα 15 εκατομμύρια, έτσι ώστε να στελεχωθούν και εκτός πανεπιστημιακών συναδέλφων, που έχει τις Επιτροπές μέσα, της ισότητας και πολλών, όμως και ο ν.4957 έχει βάλει και τη λογική του mentoring. Πολύ καλά γνωρίζετε ότι ενώ υπάρχει, απαξιώνεται πολλές φορές και από τους ίδιους τους φοιτητές. Αυτή είναι η φιλοσοφία του mentoring. Όχι να έρθει να έχει εσάς ή εμένα, για να μου πει τα προβλήματά του και πώς θα περάσω το μάθημα, αλλά να συζητήσουμε και εν γένει προβλήματα διαβίωσης, φοιτητικής μέριμνας ή ό,τι τον απασχολεί. Αυτό υπάρχει, άρα αυτή η Κυβέρνηση, η Κυβέρνηση της Νέας Δημοκρατίας, με τον ν.4957/2022 το έχει θεσπίσει. Απλώς, πρέπει και εμείς, ως πανεπιστημιακοί, να δώσουμε μεγαλύτερη έμφαση και μεγαλύτερη αγάπη και ώρες για τους φοιτητές, παρά για όλα τα υπόλοιπα, που μας απασχολούν. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Υπουργέ.

Το λόγο έχει η κυρία Ζαχαράκη, Υπουργός Παιδείας, Θρησκευμάτων και Αθλητισμού.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):**  Ευχαριστώ πολύ. Έχουμε μία ευκαιρία, τις επόμενες ημέρες, σε ένα πράγματι πολυσέλιδο νομοσχέδιο, με πάρα πολλές θεματικές, με μια αρχική παραδοχή, ότι τα επόμενα νομοσχέδια, που θα έχετε από το Υπουργείο Παιδείας, θα είναι πιο καθαρά σε περιεχόμενο. Αντιλαμβάνεστε η χρονική στιγμή, ο χρονισμός της έλευσης μας στο Υπουργείο και πάρα πολλές πράγματι, απαιτητικές, θα έλεγα, συνθήκες, εξωγενείς παράγοντες, όπως πράγματα τα οποία συμβαίνουν και χρειάζεται άμεση αντίδραση, αλλά και πράγματα, που έχουν άμεση απαίτηση διευκρίνισης, μας φέρνουν σε αυτό το πολυσέλιδο νομοσχέδιο.

Ξεκινώ, γιατί σέβομαι απόλυτα τη λειτουργία της Επιτροπής. Είχαμε μια εξαιρετική συζήτηση και την προηγούμενη βδομάδα, κάποιες ημέρες πριν, για τον τρόπο εισαγωγής των παιδιών, για το τι θα σήμαινε το εθνικό απολυτήριο και από εμάς έχετε εδώ τη δέσμευση, κύριε Πρόεδρε, έτσι ώστε και στα επόμενα νομοσχέδια να φροντίσουμε όσο γίνεται το κομμάτι της θεματικής συνάφειας να μπορεί να υπηρετείται.

Επειδή όμως, είμαι άνθρωπος του Υπουργείου Παιδείας, έχω υπηρετήσει και ως υπάλληλος και ως εκπαιδευτικός και τώρα έχω την ιδιαίτερη τιμή, πριν Υφυπουργός και τώρα Υπουργός να σας πω, ότι είναι τόσο κατακερματισμένη η νομοθεσία μας, σε τόσα πολλά νομοθετήματα, που πολλές φορές χρειάζεται να ερχόμαστε και να τα επισκεπτόμαστε ξανά, βλέποντας τον νόμο, βλέποντας διατάξεις και να πρέπει να κάνουμε σημαντικές προσθήκες.

Άρα, ναι, πιο καθαρά νομοσχέδια, δέσμευση, ως προς αυτό. Πολύ μεγάλο, πολλές θεματικές, επαναλαμβάνω, είναι η χρονική στιγμή, προς το τέλος και του Ιουλίου, που πολλές φορές βλέπετε νομοσχέδια με πολυθεματικότητα. Δέσμευση στα αμέσως επόμενα, για την επαγγελματική εκπαίδευση, με τις επαγγελματικές ακαδημίες, όπως το κομμάτι της ΑΣΚΤ, των παραστατικών τεχνών, πολύ σημαντικό νομοθέτημα, που θα έρθει και αυτό ελπίζουμε τέλος Σεπτεμβρίου ή και το κομμάτι της ΑΣΠΑΙΤΕ, να έχουμε, θα έλεγα, πριν ξαναπάμε στην Πρωτοβάθμια και Δευτεροβάθμια, όλη αυτή τη δυνατότητα να τα μελετάμε καλύτερα και εις βάθος. Είναι σημαντικό να ξεκινήσω με αυτό.

Θα αφήσω τα συγχαρητήρια για τα παιδιά μας προς το τέλος και με έναν πιο προσωπικό τόνο, ξεκινώντας με πολλή προσοχή, που παρακολούθησα και θα παρακολουθήσω δια ζώσης, τις επόμενες ημέρες, όσο επιτρέπει το πρόγραμμα, ελπίζω σε όλες τις συνεδριάσεις, τις τοποθετήσεις των Κομμάτων, των Αγορητριών και Αγορητών, αλλά και των Εισηγητών και βέβαια, των ομιλητριών και ομιλητών, που θέλουν να συνδράμουν στη συγκεκριμένη συζήτηση. Είμαι σίγουρη ότι τις επόμενες μέρες θα έχουμε την ευκαιρία να ακούσουμε πολλές και πολλούς περισσότερους εκπροσώπους Κομμάτων, ειδικά όταν πάμε και στην Ολομέλεια.

Νομίζω ότι αποδεικνύει και τον θεσμικό και πολιτικό χαρακτήρα του νομοσχεδίου και ελπίζω, ότι όποιος το διαβάσει, θα έλεγα, με ψυχραιμία και απόσταση, ίσως και από το βιωματικό κομμάτι, θα δει, ότι πράγματι πολλά άρθρα αυτού του νομοσχεδίου επιχειρούν να απαντήσουν σε πραγματικές ανάγκες της εκπαιδευτικής κοινότητας, μαθητριών και μαθητών, φοιτητριών και φοιτητών, εκπαιδευτικών, αλλά και των οικογενειών τους.

Ένα νομοσχέδιο, το οποίο, όπως αναφέρθηκε και πριν, και βέβαια και με κριτικό τόνο ή και θετικό τόνο, πατά πάνω σε στέρεες βάσεις, που θεμελίωσαν και οι προκάτοχοί μου -τους ευχαριστώ και την Νίκη Κεραμέως, που συνεργαστήκαμε και τον Κυριάκο Πιερρακάκη. Μας κληροδότησαν πράγματα, τα οποία ερχόμαστε, αυτή τη στιγμή, να ενισχύσουμε ή και να διευκρινίσουμε ζητήματα ή να αποκαταστήσουμε. Δική μας δουλειά είναι και υποχρέωση να οικοδομήσουμε πάνω σ΄ αυτό το έργο, με συνέπεια και τόλμη και να κάνουμε και τολμηρές τομές, όπου είναι απαραίτητο και να λάβουμε και όποια πρόνοια χρειάζεται, για να διασφαλίσουμε ότι οι μεταρρυθμίσεις θα εφαρμοστούν και θα γίνουν πράξη.

Εδώ, μπροστά σας, έχετε έναν άνθρωπο, ο οποίος πολλές φορές -νομίζω το έχετε παρακολουθήσει και στην Ολομέλεια - δεν έχει φοβηθεί να πει ότι παλιά νομοθετήματα, παλιούς νόμους, τα συνεχίσαμε και όχι μόνο τα συνεχίσαμε, αλλά πατήσαμε και πάνω σε αυτά. Όταν μιλάμε για τους ψυχολόγους και κοινωνικούς λειτουργούς, νομίζω, είναι περίπου η 20η φορά, που λέω ότι το βρήκα αυτό από το ΣΥΡΙΖΑ στα ΕΠΑΛ και πάνω σε αυτό έγινε η πρόταση - και είμαι υπερήφανη, που βάλαμε αυτή την υπογραφή στην Υπουργική Απόφαση- να προστεθούν οι ψυχολόγοι και οι κοινωνικοί λειτουργοί στα γενικά σχολεία. Αυτό είναι κάτι, το οποίο νομίζω μπορούμε να το αξιοποιούμε στην εκπαίδευση.

 Επαναλαμβάνω και θα το λέω συνέχεια, δεν θεωρούμε ότι είναι ένας προνομιακός χώρος, για να έρθουμε απαραίτητα να εφαρμόσουμε την πολιτική μας διαμάχη. Προφανώς, υπάρχουν ιδεολογικές διαφορές και προφανώς αυτές αποτυπώνονται, πολλές φορές και σε λέξεις, που ελπίζουμε να γίνουν και πράξεις. Αλλά ξεκινάμε από μια αρχή, ότι εδώ είμαστε για τα παιδιά. Γι’ αυτά τα παιδιά, τα οποία έκαναν αυτές τις πολυετείς, αφοσιωμένες –αυτοί, οι γονείς τους, οι δάσκαλοί τους, σε όλες τις βαθμίδες – προσπάθειες, για να λάβουν αυτά τα αποτελέσματα, που έλαβαν χθες ή τις αποφάσεις, που θα πρέπει να πάρουν από σήμερα και μετά, για το τι θα ήθελαν να κάνουν.

Εμείς θα πρέπει να είμαστε εδώ, για να τους δώσουμε επιλογές και αυτό το βλέπουμε, ως ένα οδοδείκτη, στο Υπουργείο Παιδείας, για τις περισσότερες καλύτερες επιλογές και ελπίζουμε ότι και τα επόμενα νομοσχέδια θα διευρύνουν αυτές τις επιλογές. Αυτό, λοιπόν, θα έλεγα ότι είναι μια δέσμευση, την οποία και εγώ προσωπικά φέρνω σε εσάς.

Έχουμε, λοιπόν, έναν πρώτο νόμο. Πράγματι, είναι ένα πολυνομοσχέδιο, έχει χαρακτηριστεί με πολλούς τρόπους, έχει πάρα πολλές διατάξεις, είναι πολυσέλιδο, χρειάζεται μελέτη και βέβαια, πάρα πολλές εκφάνσεις και διαβαθμίσεις. Καλύπτει το φάσμα της δημόσιας εκπαίδευσης από τη σχολική ηλικία, μέχρι το πανεπιστήμιο, από τις σχολικές μονάδες μέχρι τις επαγγελματικές διαδρομές και όπως θα διαπιστώσετε, είναι πλήρως ενταγμένο, σε ένα πλαίσιο εκπαιδευτικής πολιτικής, κτισμένο επί αρχών, θα έλεγα, κύριε Υφυπουργέ και κρινόμενο επί πεπραγμένων. Μιας πολιτικής, που συνδυάζει ποιότητα και ισότητα, γνώση και καινοτομία, ελευθερία και μια αγαπημένη λέξη, που χρησιμοποιήθηκε σήμερα και «λογοδοσία».

Ξεκινώ με ένα εμβληματικό και συμβολικά φορτισμένο Κεφάλαιο του νομοσχεδίου, την αναγνώριση της Ιεράς Μονής Σινά, ως Νομικού Προσώπου Δημοσίου Δικαίου, στην Ελλάδα. Τοποθετηθήκατε όλοι, βλέπω ότι προφανώς υπάρχει μια ανάγκη να μιλήσουμε γι’ αυτό, ακόμη πιο αναλυτικά, για την τεκμηρίωση της ανάγκης, αλλά και τις εξελίξεις επί της διαπραγμάτευσης, που αυτή τη στιγμή, πράγματι, γίνεται από το Υπουργείο Εξωτερικών. Είμαστε σε πολύ στενή επαφή, συνεργασία και θα έλεγα συνεχή ανταλλαγή απόψεων, με το Υπουργείο Εξωτερικών, με τον κ. Γεραπετρίτη, με την κυρία Παπαδοπούλου, με όλους όσους αυτή τη στιγμή είναι κοντά στο θέμα. Ο κ. Καλαντζής συνεργαζόταν και πριν, έχει παραστεί ο ίδιος σε συναντήσεις, που έχουν γίνει επί Αιγυπτιακού εδάφους, άρα νομίζω ότι έχουμε να σας πούμε πολλά και ενδιαφέροντα. Η αλήθεια είναι ότι είναι εν εξελίξει, όπως είπαμε, αυτή η διαπραγμάτευση, για εμάς, όμως, ήταν πρώτιστης σημασίας και προτεραιότητας να έρθει ακριβώς αυτή η σύσταση Νομικού Προσώπου Δημοσίου Δικαίου, όχι ερήμην, όμως και του παρισταμένου, τη Δευτέρα, Ηγουμένου της Μονής, ο οποίος, προφανώς, θα τοποθετηθεί επί των εδαφίων του συγκεκριμένου νομοσχεδίου.

Σημαντική παρέμβαση έρχεται τη στιγμή, που έχει ωριμάσει και με απαραίτητες νομοτεχνικές διορθώσεις και βελτιώσεις, οι οποίες από την αρχική παρουσίαση στο τέλος του Φεβρουαρίου -μετά έγινε ο ανασχηματισμός- έπρεπε και αυτές να μελετηθούν και προφανώς να έρθουν να προσαρμοστούν ακριβώς σε αυτό, το οποίο θα έπρεπε, με σεβασμό, να φέρουμε μπροστά σας και ελπίζουμε, προφανώς, να το υποστηρίξετε.

Είναι μια ιστορική πρωτοβουλία, διότι αποδίδει, για πρώτη φορά, μετά από 15 αιώνες, σαφή νομική υπόσταση, σε ένα μοναδικό θρησκευτικό και πολιτιστικό θεσμό, με σεβασμό στην αυτονομία και το εκκλησιαστικό καθεστώς. Διαφυλάττουμε, πράγματι, ένα θρησκευτικό, ένα θησαυρό πολιτισμού και πνευματικότητας, που ανήκει σε όλη την ανθρωπότητα και αποδεικνύουμε, βέβαια, ότι η Ελλάδα αποτελεί κοιτίδα της Ορθοδοξίας.

Παράλληλα, με θεσμική σαφήνεια και συνταγματική συνέπεια, εντάσσουμε στο πλαίσιο του ν.4301/2014, την κοινότητα των Αλεβιτών Μπεκτασήδων, το αναφέρατε, της Θράκης. Είναι μια πολύ σημαντική στιγμή. Δεν είναι μεγάλος ο αριθμός, αλλά δεν θα έπρεπε να μιλάμε απαραίτητα για μεγάλους αριθμούς, μιλάμε για δικαίωμα και πραγματική απόδειξη ότι η Ελλάδα σέβεται την άσκηση της θρησκευτικής ελευθερίας. Αναγνωρίζουμε την ύπαρξή τους, ως ειρηνική και πνευματική παρουσία, προστατεύοντας το δικαίωμα στη θρησκευτική αυτοδιάθεση, χωρίς σκιές, χωρίς υπεκφυγές. Δεν χαρίζουμε τίποτα, απλώς εφαρμόζουμε το Σύνταγμα και στέλνουμε και ένα καθαρό μήνυμα, ότι σε μια δημοκρατική πολιτεία, η πίστη δεν αποτελεί εμπόδιο, αποτελεί δικαίωμα.

 Η Ελλάδα μπορεί και οφείλει να είναι φιλόξενη στην πίστη και ακριβής στη θεσμική της λειτουργία και αυτό ακριβώς πράττουμε. Η θρησκευτική ελευθερία, άλλωστε, είναι και θεμέλιο του κράτους δικαίου και της δημοκρατικής μας τάξης. Είναι η δημοκρατία μας, που γιορτάσαμε χθες, τιμούμε κάθε μέρα και για το λόγο αυτόν προχωρούμε και σε μια σειρά παρεμβάσεων, εντός της ελληνικής έννομης τάξης, μέχρι πρότινος, με διατάξεις εποχής του περασμένου αιώνα και το ξέρετε, γεννούσε ανασφάλεια, σε σχέση με τα βασικά δικαιώματα των θρησκευτικών κοινοτήτων, αλλά και των τοπικών κοινωνιών.

Σήμερα, προχωράμε σε ένα νέο, ενιαίο, καθαρό και συνταγματικά ευθυγραμμισμένο πλαίσιο, που ενσωματώνει τις αρχές της διαφάνειας και της ίσης μεταχείρισης, διασφαλίζει την ασφάλεια των πολιτών, προστατεύει τη θρησκευτική έκφραση, εξασφαλίζει τη συνύπαρξη και τη συνοχή στις τοπικές κοινωνίες, με τυποποιημένα έγγραφα, σαφείς διαδικασίες, ενιαία καθοδήγηση των αρμόδιων υπηρεσιών και πλήρη νομική κάλυψη.

Πάμε και στο επόμενο εδάφιο, το οποίο ήδη έχετε σχολιάσει, το πώς, δηλαδή, θα καταστήσουμε την αδειοδότηση των χώρων λατρείας σε μια διαδικασία ασφαλή, αξιοπρεπή, σύμφωνη με το Ευρωπαϊκό Δίκαιο, το Σύνταγμα και τις αρχές θρησκευτικής ελευθερίας και του θρησκευτικού πλουραλισμού.

Περνάω τώρα στα θέματα, τα οποία θίξατε με περισσότερη, θα έλεγα, ένταση, αλλά και ήταν βέβαιο, ότι αυτή τη στιγμή γεννούν ένα διάλογο, ο οποίος έχει πάρα πολλές απόψεις, για το θέμα των Πανεπιστημίων. Το ελληνικό δημόσιο πανεπιστήμιο, αυτό από το οποίο περήφανα αποφοίτησα και στο προπτυχιακό και στο μεταπτυχιακό μου, με ανάμεικτες θα σας έλεγα αναμνήσεις και ανάμεικτες στιγμές και εικόνες, από τη Φιλοσοφική Σχολή Αθηνών. Θυμάμαι ακόμα, κύριε Συρίγο, τις φοιτητικές εκλογές, που με κυνηγούσαν κάποιοι να σπάσουν το αυτοκίνητό μου, έχοντας, όμως, μια απόλυτα ειρηνική πραγματικότητα, χωρίς κανένα πρόβλημα στο μεταπτυχιακό ή στο δεύτερο μεταπτυχιακό. Ανάμεικτες, αλλά υπαρκτές πραγματικότητες στο ελληνικό πανεπιστήμιο, τις οποίες τις έχουμε ζήσει, δεν τις μεταφέρουμε,για να ποινικοποιήσουμε ή για να κινδυνολογήσουμε, τις ζήσαμε στο πετσί μας, όταν κάποιος δεν μας άφηνε να μιλήσουμε στηΦιλοσοφική, τις ζήσαμε στο πετσί μας, όταν βρίσκαμε σπασμένα τα παράθυρά μας, έξω από το Πανεπιστήμιο.

Αυτή δεν ήταν, όμως, η πραγματικότητα της καθημερινότητας, αυτή ήταν η εξαίρεση. Αυτή την εξαίρεση πρέπει, αυτή τη στιγμή, να απεμπολήσουμε, έτσι ώστε να μην έχει κανείς το δικαίωμα να έρθει και να ψέξει το ελληνικό δημόσιο πανεπιστήμιο, τον άξιο πανεπιστημιακό, αλλά και το παιδί, που χτες, με δάκρυα, έλαβε το μήνυμα για την επιτυχή είσοδο του στο πανεπιστήμιο. Αυτό ερχόμαστε να κάνουμε, να αποκλείσουμε αυτές τις φωνές, που δεν θα ήθελαν ένα δυνατό δημόσιο πανεπιστήμιο και θα επανέλθω σε αυτό, με στοιχεία, γιατί η προστασία δεν μπορεί να είναι θεωρητική, πρέπει να είναι έμπρακτη.

Είναι η χρηματοδότηση, είναι ο διορισμός μελών ΔΕΠ, είναι και περαιτέρω προγράμματα διεθνοποίησης, ενίσχυσης, που όσοι εδώ πέρα ούτως ή άλλως άξια εκπροσωπείτε και την πανεπιστημιακή κοινότητα, ξέρετε ότι ανοίγει το ελληνικό δημόσιο πανεπιστήμιο τα φτερά του και με τα χρήματα ακόμα και της Ε.Ε. , του Ταμείου Ανάκαμψης, επιτρέπεται, αυτή τη στιγμή, να συμπράττει με πολύ δυνατά ιδρύματα από το εξωτερικό.

Αυτό θα συνεχίσουμε να το ενισχύουμε, είναι η υπόσχεσή μας, οι ερευνητές αντίστοιχα, τα Πανεπιστήμια Αριστείας, όπως λέγονται, ο εξοπλισμός, ο οποίος έχει αυτή τη στιγμή ενισχυθεί. Θα πούμε περισσότερα, όμως, για να μην κουράσω, από τη συζήτηση κατ’ άρθρον και μετά, από τη Δευτέρα και μετά, ακούγοντας, βέβαια και τους φορείς και κάνοντας αυτόν τον υγιή διάλογο ανταλλαγής απόψεων, που σίγουρα δεν μπορεί πάντα να είμαστε σε συμφωνία.

Με γνώμονα, λοιπόν, τη θεσμική ασφάλεια, τη λογοδοσία και την ακαδημαϊκή φοιτητική και εν τέλει κοινωνική πρόοδο, απαντάμε σε ένα διαχρονικό αίτημα της κοινωνίας, να σταματήσει το πανεπιστήμιο, τις λίγες περιπτώσεις, λιγότερες από αυτές, που έχουμε, από το 2019 και μετά. Είναι αλήθεια, ότι έχουμε μια πολύ σημαντική απομείωση των περιστατικών βίας, όπως, επίσης, έχουμε και την απομάκρυνση καταληψιών, οι οποίοι παράνομα βρισκόντουσαν, μέσα στον πανεπιστημιακό χώρο. Αυτή τη στιγμή, έχουμε μια πραγματικότητα, ότι μπορούμε να ξαναπάμε στο κτίριο της Νομικής, στον παραπλήσιο φροντισμένο χώρο και να καθίσουμε σε έναν χώρο άρτιο, αυτή τη στιγμή, κάτι που δεν μπορούσαμε να το κάνουμε, πριν από λίγες ημέρες. Δίπλα στο παλιό κτίριο, που ήταν τόσα χρόνια κατειλημμένο, να υπάρχει ένας χώρος, ο οποίος μπορεί να φροντίζει τα παιδιά, ένα ιατρείο ή να μπορεί να αποδοθεί πάλι στην ακαδημαϊκή κοινότητα, κύριε Πρόεδρε, ο παραπλήσιος χώρος, όπου μπορούν να γίνονται μαθήματα, να γίνονται ερευνητικές παρουσιάσεις ή μπορούν να γίνονται σεμινάρια.

Αυτή είναι η ουσία της ελευθερίας εν τέλει και της αυτοδιοίκησης του πανεπιστημίου, η πραγματική αποκατάσταση του ασύλου και η πραγματική αποκατάσταση της ελευθερίας, μέσα ακριβώς σε αυτόν τον ιερό χώρο του πανεπιστημίου. Να διασφαλίζεται, λοιπόν, η ακαδημαϊκή λειτουργία, η ανεμπόδιστη άσκηση της ελευθερίας του λόγου, αυτό το οποίο όλοι επιθυμούμε.

Καθιερώνεται η ποινική προστασία της ακαδημαϊκής λειτουργίας, εντάσσοντας ρητά την έννοια της διατάραξης υπηρεσίας, ένα μηχανισμό άμεσης αναστολής φοιτητικής ιδιότητας, στις περιπτώσεις, που έχει προηγηθεί - και επαναλαμβάνω γιατί είναι σημαντικό- η εισαγγελική απόφαση για περιοριστικούς όρους. Δεν μιλάμε για αυθαίρετες αποφάσεις, μιλάμε για προϋπόθεση της ήδη εισαγγελικής απόφασης.

 Ο σεβασμός στο αυτοδιοίκητο και η συνεργασία με τα ΑΕΙ είναι στον πυρήνα όλων των πρωτοβουλιών. Αυτά τα οποία συζητάμε, τα είχαμε συζητήσει και μπροστά στον Πρωθυπουργό, με τη Σύνοδο Πρυτάνεων. Πράγματι, οι άνθρωποι εξέφρασαν τον προβληματισμό τους, στην πρόσφατη Σύνοδο Πρυτάνεων, περί του νομοσχεδίου, σε αυτό το κομμάτι, στο θέμα της ασφάλειας, για την εφαρμογή, για την υλοποίηση. Συγχρόνως, όμως, λάβαμε υπόψη και τις προτάσεις, τις οποίες μας έφεραν στο τραπέζι, για τη λειτουργία του πειθαρχικού.

Σε πολλά πανεπιστήμια και το ξέρετε, υπήρχε αδυναμία στο να μπορέσει να συγκροτηθεί το πειθαρχικό, έτσι ώστε να μπορέσει να πάρει αποφάσεις, που ήθελαν οι άνθρωποι και έπρεπε να πάρουν για τη διαβάθμιση ορισμένων περιστατικών, που υπήρχαν μέσα στο πανεπιστήμιο. Άρα, κάναμε πράξη αυτό το «ένα πειθαρχικό, ανά πανεπιστήμιο», για να διευκολυνθεί η λειτουργία του. Ελεγχόμενη πρόσβαση και όχι ένα ενιαίο σύστημα, γιατί, προφανώς, κάθε κτίριο είναι διαφορετικό. Όταν έχεις ένα campus να προστατεύσεις, όπως στη Θεσσαλονίκη, που είναι τεράστιοι οι χώροι, όπως και στο ΕΚΠΑ, που είναι διαφορετικό το κτίριο της Νομικής, στην Αθήνα, από το ΟΠΑ, δεν έχουν τα ίδια χαρακτηριστικά, τις ίδιες ανάγκες. Εδώ λέμε, με το σχέδιο ασφάλειας, στο οποίο δίνουμε και ένα μήνα παραπάνω. Τα περισσότερα πανεπιστήμια, ούτως ή άλλως, το έχουν ήδη καταθέσει, έχει γίνει η επικαιροποίηση, να πάμε να δούμε πώς θα γίνει καλύτερα αυτή η ελεγχόμενη είσοδος, χωρίς, όμως, να χάνεται ούτε η ελευθερία κινήσεων ούτε να υπάρχουν οι κάμερες, μέσα σε χώρους, όπου γίνονται οι διδασκαλίες. Δεν επιτρέπεται αυτό, πρώτα απ’ όλα, να γίνει. Είναι μόνο σε χώρους, οι οποίοι είναι κοινόχρηστοι. Δεν μπορείς να βάλεις και δεν επιτρέπεται να μπει κάμερα, εκεί. Η Αρχή για τα Προσωπικά Δεδομένα θα μας το έλεγε, ότι δεν θα μπορούσαμε ούτως ή άλλως να το κάνουμε.

Άρα, όλο αυτό σημαίνει ότι ερχόμαστε να δώσουμε ένα πλήρες πλαίσιο, όπως αυτό έτσι προστίθεται και από την αποζημιωτική διαδικασία, που ενεργοποιείται αυτόματα, όταν διαπιστωθεί σημαντική ζημιά στην πανεπιστημιακή περιουσία, με άμεσο καταλογισμό στους υπαίτιους, με χρονική εγγύτητα και σύνδεση με τη ζημιογόνο συμπεριφορά και βέβαια, το Παρατηρητήριο για την Ασφάλεια, το οποίο θα θέλαμε, να σας πω την αλήθεια, να μην έχει πολλή δουλειά και θα θέλαμε να μην έχει και πολλά περιστατικά αυτή η λειτουργία της πλατφόρμας καταγραφής, αλλά θέλουμε να παρατηρούμε πώς εφαρμόζεται αυτό, γιατί θα έρθετε, μετά από δύο χρόνια, όσοι είμαστε εδώ και θα ρωτήσετε και πολύ καλά θα κάνετε, τι έχει γίνει τα τελευταία δύο χρόνια. Αν έχει γίνει ένα συμβάν, έγινε κάτι σε μια σχολή, το παρακολουθείτε; Έχουν αποδοθεί ευθύνες εκεί που πρέπει; Γιατί φαντάζομαι ότι θα θέλουμε όλοι μας, όταν ψηφίζεται ένας νόμος, να παρακολουθούμε την υλοποίηση του. Το Παρατηρητήριο έρχεται ακριβώς να κάνει αυτό, να παρακολουθεί, να εποπτεύει, να επιβλέπει την παρακολούθηση των συμβάντων, την πορεία και ελπίζουμε να μην χρειάζεται να ενεργοποιηθεί, αλλά θα υπάρχει και αυτό είναι δέσμευση.

Άρα, το ελληνικό πανεπιστήμιο δεν μπορεί και δεν πρέπει να λειτουργεί, υπό καθεστώς φόβου ανομίας και βίας. Επειδή μιλήσαμε για το φόβο, που κάποιος μπορεί να νιώσει από το νομοσχέδιο, ας μιλήσουμε και για τον φόβο αυτού του παιδιού, που μπορεί να φοβάται να πάει στο πανεπιστήμιο του, όταν μπορεί, εκείνη τη στιγμή, να υπάρχει ένα περιστατικό βίας. Ας μιλήσουμε και για το φόβο ενός παιδιού, που μπορεί, σε πιο ευάλωτες σχολές, σε σκηνές βίας, να αποτρέπει ένα παιδί ή να δημιουργεί φόβο σε νεαρά κορίτσια ή νεαρά αγόρια να μπορούν να πράττουν αυτό, το οποίο πρέπει, με απόλυτη ελευθερία, να παρίστανται, να συμμετέχουν και λίγο πιο αργά και στα μαθήματα, που μπορεί να γίνονται στις 7 και 8 η ώρα το βράδυ. Άρα και ο φόβος θα πρέπει, οπωσδήποτε, να εξαλειφθεί και σ’ αυτά τα παιδιά και πρέπει να τους προστατεύσουμε όλους. Αυτό είναι το θέμα. Είναι προστασία.

Άρα, ένα πολιτικό μήνυμα της πολιτείας είναι ότι πραγματικά ενισχύεται η θεσμική αξιοπιστία του πανεπιστημίου και πραγματικά δίνει τα μέσα και με το χρηματοδοτικό εργαλείο, το οποίο δεσμευόμαστε, στα πανεπιστήμια να έχουμε, έτσι ώστε ό,τι αποφασίσουμε μαζί ότι χρειάζεται για να εφαρμοστεί, να υπάρχουν και τα μέσα, έτσι ώστε να μπορέσει να εφαρμοστεί. Δεν λέμε στο πανεπιστήμιο απλά, αυτή είναι η εντολή «κάν’ το». Είμαστε εδώ να εξαντλήσουμε όποιο χρηματοδοτικό εργαλείο χρειάζεται, έτσι ώστε να μπορέσει να το κάνει, χωρίς, όμως, να απομειώνεται ποτέ η υποχρέωσή μας. Και ποια είναι αυτή; Να συνεχίσουμε για διορισμό μελών ΔΕΠ. Αυτό είναι για μας το επίκεντρο της προσπάθειας, να συνεχίζουμε την αύξηση προϋπολογισμού, σε τακτικό προϋπολογισμό, να βρίσκουμε τα μέσα, έτσι ώστε να βελτιώνουμε τις εστίες και τη φοιτητική μέριμνα και σε αυτό θα είμαι πολύ πιο συγκεκριμένη από τη Δευτέρα και μετά και να μπορεί πραγματικά το πανεπιστήμιο να ζει μια κατάσταση, μια καθημερινότητα, μια ζώσα καθημερινότητα ανάπτυξης και ελευθερίας.

Πηγαίνω στο κομμάτι του μηχανισμού της δεύτερης ευκαιρίας, της τελευταίας ευκαιρίας, όπως είχε ειπωθεί, με τον απαραίτητο διαχωρισμό, ακριβώς όπως ζήτησαν οι γυναίκες και οι άντρες πρυτάνεις. Στη Σύνοδο των Πρυτάνεων, είχαν συζητηθεί, με τον Κυριάκο Πιερρακάκη, τότε, στον Μυστρά και αν θυμάστε, είχε υπάρξει, θα έλεγα, μία συναντίληψη σε αυτό το θέμα, για το διαχωρισμό ενεργού και ανενεργού φοιτητή-φοιτήτριας. Και εδώ κάναμε τις απαραίτητες αλλαγές, έτσι ώστε σε αυτή την πάγια διάταξη, όταν κάποιος πλησιάζει και δεν πήγαμε στο 75% που ακούσαμε τη διαβούλευση, ρίξαμε ούτως η άλλως το ποσοστό για τις μονάδες. Το ποσοστό θα είναι 70% και αντί να έχεις δύο επιτυχείς παρουσίες, τα τελευταία δύο χρόνια, σε μια εξέταση, στην πρακτική σου, λέμε «μία» να γίνεται επιτυχώς, οι πρυτάνεις μας είχαν πει δυο, αν γίνεται, ώστε να είναι απλή παρουσία.

 Είπαμε να κρατήσουμε την μια επιτυχή τουλάχιστον, που έτσι παρουσίασε εξέταση και οι υπόλοιπες θα έλεγα, είναι πολύ θετικές πρόνοιες για τους συμπολίτες μας με αναπηρία. Δεν διαγράφεται για τους συμπολίτες μας με αναπηρία με πιστοποιημένη ούτως η άλλως και διαπιστωμένη η αναπηρία άνω του 50%. Θεωρώ, ότι ήταν κάτι, το οποίο ήταν αυτονόητο, όπως επίσης η δυνατότητα για τη μερική φοίτηση, αλλά και τη διακοπή της φοίτησης για πολλές ομάδες συμπολιτών μας, που έχουν αντικειμενικό ζήτημα. Μια νέα μαμά, ο πατέρας και το θέμα της γονεϊκότητας για εμάς έχει αξία, παιδιά τα οποία διακρίνονται στα αθλήματα τους και πρέπει να διακόψουν. Εάν ήταν εδώ ο Γιώργος Μαυρωτάς, θα μας έλεγε ή ο Υπουργός Γιάννης Βρούτσης, για την ανάγκη των αθλητών και των αθλητριών, οι οποίοι διακρίνονται και πολλές φορές χρειάζεται να είναι μακριά από την πανεπιστημιακή πραγματικότητα.

 Όπως επίσης και άλλες περιπτώσεις των εργαζομένων από κάποιο ωράριο και πάνω, που τα παιδιά αντικειμενικά έχουν ζήτημα, ώστε να μπορέσουν να ολοκληρώσουν τις σπουδές τους. Ένα τελευταίο, λοιπόν, παράθυρο, σε πάγια διάταξη για τους ενεργούς, που μπορεί να αποδειχθεί ότι είναι ακόμα ενεργοί φοιτητές, ξεκαθαρίζοντας την κατάσταση και νομίζω είναι σημαντικό και στο διοικητικό κομμάτι, αλλά και στο προφίλ κάθε πανεπιστημιακής σχολής, ώστε να ξέρουμε ποιοι είναι οι φοιτητές μας και οι φοιτήτριες μας, οι οποίες ή οι οποίοι φοιτούν ενεργά και ποιοι όχι.

Λοιπόν, θωρακίζουμε το δικαίωμα στη γνώση και σε όσους συνδυάζουν τις σπουδές τους, με τη δύσκολη καθημερινότητα και με την προσωπική και κοινωνική υποχρέωση, με τα δύο ευέλικτα εργαλεία, όπως είπαμε. Τη μερική φοίτηση, αλλά και τη διακοπή σπουδών και βέβαια, όπως είπαμε, δίνοντας την ευκαιρία για τους φοιτητές και τις φοιτήτριες, οι οποίοι βρίσκονται κοντά στην στη λήψη του πτυχίου τους. Να μην ξεχάσω κάτι, το οποίο είναι πολύ σημαντικό, γιατί βλέπω ότι γίνεται πολλή συζήτηση τώρα τελευταία και μάλιστα και με ανακοινώσεις, που έχουν γίνει και από τα Κόμματα για μία διαστρέβλωση δήλωσής μου, για τα περιφερειακά πανεπιστήμια. Τα πιστεύω τα περιφερειακά πανεπιστήμια, θα συνεχίσουμε να τα χρηματοδοτούμε όσο γίνεται παραπάνω, θα συνεχίζουμε και θα ενισχύουμε τη λειτουργία, την ανακατασκευή ή και την κατασκευή των περιφερειακών εστιών, για να μπορεί η φοιτητική μέριμνα να είναι ακόμη πιο ολοκληρωμένη εκεί.

 Όπως επίσης δίνουμε και ένα επόμενο εργαλείο, με την αύξηση της δυνατότητας, ως προς τις κατατακτήριες εξετάσεις. Αν θέλει κάποιο περιφερειακό πανεπιστήμιο στο 30% να μπορεί να δεχτεί φοιτήτριες και φοιτητές στις κατατακτήριες εξετάσεις. Έμπρακτα, λοιπόν, με αποδείξεις, αναβάθμιση και ενίσχυση των περιφερειακών, σε μια πράγματι δύσκολη συγκυρία και απαιτητική για την ελληνική οικογένεια, η οποία έπρεπε να κάνει το παιδί της επιλογές, για να σπουδάσει, εκεί που επιθυμεί. Από την άλλη, εμείς θα πρέπει να συνεχίσουμε να εξαντλούμε τις δυνατότητες και να ενισχύουμε αυτό. Γι’ αυτό και διπλασιάσαμε το φοιτητικό επίδομα στέγασης, γι’ αυτό, όταν είσαι σε περιφερειακό πανεπιστήμιο και συγκατοικείς με φοιτήτρια-συμφοιτητή, έχεις από 2.500 ευρώ, άρα 5.000 ευρώ το χρόνο και ενισχυμένο, όπως είπαμε, για το περιφερειακό.

Μάλιστα, έκανες Νίκο κάτι πολύ καλό, για τα όρια, ως προς τη δυνατότητα λήψης του φοιτητικού επιδόματος. Όμως, να ενημερώσουμε λίγο τη Βουλή για την αλλαγή.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Υπουργέ. Μέχρι τώρα, τι ίσχυε, εκτός του πολεοδομικού συγκροτήματος Αθηνών και Θεσσαλονίκης; ‘Ότι παίρνω το επίδομα, εάν νοικιάζω στα όρια του δήμου, που υπάρχει η σχολή μου. Τώρα, πάμε στα όρια της περιφερειακής ενότητας. Επομένως, μπορώ να μένω στο Άργος και να σπουδάζω στο Ναύπλιο, να μένω στην Καλαμάτα, να σπουδάζω στην Καλαμάτα και να μένω στο Δήμο Μεσσήνης, που τον χωρίζει ένας δρόμος. Σας ευχαριστώ.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Να κλείσω με το πανεπιστήμιο, θυμίζοντας και τη ρεαλιστική δυνατότητα επανεισδοχής, μέσω των κατατακτηρίων, ειδικά για φοιτήτριες και φοιτητές, που έχουν περάσει ένα μεγάλο μέρος της διαδρομής και ένα μεγάλο κομμάτι των μονάδων τους. Άρα, κανείς δεν τιμωρείται έτσι για τη δυσκολία της ζωής, αλλά κρίνεται ισότιμα, με δεδομένο σοφή και δίκαιο τρόπο, με επιείκεια και χωρίς αιφνιδιασμό.

Πάω τώρα στο σχολείο. Επέκταση της δυνατότητας παράλληλης στήριξης και στο ολοήμερο σχολείο. Δεν το είχαμε, μέχρι τώρα, αλλά είναι σημαντικό. Θα βλέπουμε τους αριθμούς των αιτημάτων για παράλληλη στήριξη να αυξάνουν πάρα πολύ.

Από τη στιγμή που πέρασε, όμως, ο νόμος της Μαριέττας Γιαννάκου, το 2008, χρόνο με το χρόνο, τα αιτήματα που περνάνε στα ΚΕ.Δ.Α.Σ.Υ. *(Κέντρα Διεπιστημονικής Αξιολόγησης, Συμβουλευτικής και Υποστήριξης*) και οι εγκρίσεις, που δίνονται μέσω των ΚΕ.Δ.Α.Σ.Υ., θα είναι συνεχώς αυξανόμενα. Είναι μια πραγματικότητα. Το επεκτείνουμε για το ολοήμερο, ενώ θεσμοθετούμε Τμήματα Ένταξης στα Επαγγελματικά Λύκεια.

Το ανέφερε ο κ. Καπετάνος, έλπιζα να το είχατε προσέξει. Θα σας το θυμίσω. Χθες μόνο βγήκε η Υπουργική Απόφαση, η οποία για πρώτη φορά ιδρύει τόσα πολλά Τμήματα Ένταξης, σε όλη την Ελλάδα. Δεν έχει υπάρξει ξανά.

Και ευχαριστώ το Υπουργείο Οικονομικών. Ευχαριστώ και τον Θάνο Πετραλιά, ο οποίος -πέραν των Υπηρεσιών μας- έκανε τόσο μεγάλη δουλειά, που συνυπέγραψε και έδωσε και αυτός την έγκρισή του, για να έχουμε αυτό το χαρμόσυνο νέο, αυτή τη στιγμή, για τόσα σχολεία. Το ξεκινάμε από το νηπιαγωγείο και το φτάνουμε μέχρι το Επαγγελματικό Λύκειο. Δεν έχει γίνει ξανά και σάς καλώ πραγματικά να το ψάξετε. Δεν έχει υπάρξει τόσο μαζική ίδρυση Τμημάτων Ένταξης.

Βοηθάει πάρα πολύ στο κομμάτι της συμπεριληπτικής εκπαίδευσης. Είναι μια πραγματική αναπνοή για την οικογένεια και για το σχολείο, για να μπορέσει έτσι να υπάρχει αυτή η πολύ καλή και ομαλή λειτουργία του παιδιού με μαθησιακές δυσκολίες, μέσα στο Γενικό Σχολείο.

Και εδώ πρέπει να κάνουμε ιδιαίτερη κουβέντα, μια μέρα. Το ζητώ, κύριε Πρόεδρε. Το είπαμε και την προηγούμενη φορά. Μια ιδιαίτερη κουβέντα για την Ειδική Αγωγή, την εκπαίδευση ή τη συνύπαρξη των παιδιών, στο Γενικό Σχολείο, που μπορεί να χρειάζονται παράλληλη στήριξη ή να είναι στο Τμήμα Ένταξης. Αυτό, λοιπόν, είναι κάτι για μας πολύ σημαντικό.

Χρηματοδοτούμε - το ξέρετε από το άρθρο, το οποίο θα κριθείτε, με το καλό, να ψηφίσετε- τον Κρατικό Προϋπολογισμό για τα βιβλία των ξένων γλωσσών, για να εξασφαλίσουμε συνέχεια και καθολική κάλυψη. Ξέρετε ότι, πολλές φορές, διακυβεύεται αυτό για να έχουν όλα τα παιδιά το βιβλίο τους, ειδικά στην δευτεροβάθμια.

Και ενισχύουμε τα Πρότυπα και Πειραματικά, παρατείνοντας τη θητεία των εκπαιδευτικών και δημιουργώντας ένα μηχανισμό διάχυσης καλών πρακτικών στο σύστημα.

 Ένα ερώτημα, το οποίο συνέχεια τίθεται και με χαρά να το συζητήσουμε μια μέρα και αναλυτικά - το είπαμε και στην Επιτροπή- είναι: Μα, μια καλή πρακτική είναι μόνο για το Πρότυπο και το Πειραματικό; Έχουμε το θεσμό των Ομίλων. Έχουμε λοιπές καινοτόμες παιδαγωγικές μεθόδους, μέσα στα Πρότυπα και Πειραματικά.

Θα επιχειρήσουμε, και μέσω του ΙΕΠ και της επιμόρφωσης, αυτά να διαχέονται στα υπόλοιπα σχολεία, έτσι ώστε να μην έχουμε μόνο κάποιες μονάδες, τις οποίες πολύ καλά κάναμε και επαναφέραμε -το θέσατε, πριν- στη λειτουργία, τα Πρότυπα και Πειραματικά. Βλέπετε πόσες χιλιάδες μαθητές, χρόνο με το χρόνο, δίνουν. Υπάρχει, λοιπόν, ενεργό ενδιαφέρον ή μπαίνουν στην κλήρωση. Άρα, ενεργό ενδιαφέρον στο να μπορέσουμε να έχουμε και τη διάχυση αυτών των πρακτικών.

Ψηφιοποιούμε τη διοίκηση. Ξέρετε ότι γίνεται μια μεγάλη δουλειά, με το νέο πληροφοριακό σύστημα e-Schools, για πραγματική διαλειτουργικότητα και διαφάνεια.

Στην ψυχοκοινωνική στήριξη -αναφέρθηκε και πριν- προχωράμε σε 700 νέες οργανικές θέσεις εκπαιδευτικών στα ΚΕ.Δ.Α.Σ.Υ. Και αυτό δεν είναι ειρωνικό και δεν είναι υποδεέστερο. Είναι πολύ σημαντικό. Δεν έχει υπάρξει ξανά τόσο μεγάλος αριθμός.

Για τα ΚΕ.Δ.Α.Σ.Υ. θα κάνω και μια ιδιαίτερη αναφορά, τη Δευτέρα.

Επίσης, προσλαμβάνουμε 1.200 νέους επιστήμονες, 600 ψυχολόγους και 600 κοινωνικούς λειτουργούς, που θα καλύψουν πάνω από 3.000 σχολεία.

Από τον ερχόμενο Σεπτέμβριο, ενισχύεται η παροχή σχολικού νοσηλευτή των Υπηρεσιών. Θέλω να κάνω ειδική μνεία, τη Δευτέρα, σε αυτό. Ξέρω ότι έγινε πραγματικά. Ήταν, ίσως, το άρθρο, το οποίο σχολιάστηκε περισσότερο. Να διευκρινίσουμε ακριβώς αυτό που ίσχυε, γιατί υπήρχε ήδη μέσω της Υπουργικής, από το 2018, η δυνατότητα να είσαι σε σχολείο, το οποίο είναι δίπλα ακριβώς, συστεγάζεται.

Και λέμε, τώρα, ακριβώς κάνοντας αποτίμηση και λαμβάνοντας υπόψη και τα σχόλια, ότι από τα 500 μέτρα θα πάμε στα 100 μέτρα. Είναι όμορο, διπλανό. Τα 100 μέτρα είναι ακριβώς δίπλα, αλλά μπορούμε να καλύψουμε και ένα παιδί, το οποίο δεν του δινόταν η ευκαιρία, πέρυσι, να έχει το σχολικό νοσηλευτή ή τη σχολική νοσηλεύτρια. Ξέρετε πολύ καλά, γιατί ξέρω ότι διαβάζετε τα στοιχεία, ότι εξαντλούνται και οι Πίνακες.

Άκουσα «να βελτιώσουμε τις συνθήκες, να βελτιώσουμε τα κίνητρα». Να ενημερώσω, λοιπόν, ότι είναι εν ισχύ Επιτροπή του Υπουργείου Παιδείας με το Υπουργείο Υγείας, έτσι ώστε να μπορέσουν να διευθετηθούν όλα αυτά -τα κριτήρια και το πώς μπορείς να προσλαμβάνεις και όλα αυτά τα χαρακτηριστικά του σχολικού νοσηλευτή ή της σχολικής νοσηλεύτριας- έτσι ώστε να μπορούν να ενισχύονται κάπως και οι Πίνακες.

Είναι πράγματι ένα μεγάλο εγχείρημα, κάθε φορά, όταν βλέπεις ότι εξαντλείται ο Πίνακας. Πώς θα καλύψεις τα υπόλοιπα παιδιά, που μένουν εκτός; Άρα, σάς ζητώ να το στηρίξετε. Ξέρω ότι υπάρχει πολύ μεγάλη αντίδραση. Υπάρχει, όμως, αιτιολόγηση ως προς αυτό.

Έμπρακτη στήριξη και της ελληνόγλωσσης εκπαίδευσης του εξωτερικού. Παρατείνουμε το ειδικό επιμίσθιο για τους Συντονιστές Εκπαίδευσης. Καλά κάνετε και το αναφέρετε το ζήτημα του επιμισθίου. Η στόχευσή μου είναι, αν το πετύχουμε -δεν μπορώ ακόμη να το πω- να πάει και 5ο έτος και για τους εκπαιδευτικούς.

Και επειδή ρωτάτε -και πολύ καλά ρωτάτε- να ξέρετε ότι, φέτος, θα γίνουν επιλογές στελεχών στο Υπουργείο Παιδείας. Έχουμε ξεκινήσει ήδη. Μετά από πόσα χρόνια, κάναμε Προϊσταμένους Εκπαιδευτικών Θεμάτων; Έντεκα χρόνια. Αυτήν τη στιγμή, στις Διευθύνσεις Εκπαίδευσης Πρωτοβάθμιας και Δευτεροβάθμιας, ήδη έχουν ορκιστεί και έχουν αναλάβει υπηρεσία οι Προϊστάμενοι Εκπαιδευτικών Θεμάτων.

Έχετε, ούτως ή άλλως, κυβερνήσει κάποιοι που είσαστε εδώ και ξέρετε πόσο μεγάλη ανάγκη και πόσο μεγάλο έλλειμμα είναι ο διευθυντής εκπαίδευσης να μην έχει προϊστάμενο εκπαιδευτικών θεμάτων. Αμέσως μετά, θα πάμε στους προϊσταμένους ΚΕΔΑΣΥ και θα γίνει. Όταν θα ξαναβρεθούμε, θα έχουν προκηρυχθεί οι προϊστάμενοι των ΚΕΔΑΣΥ και θα περάσουμε και στους περιφερειακούς μας διευθυντές, προς το τέλος του έτους. Αμέσως μετά, να ξέρετε, ότι θα πάμε και στους συντονιστές μας στο εξωτερικό, καθώς εδώ και πάρα πολλά χρόνια δεν έχει γίνει - πολύ σωστά το είπατε - η επιλογή, αλλά φέτος θα γίνει. Επαναλαμβάνω, είναι πρόθεσή μου, το έχω δείξει μέχρι τώρα, ότι θα επιλέγουμε, πλέον, μέσω αυτής της διαδικασίας και όχι μέσω των αναπληρώσεων. Νομίζω, ότι είναι και θέμα διαφάνειας, αλλά και, θα έλεγα, αξιοκρατίας.

Έχουμε την αναβάθμιση του ΙΝΕΔΙΒΙΜ. Για την Επαγγελματική Εκπαίδευση και Κατάρτιση- είναι εδώ η Γενική Γραμματέας, καθώς έπρεπε ο Υπουργός μας να πάει να απαντήσει σε επίκαιρες - την απλοποίηση της λειτουργίας των ΚΕΕΚ και βέβαια, τη στρατηγική για την ΕΕΚ, για την Επαγγελματική Εκπαίδευση και Κατάρτιση, ευελιξία, σύνδεση αξιοπιστία.

Για εμάς στη Νέα Δημοκρατία, αλλά δεν θα το κομματικοποιήσω, θα πω, ως κράτος, ως Υπουργείο, το να μπορούμε, πραγματικά, να έχουμε ένα πανεπιστήμιο ασφαλές, δυναμικό, εξωστρεφές και δίκαιο και μια Πολιτεία, που δεν συμβιβάζεται με τη στασιμότητα, αλλά επενδύει στο μέλλον με αποφασιστικότητα, είναι προτεραιότητα. Μακάρι και όλα τα υπόλοιπα νομοσχέδια, τα οποία θα έρθουν, να έρθουν και πραγματικά, να συνδέονται με ακριβώς αυτή την τελευταία φράση, την οποία είπα.

Ένα μεγάλο «μπράβο» στα παιδάκια μας, τα οποία χθες έλαβαν τα καλά νέα. Ένα μεγάλο «μπράβο» και στην προσπάθεια των υπολοίπων. Νομίζω, ότι το μέλλον σίγουρα, έτσι όπως το λέω κάθε φορά, είναι ανοικτό, φωτεινό. Έχουν πολλές προσλαμβάνουσες, πολύ περισσότερες από εμάς και θέλω να συνεχίσουμε να ενισχύουμε και τις επιλογές τους. Πραγματικά, στην Ελλάδα μπορεί να συζητήσαμε για τα ΣΑΕΚ και να έγινε μια κουβέντα, που να αναφέρθηκε, ίσως να υπονοήθηκε, ότι τα ΣΑΕΚ δεν είναι ισότιμη επιλογή, είναι, όμως, μια επιλογή, η οποία δίνει μια εξαιρετική επαγγελματική αποκατάσταση στα παιδιά και με άμεση, θα έλεγα, πρόσβαση και σε πιο προσοδοφόρα επαγγέλματα καμιά φορά.

Θα συνεχίσουμε την κουβέντα μας από Δευτέρα. Ευχαριστώ πάρα πολύ για τη συμμετοχή όλων και συγνώμη, αν πήρα λίγο περισσότερο χρόνο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Υπουργέ, για την ενημέρωση. Και τα δικά μας συγχαρητήρια σε εσάς, στο Υπουργείο, για την άψογη διαδικασία των εξετάσεων.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Βγάλαμε και τα αποτελέσματα μια μέρα νωρίτερα. Οι υπάλληλοι, βασικά το έκαναν, για να είμαι ειλικρινής. Ευχαριστώ πάρα πολύ την Υπηρεσία.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία, Υπουργέ, είναι από τις ελάχιστες περιπτώσεις, που δεν υπήρχαν ερείσματα, παράπονα κ.λπ., κατά τη διάρκεια της συνεδρίασης, αλλά και στο τέλος. Συγχαρητήρια!

Κυρίες και κύριοι συνάδελφοι, λύεται η συνεδρίαση. Επανερχόμαστε τη Δευτέρα, 28 Ιουλίου 2025, στην Αίθουσα Γερουσίας και ώρα 13.00’, για την ακρόαση των εξωκοινοβουλευτικών προσώπων. Ευχαριστούμε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Μπουκώρος Χρήστος, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Μάντζος Δημήτριος, Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Δάγκα Παρασκευή (Βιβή), Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων και Μπιμπίλας Σπυρίδων.

Τέλος και περί ώρα 13.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**